ތިން ޤައުމަކުން ރާއްޖެއަށް ކަނޑައެޅުއްވި ސަފީރުން، ރައީސުލްޖުމްހޫރިއްޔާއަށް ސަފީރުކަމުގެ ފަތްކޮޅު އަރުއްވައިފި - The President's Office\nތިން ޤައުމަކުން ރާއްޖެއަށް ކަނޑައެޅުއްވި ސަފީރުން، ރައީސުލްޖުމްހޫރިއްޔާއަށް ސަފީރުކަމުގެ ފަތްކޮޅު އަރުއްވައިފި\n22 މާރިޗު 2009، ރިފަރެންސް: 245\nކިއުބާ ސަރުކާރުން ރާއްޖެއަށް ކަނޑައެޅުއްވި އާ ސަފީރު މިސިޒް ނަރސިއާ ކާސްޓްރޯ ގުވާރާއި، ބްރެޒިލް ސަރުކާރުން ރާއްޖެއަށް ކަނޑައެޅުއްވި އާ ސަފީރު މިސްޓަރ މާރކޯ އެންޓޯނިއޯ ޑިނިޒް ބްރަންޑާއޯ އާއި، ސީޝެލްސް ސަރުކާރުން ރާއްޖެއަށް ކަނޑައެޅުއްވި އާ ސަފީރު މިސްޓަރ ޑިކް އެސްޕަރޯން، އެ ބޭފުޅުންގެ ސަފީރު ކަމުގެ ފަތްކޮޅު، ރައީސް މުޙަންމަދު ނަޝީދަށް މިއަދު އަރުއްވައިފިއެވެ. އަދި ޔޫރަޕިއަން ކޮމިޝަނުން ރާއްޖެއަށް ކަނޑައެޅުއްވި އާ ސަފީރު މިސްޓަރ ބާރނާޑް ސަވާޖްވެސް ސަފީރު ކަމުގެ ފަތްކޮޅު ރައީސަށް މިއަދު އަރުއްވައިފިއެވެ.\nރައީސުލްޖުމްހޫރިއްޔާގެ އޮފީހުގައި މިއަދު ހެނދުނު ވަކިވަކިން ބޭއްވެވި މި ހަތަރު ރަސްމިއްޔާތުގައި، މި އާ ސަފީރުންނަށް ރައީސް މުޙަންމަދު ނަޝީދު ވަރަށް ހޫނު މަރްޙަބާއެއް ވިދާޅުވިއެވެ.\nކިއުބާ ސަފީރާއި، ބްރެޒިލް ސަފީރާއި، ސީޝެލްސް ސަފީރު ދެއްކެވި ވާހަކަފުޅުގައި، ރާއްޖެއަށް ކަނޑައެޅުއްވި ސަފީރުންގެ މަގާމުގައި ތިއްބަވައިގެން ޚިދްމަތް ކުރެއްވުމަކީ، އެބޭފުޅުންނަށް ލިބިވަޑައިގަންނަވާ ވަރަށްބޮޑު އުފާފުޅެއް ކަމުގައި ވިދާޅުވިއެވެ. އަދި ރައީސުލްޖުމްހޫރިއްޔާއަށް ވަރަށް ހޫނު ތަހުނިޔާއެއް ވިދާޅުވެ، އެމަނިކުފާނުގެ ޒަޢާމަތުގައި ރާއްޖެއަށް އިތުރު ކުރިއެރުންތައް ލިބެމުންދާނެ ކަމަށް ޔަޤީން ކުރައްވާ ކަމުގައި ވިދާޅުވިއެވެ.\nރައީސްގެ ވާހަކަފުޅުގައި، ދިވެހިރާއްޖެއާއި މިޤައުމުތަކާ ދެމެދު އޮންނަ ގުޅުން އިތުރަށް ބަދަހިކުރައްވަން ބޭނުންފުޅުވާ ކަމަށާއި، މި މަސައްކަތުގައި ސަފީރުންގެ ފުރިހަމަ އެއްބާރުލެއްވުން ލިބިވަޑައިގަންނަވާނެ ކަމަށް އުންމީދު ކުރައްވާ ކަމަށް ވިދާޅުވިއެވެ. އަދި ސަފީރުން ފާޅުކުރެއްވި އިޚްލާޞްތެރި ޝުޢޫރުތަކަށްޓަކައި އެބޭފުޅުންނަށް ޝުކުރު އަދާކުރެއްވިއެވެ.\nޔޫރަޕިއަން ކޮމިޝަނުން ރާއްޖެއަށް ކަނޑައެޅުއްވި ސަފީރު މިސްޓަރ ބާރނާޑް ސަވާޖް ދެއްކެވި ވާހަކަފުޅުގައި، ރާއްޖޭގައި ބޭއްވުނު ސިޔާސީ ޕާޓީތައް ވާދަކުރި ފުރަތަމަ އިންތިޚާބު ކާމިޔާބު ކުރެއްވީ، ރައީސް މުޙަންމަދު ނަޝީދު ކަމަށްވާތީ، އެމަނިކުފާނަށް ފަތްކޮޅު އެރުއްވުމަކީ ލިބިވަޑައިގެންނެވި ވަރަށްބޮޑު ފަޚުރެއް ކަމަށް ވިދާޅުވިއެވެ. އަދި ރައީސުލްޖުމްހޫރިއްޔާއާއި އެމަނިކުފާނުގެ ސަރުކާރުން ރާއްޖެއަށް މިގެންނަވަމުން ގެންދަވާ އިޞްލާޙީ ބަދަލުތަކަށް މަރްޙަބާ ވިދާޅުވިއެވެ.\nރައީސް ނަޝީދުގެ ވާހަކަފުޅުގައި، ރާއްޖެއަށް ޑިމޮކްރެޓިކް އުސޫލުތައް ގެނައުމުގައި ޔޫރަޕިއަން ކޮމިޝަންގެ އެއްބާރުލުމާއި އެހީތެރިކަން ވަރަށްބޮޑަށް ލިބިވަޑައިގެންފައިވާކަން ފާހަގަކުރައްވައި ޝުކުރު އަދާކުރެއްވިއެވެ. އަދި ރާއްޖޭގައި ޑިމޮކްރަސީ ދެމެހެއްޓުމަށްވެސް އޫރަޕިއަން ކޮމިޝަންގެ އެހީތެރިކަން ލިބެމުންދާނެކަމުގެ ޔަޤީންކުރައްވާ ކަމުގައި ވިދާޅުވިއެވެ.


Copa America Argentina Ah, Messi Ge Huvafen Hageegathakah! - Vaguthu\nކޮޕާ އެމެރިކާގެ ތަށި މެސީ އުފުލާލަނީ\nކޮޕާ އެމެރިކާގެ ފައިނަލުގައި ވަރުގަދަ ބްރެޒިލް ބަލިކޮށް، ލިއޮނަލް މެސީގެ ކެޕްޓަންކަމުގެ ދަށުން އާޖެންޓީނާ އިން ފުރަތަމަ ފަހަރަށް މުބާރާތުގެ ޗެމްޕިއަންކަން ހޯދައިފިއެވެ.\nމިއީ އާޖެންޓީނާގެ ތަރި އުމުރުން 34 ލަޔޮނަލް މެސީ އެ ޓީމަށް ކުޅެން ފެށި ފަހުން، ސީނިއާ ގައުމީ ޓީމަށް ހޯދުނު ފުރަތަމަ ތައްޓެވެ. އެހެންވެ، މި ތަށި އެންމެ ހާއްސަވާ އެއް ކުޅުންތެރިއަކީ ވެސް ޓީމުގެ ކެޕްޓަން ކަން ވެސް ކުރަމުން އަންނަ މެސީއެވެ.\nބްރެޒިލްގެ މަޝްހޫރު މަރަކާނާ ސްޓޭޑިއަމުގައި ކުޅުނު ފައިނަލުގައި އާޖެންޓީނާ އިން މުބާރާތުގެ ޗެމްޕިއަންކަން ހޯދީ ފައިނަލުގައި ބްރެޒިލްއާއި ވާދަކޮށް 1-0 އިން މެޗު ކާމިޔާބުކޮށްގެންނެވެ. މެޗުގައި އާޖެންޓީނާގެ ހަމައެކަނި ލަނޑު ކާމިޔާބުކޮށްފައިވަނީ އެންޖެލް ޑިމާރިއާ އެވެ.\nއާޖެންޓީނާއިން އެންމެފަހުން ކޮޕާ އެމެރިކާ ކާމިޔާބުކޮށްފައިވަނީ 1993 ވަނަ އަހަރުގައެވެ. އޭރު މެސީގެ އުމުރުން ވާނީ7އަހަރެވެ.\nމެޗުގައި އާޖެންޓީނާގެ ހަމައެކަނި ލަނޑު ޑިމާރިއާ ކާމިޔާބުކޮށްފައިވަނީ މެޗުގެ 21 ވަނަ މިނެޓުގަައެވެ. ރޮޑްރިގޯ މަތިމަތިން ޑިމާރިއާ އަށް ދިން މި ބޯޅަ ގޯލަށް ފޮނުވާލާފައިވަނީ ބްރެޒިލްގެ ކީޕަރު ބޯމަތިން އޮއްސާލައިގެންނެވެ.\nދެ ޓީމުގެ ފަރާތުންވެސް ފިިޒިކަލް ކުޅުމެއް ފެނިގެންދިޔަ މި މެޗުގައި އާޖެންޓީނާއިން ޖެހި ލަނޑަށްފަހު ބްރެޒިލް ދިޔައީ ފަހަރަކަށް ފަހު ފަހަރެއް ނުރައްކާކުރަމުންނެވެ. ނަމަވެސް އާޖެންޓީނާގެ ފަހަތް ފޫއަޅުވާލެވޭ ގޮތެއް ނުވިއެވެ.\nދެވަނަ ހާފުގައި ބްރެޒިލް އިން ލަނޑެއް ކާމިޔާބުކުރި އެވެ. މެޗުގެ 51 ވަނަ މިނެޓުގައި ރިޗާލިސަން މި ލަނޑު ކާމިޔާބުކުރި ނަމަވެސް ރެފްރީ ނިންމީ އެއީ އޮފްސައިޑް ލަނޑެއް ކަމުގައެވެ.\nކައުންޓަރ އެޓޭކުތަަކުގަައި އާޖެންޓީނާ ފެނުނީ ވަރަށް ނުރައްކާކޮށެވެ. ލީޑު ފުޅާކޮށްލަން މެޗުގެ 88 ވަނަ މިނެޓުގައި ލިއޮނަލް މެސީއަށް ލިބުނު ހުސް ފުރުސަތު ފާހަގަކޮށްލެވެއެވެ. ޑެ ޕޯލް ދިން އެ ބޯޅަ ގޯލަށް ފޮނުވާލުމަށް މެސީއަށް ހުސްކޮށް ލިބުނު ނަމަވެސް އެ ބޯޅަ ކީޕަރު ވަނީ އޭނާގެ އަތުން ހޯދާފައެވެ.\nޖުލައި 11, 2021 07:13\nމަރުހަބާ މެސީ، މަރުހަބާ އާޖެންޓީނާ...\nޖުލައި 11, 2021 07:49\nމަރުހަބާ އާޖެންޓީނާ.ކޮބާ ފެނޭތަ؟ ފެނޭ ދޯ؟\nޖުލައި 11, 2021 07:58\nޖުލައި 11, 2021 10:25


19 vana majileehugai "hakuru boa meehun" ves thibedhaane : IB\n19 މަޖިލީހުގައި "ހަކުރު ބޯ މީހުން" ވެސް ތިބެދާނެ: އައިބީ\n-3months ago 1 - މުހައްމަދު ޝާން\nމިއަދު ބޭއްވި މަޖިލިހުގެ ޖަލްސާގައި ވާހަކަފުޅު ދައްކަވަމުންނެވެ. އައިބީ މިހެން ވިދާޅުވި އިރު 19 މަޖިލީހަކީ ނަޒާހަތްތެރި މަޖިލީހަކަށް ހަދާނެ ކަމަށް މަޖިލީހުގެ މެޖޯރިޓޯ ހޯދި އެމްޑީޕީން ދަނީ ބުނަމުންނެވެ.\nއެއީ އެޕާޓީން މަޖިލިސް އިންތިޚާބުގެ ކެމްޕެއިންގައި ވެސް ބުނަމުން ދިޔަ ވާހަކައެވެ.\nއެޕްރީލް6ވަނަ ދުވަހު ބޭއްވި މަޖިލިސް އިންތިޚާބުގެ ފޭދޫ ދާއިރާގެ ގޮނޑިއަށް ވާދަކުރައްވައި ނާކާމިޔާބީ އާއި ކުރިމަތިވެ ވަޑައިގެންނެވި އައިބީ ވަނީ އަލަށް މަޖިލީހަށް އިންތިޚާބުވި ބޭފުޅުން މަޖިލީހުން ފެންނާނެތޯ ސުވާލު އުފައްދަވާފައެވެ.\nއެފަދަ ބޭފުޅުން މަޖިލީހަށް އިންތިޚާބު ކުރުމަށް ސިޔާސީ ލީޑަރުން މަސައްކަތް ކުރައްވާތީ އެކަަމަށް އައިބީ ވަނީ ވަރަށް ބޮޑަށް ފާޑުވިދާޅުވެފައެވެ.\nމަޖިލީހުގެ ހުރިހާ ޖަލްސާތަކަށް ވެސް ހާޒިރުވުމުގެ ރެކޯޑް އޮންނެވި އައިބީ ވިދާޅުވި ގޮތުގައި 19 ވަނަ މަޖިލީހުގައި އެންމެ ނުބައި ޖަރީމާތައް ހިންގާ މީހުން ވެސް ތިބުމުގެ ފުރުސަތު އެބައޮތް ކަމަށެވެ.\nހުރިހާ ގޮނޑިތަކަށް އަރައި ތިބެދާނެ ހަކުރު ބޯ މީހުން ވެސް، މަސްތުވާތަކެތީގެ ވިޔަފާރި ކުރާ މީހުން ވެސް އަދި ބޮޑެތި ޖަރީމާ ހިންގާ މީހުން ވެސް" އައިބީ ވިދާޅުވިއެވެ.\nއައިބީ ވިދާޅުވި ގޮތުގައި މަޖިލީހަށް އެފަދަ މީހުން އިންތިޚާބު ކުރުމަކީ ރައްޔިތުންގެ ނިންމުން ކަމަށެވެ. އެހެން ނަމަވެސް ރައްޔިތުން އެފަދަ ނިންމުންތައް ނިންމާއިރު ވަރަށް ބޮޑަށް ވިސްނަން ޖެހިފައިވާ ކަމަށް އައިބީ ވިދާޅުވިއެެވެ.


SunOnline: Karantah jehunu dhuvasvaru Thinadhoo ah libunu ehee Fiyoaree ah\nތިނަދޫއިން ފިޔޯރީއަށް ފޮނުވާ ބައެއް ތަކެތި --\nކަރަންޓަށް ޖެހުނު ދުވަސްވަރު ތިނަދޫއަށް ލިބުނު އެހީ ފިޔޯރީއަށް\nތިނަދޫގެ އިންޖީނުގޭގައި ރޯވެ، އެރަށުން ކަރަންޓު ކަނޑައިގެން ދިއުމާ ގުޅިގެން އެކި ފަރާތްތަކުން އެހީގެ ގޮތުގައި ފޯރުކޮށްދިން ތަކެތީގެ ތެރެއިން ބައެއް ތަކެތި ފިޔޯރީއަށް ފޮނުވަން އެރަށު ކައުންސިލުން ނިންމައިފިއެވެ.\nއެރަށު ކައުންސިލް މެމްބަރު ގުސައްޔު އަބްދުﷲ ވިދާޅުވީ ފިޔޯރީގައި މިއަދު ހިނގި ހާދިސާއާ ގުޅިގެން އެރަށުން ކަރަންޓު ކަނޑައިގެން ގޮސްފައިވާތީ، ތިނަދޫއަށް ދިމާވި ކަރަންޓުގެ ކާރިސާގައި އެހީގެ ގޮތުގައި ލިބިފައި ހުރި ބައެއް ތަކެތި ފިޔޯރީއަށް ފޯރުކޮށްދޭން ކައުންސިލުން ނިންމާފައިވާ ކަމަށެވެ.\n"އަޅުގަނޑުގެން ކައުންސިލުގެ ބެލުމުގެ ދަށުގައި އެހީގެ ގޮތުގައި ލިބިފައި ހުރި މަދިރި ލޯޝަނާއި ބެޓަރި ފަންކާ އަދި ކޭންޑްލްސް މި ފޯރުކޮށްދެނީ. މިހާރު ކައުންސިލުގެ ބެލުމުގެ ދަށުގައި ހުރި ހުރިހާ އެއްޗެއް އެބަ ފޮނުވަން،" ގުސައްޔު ވިދާޅުވިއެވެ.\nއެރަށު ކައުންސިލްގެ މެމްބަރު ސައުދު އަލީ ވިދާޅުވީ އެހީގެ ގޮތުގައި ފޮނުވާ ތަކެތި އެރަށަށް ފޯރުކޮށްދިނުމުގެ ގޮތުން މިހާރު ލޯންޗަށް ބަރުކޮށްފައިވާ ކަމަށެވެ. އަދި އިރުކޮޅެއް ތެރޭގައި ފިޔޯރީއަށް ދާން ފުރާނެ ކަމަށްވެސް އޭނާ ވިދާޅުވިއެވެ.\nތިނަދޫއިން ފިޔޯރީއަށް ފޮނުވާތަކެތީގެ ތެރޭގައި 63 ބެޓަރި ފަންކާ އާއި މަދިރި ލޯޝަންގެ ނުވަ ކޭހާއި މަދިރި ދުންދަނޑީގެ ތިން ކޭހާއި 29 ކޭސް އުއްބައްތި އާއި 19 ފޮށީގެ އުއްބައްތި ހިމެނެއެވެ.\nތޭރަސަތޭކައެއްހާ މީހުންގެ އާބާދީއެއް އޮންނަ ގދ. ފިޔޯރީގެ އިންޖީނުގޭގައި އަލިފާނުގެ ހާދިސާއެއް ހިނގާފައި ވަނީ މިއަދު ހުކުރު ވަގުތު އެވެ. އެ ހާދިސާގައި ފިހިގެން އެ ރަށު ޗިޗަންޑާގޭ، 26، ނާޒިދު އަބްދުﷲ ވަނީ ނިޔާވެފައެވެ.\nއެރަށުން މައުލޫމާތު ދިން އޮފިޝަލް ބުނިގޮތުގައި ބޮޑަށް ބެލެވޭގޮތުގައި އަލިފާނުގެ ހާދިސާ ހިނގީ އިންޖީނެއްގެ ބެޓެރި ގޮވައިގެންނެވެ. އަލިފާން ނިއްވާލީ ގަޑިއެއްހާއިރުގެ މަސައްކަތުންނެވެ.\nގދ. ތިނަދޫ ގދ. ފިޔޯރި ކަރަންޓު\nއެސްޓީއޯއިން ގދ. ތިނަދޫގައި ޕެޓްރޯލް ޝެޑެއް ހުޅުވައިފި2ހަފްތާ6ދުވަސް ކުރިން\nބޯޓު ނެރަށް އުރުނީ ނެރަށް ނުވަންނަން ކައްޕިއަށް އަންގާފައި އޮއްވާ!2ހަފްތާ6ދުވަސް ކުރިން\nއެގާރަ މީހުންނާ އެކު ދަތުރުކުރި ބޯޓެއް ތ. ގުރައިދޫ ނެރުމައްޗަށް އަރައިފި2ހަފްތާ 1 ދުވަސް ކުރިން\nއައްޑު އާއި ތިނަދުއަށް ބޯކޮށް ވާރޭ ވެހި ބައެއް ގެތަކަށް ފެން ވަދެއްޖެ 1 މަސް2ދުވަސް ކުރިން\nޒަކާތް ބަލައިގަންނާނީ އާދީއްތަ ދުވަހުން ފެށިގެން 1 މަސް5ދުވަސް ކުރިން


Vazeefaage Furusathu - Administrative Officer (Hulhudhoo Avashu Office)\nވަޒީފާގެ ފުރުސަތު - އެޑްމިނިސްޓްރޭޓިވް އޮފިސަރ (ހުޅުދޫ އަވަށު އޮފީސް)\nއިންވެންޓްރީ ބެލެހެއްޓުމާއި އެންޓްރީއާއި ޑެސްޕެޗް ބެލެހެއްޓުން.\nސެކްޝަނުން އެކިއެކި ފަރާތްތަކަށް ފޮނުވަންޖެހޭ ސިޓީ މެސެޖާއި ފޯރމްތަކާއި ޗިޓްތަކާއި ލިޔުންތަކާއި ތަކެތި އެފަރާތްތަކަށް ފޮނުވުން.\nއޮފީހުގެ ބެލުމުގެ ދަށުގައި ހުންނަ ސަރުކާރާއި ރައްޔިތުންގެ މުދަލާއި މެދު އަމަލުކުރެވޭ ގޮތުގެ ރިކޯޑް ލިޔެ ބެލެހެއްޓުން.\nއެކިއެކިފަރާތްތަކާއި ގުޅިގެންހިންގޭ ޕްރޮގްރާމްތައް ހިންގުމުގައި ކައުންސިލް އިދާރާގެ ލަފައާއި މަޝްވަރާގެ މަތިން ކުރަންޖެހޭ އިދާރީ މަސައްކަތް ކުރުން.\nއުފަންދުވަހުގެ ސެޓްފިކެޓް ހެއްދުން.\nއަވަށުގައި ވިހާ މަރުވާ ރެކޯޑް ބެލެހެއްޓުމާއި ރަށްވެހީންގެ ރަޖިސްޓްރީއާއި ރަށްވެހިނުވެ ދިރިއުޅޭ މީހުންނާއި ބިދޭސީންގެ ދަފްތަރު ބެލެހެއްޓުމާއި ތަފާސްހިސާބުތައް ބެލެހެއްޓުމުގެ މަސައްކަތް ކައުންސިލް އިދާރާގެ ލަފާއާއި މަޝްވަރާގެ މަތިން ކުރުން.\nދިވެހިރައްޔިތެއްކަން އަންގައިދޭ ކާޑް ހެއްދުމަށް ހުށަހަޅާ ފޯމްތަކާއެކު ހުރިހާ ޑޮކިއުމެންޓްތައް ހަމަ ކުރެވުނުކަން ކަށަވަރުކޮށް ފޯމް ބަލައިގަނެ ހަމަޖެހިފައިވާ އުޞޫލުން ޑިޕާޓްމަންޓް އޮފް ރެޖޖިސްޓްރޭޝަން އަށް ފޮނުވުމާއި ކާޑް ލިބުމުން ހަމަޖެހުފައިވާ އުސޫލުން ކާޑްތައް ހަވާލުކުރުން.\nސެކްޝަނުގެ ލިޔެކިއުންތަކާ ފައިލިންގ ސިސްޓަމާއި ރެކޯޑް ބެލެހެއްޓުމާއި ފަސޭހައިން މައުލޫމާތުލިބޭގޮތަށް އެނިޒާމުގެ އިންތިޒާމް ހަމަޖެއްސުން.\nރަށްވެހިކަމާ ގުޅޭ ގޮތުން ހުށަހެޅޭ ސިޓީ މެސެޖް ތަކަށް ޖަވާބު ދިނުން.\nކައުންސިލް އިދާރާގެ އޮފީހެއްގެ ގޮތުން ކުރަންޖެހޭ އިދާރީ މަސައްކަތް ކުރުމާއި މީގެ އިތުރުންވެސް ސޯޝަލް ސަރވިސް މަސައްކަތްތައް ކުރުން.\nސާނަވީ ނުވަތަ އެއާ އެއް ފެންވަރެއްގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި'، މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nތަޢުލީމު (ކަނޑައެޅިފައިވާ އިންސައްތަ: 15%)\nއިމްތިޙާން ނުވަތަ ޕްރެކްޓިކަލްސް (ކަނޑައެޅިފައިވާ އިންސައްތަ : 25%)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 މޭ 12 ވާ ބުދަ ދުވަހުގެ 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


Medianet in kulhivarah khaasa channel eh launch koffi\nމީޑިއާ ނެޓް: ކުޅިވަރަށް ހާއްސަ ޗެނަލެއް ވަނީ އިފްތިތާހު ކޮށްފައި -- ފޮޓޯ: އަވަސް\nމީޑިއާ ނެޓުން ކުޅިވަރަށް ހާއްސަ ޗެނަލެއް ލޯންޗުކޮށްފި އެވެ. މިއީ ރާއްޖޭގައި ކުޅިވަރަށް ހާއްސަ ފުރަތަމަ ޗެނަލެވެ.\n"އައި ސްޕޯޓްސް" ގެ ނަމުގައި ލޯންޗުކުރި މި ޗެނަލްއިން ރާއްޖެ އާއި ބޭރު ދުނިޔޭގެ ކުޅިވަރު އިވެންޓްތަކާއި ކުޅިވަރާއި ގުޅުންހުރި ހާއްސަ ޝޯތަކާއި ކުޅިވަރުގެ އެކި ކަންކަމާއި ގުޅޭ މައުލޫމާތު ގެނެސްދޭނެ އެވެ.\nމީޑިއާ ނެޓުން ބުނީ "އައި ސްޕޯޓްސް" ފެންނާނީ "Ch102" އިން ކަމަށެވެ. މީގެ އިތުރުން މީޑިއާނެޓްގެ މަލްޓި-ސްކްރީން އެޕް މެދުވެރިކޮށް ވެސް މި ޗެނަލް ފެންނާނެ އެވެ. "އައި ސްޕޯޓްސް" ލޯންޗު ކުރުމާއެކު މިހާރު ކުރިއަަށްދާ ބުންޑަސްލީގާގެ މެޗުތައް ވަގުތުން ދުރަށް ދައްކާނެ އެވެ.\nމި މަހުގެ ތިންވަނަ ދުވަހު ކުޅޭން ހަމަޖެހިފައިވާ ތިން މެޗާއި ހަތަރުވަނަ ދުވަހު ކުޅޭނެ ދެ މެޗްވެސް "އައި ސްޕޯޓްސް" އިން ދައްކާނެ އެވެ.\nމީޑިއާ ނެޓުން މިހާރުވެސް "އައިސް ޓީވީ" ގެ ނަމުގައި ޗެނަލެއް ހިންގަ އެވެ. އެ ޗެނަލް މެދުވެރިކޮށް ވެސް ކުޅިވަރު ޕްރަގްރާމްތަކާއި މެޗުތަކާއި އަދި މުނިފޫހިފިލުވުމުގެ ތަފާތު ޕްރަގްރާމްތައް ގެނެސް ދެއެވެ. މީގެ އިތުރުން މީޑިއާނެޓްގެ މަލްޓި-ސްކްރީން އެޕް މެދުވެރިކޮށް ފިލްމުތަކާއި ޑްރާމާ ސިރީޒް އަދި މުނިފޫހިފިލުވުމުގެ ތަފާތު ޕްރަގްރާމްތައް ގެނެސް ދޭނެ އެވެ.\nމިސް ޔުނިވާސް ޝޯ މީޑިއާނެޓުން ލައިވްކޮށް


Vaccine jahaa meehunge adhadhuthah boduthanun dhashah!\nވެކްސިން ޖަހާ މީހުންގެ އަދަދުތައް ބޮޑުތަނުން ދަށަށް!\n23 ފެބްރުއަރީ 2021 - 22:31:16\nކޮވިޑް-19އިން ރައްކާތެރިވުމަށް ފާއިތުވި 24 ގަޑިއިރުތެރޭގައި 4،962 މީހަކު ވެކްސިންގެ ފުރަތަމަ ޑޯޒް ޖަހައިފި އެވެ.\nއެޗްޕީއޭއިން އާންމުކުރި އަދަދުތަކަށް ބަލާއިރު، މާލެ ސަރަހައްދުން މިއަދު 2،700 މީހުންނާއި، އަތޮޅުތެރޭގެ ރަށްތަކުން 2262 މީހުން ވެކްސިންގެ ފުރަތަމަ ޑޯޒް ޖަހާފައިވެއެވެ. މިއީ ކުރިއާ އަޅާބަލާއިރު ބޮޑުތަނުން ދަށް އަދަދެކެވެ.\nމިއާއިއެކު މިހާތަނަށް ރާއްޖެއިން ވެކްސިން ޖެހި މީހުންގެ އަދަދު ވަނީ 85،110 އަށް އަރާފަ އެވެ. މާލޭ ސަރަހައްދުގައި މާދަމާއިން ފެށިގެން 25 އަހަރުން މަތީ ފަރާތްތަކަށް ވެކްސިން ޖެހުން ކުރިއަށްދާނެކަމަށް އެޗްޕީއޭއިން މައުލޫމާތު ދެއެވެ. އަދި މީގެ ތެރޭގައި ދިގު މުއްދަތަކަށް ބައްޔަށް ފަރުވާ ކުރާ 18 އަހަރާއި 25 އަހަރާއި ދެމެދުގެ މީހުންނަށްވެސް ވެކްސިން ޖެހުމުގެ ކަންކަން މާލޭ ސަރަހައްދުގައި ކުރިއަށް ދާނެއެވެ.\nއަދި އަތޮޅުތެރޭގައި 65 އަހަރުން މަތީގެ ފަރާތްތަކަށް ވެކްސިން ޖެހުމުގެ އިންތިޒާމް މިހާރު ހަމަޖެއްސި އެފަދަ ފަރާތްކަަށް ވެކްސިން ފޯރުކޮށްދެމުންދާއިރު އަތޮޅުތެރެއިންވެސް ދިގު މުއްދަތަކަށް ބައްޔަށް ފަރުވާ ކުރާ 18 އަހަރާއި 25 އަހަރާއި ދެމެދުގެ މީހުންނަށްވެސް ވެކްސިން ޖެހުމުގެ ކަންކަން އަވަސް މުސްތަގުބޮލެއްގައި ހަމަޖެއްސުމަށް މަަސައްކަތްކުރަމުން ދާކަމަށް އެޗްޕީއޭއިން މައުލޫމާތު ދެއެވެ.\nމާލޭ ސަރަހައްދުގައި މިހާރު ވެކްސިންޖަހާ މީހުންގެ އަދަދުތައް ދަށްކަން ފާހަގަކުރެވޭ ކަމަށާއި ވެކްސިން ޖެހުމަށް ހަފްތާ ބަންދަށް މަޑުނުކޮށް އެހެން ދުވަސްތަކުގައި ވެސް ވެކްސިންޖެހުމަށް ސެންޓަރުތަކަށް ދިޔުމަށް އެޗްޕީއޭއިން ވަނީ އިލްތިމާސްކޮށްފައެވެ.\nއެޗްޕީއޭއިން މިހާރު އުމުރުންދުވަސްވީ މީހުންނާއި އެނދުމަތިވެފައިވާ ބަލި މީހުންގެ ގޭގެއަށް ގޮސް ވެސް ވެކްސިން ދިނުމުހެ ހިދުމަތް ދެއެވެ. އަދި ބަލިމީހުން ބެލުމުގައި ހަރަކާތްތެރިވާ މީހުން ވީހާވެސް އަވަހަށް ވެކްސިން ޖެހުމަށް އެޗްޕީއޭއިން މިއަދު ވަނީ އަންގާފައެެވެ.


Raajje ah takai kommehen huttuvan jehey nurakkathah\nއިންޑިއާއިން ރާއްޖެއަށް ހަދިޔާކޮށްފައިވާ ހެލިކޮޕްޓަރެއް: އިންޑިއާއިން ވަނީ ރާއްޖޭގައި ބާރު ގަދަކޮށްފައި\nދެހާސް އަށްވަނަ އަހުރުގެ ކުރިން ރައީސް މައުމޫންގެ ވެރިކަމުގައި ރާއްޖޭގެ ޚާރިޖީ ސިޔާސަތު އެއީ މައްސަލައަކަށް ވެގެން ރައްޔިތުން ކަންބޮޑުވެގެން އެވާހަކަ ނުދައްކަ އެވެ. މުޒާހަރާ ވެސް ނުކުރެ އެވެ. ނަމަވެސް ގިނަ ސިޔާސީ ޕާޓީތަކަށް އެކުލެވޭ އާ ސިޔާސީ ނިޒާމާއެކު ރާއްޖޭގެ މިނިވަން ކަމަށާއި ސިޔާދަތަށް އަދި ޚާރިޖީ ސިޔާސަތަށް މިއަދު މިއަންނަނީ ބޮޑެތި ލޮޅުންތައް އަރަމުންނެވެ.\nދިވެހި ޚާރިޖިއްޔާގައި މިވަގުތު ހުރީ ޚާރިޖީ ދާއިރާގައި މަސައްކަތްޕުޅު އެތައް އަހަރެއްވަންދެން ކުރައްވާފައި ހުންނެވި ތަޖުރިބާ ބޮޑު ކުޅާދާނަ ބޭފުޅެކެވެ. އެހެންނަމަވެސް ރައްޔިތުން މިއަދު މިދަނީ ގައުމުގެ ޚާރިޖީ ސިޔާސަތު ނުރައްކަލަކަށް ހުށަހެޅިފައިވާ ކަމަށްބުނެ އިހުތިޖާޖު ކުރަމުންނެވެ. ރާއްޖޭގެ ރައްޔިތުންނަށް މިއަދުގެ ޚާރިޖީ ސިޔާސަތު ނުރައްކަލަކަށް ވެގެން މިއުޅެނީ ކޮންކޮން ސަބަބުތަކާހުރެތޯ އެނގެން މުހިންމެވެ.\nޚާރިޖީ ސިޔާސަތުގެ އެއްމެ މައިގަނޑު އެއް ބޭނުމަކީ އެ ގައުމެއްގެ މިނިވަންކަމުގެ ސަލާމަތާއި ރައްކާތެރިކަން ޔަގީންކޮށް ކަށަވަރު ކުރުމެވެ. މިކަމަށްޓަކައި ބަވަނަވެފައިވާ ދުނިޔެއެއްގައި ދުނިޔޭގެ ހުރިހާ ގައުމަކާއެކު ވެސް އިހުތިރާމްކުރާ އަދި ރަހުމަތްތެރި ގުޅުމެއް ދަމަހައްޓަން ހަމަކޮންމެހެންވެސް ޖެހެއެވެ. އަދި ވަކިން ހާއްސަކޮށް ބައިނަލްއަގުވާމީ ބާރުތަކާއި އަދި ސަރަހައްދީ ބާރުތަކާއެކު އޮންނަ ގުޅުން އެއީ ހަމަހަމަ ވަކިފަރާތަކަށް ނުޖެހޭ އިންސާފުވެރި ގުޅުންތައްކަމަށް ހަދަން ޖެހެއެވެ. ސަބަބަކީ ރާއްޖޭގެ މިނިވަންކަމާއި ސުލްހަމަސަލަސްކަން ގުޅިލާމެހިފައި ވަނީ ބައިނަލްއަގުވާމީ ސުލްހަ އާއި ސަރަހައްދީ ސުލްހަ ދެމެހެއްޓިގެން ކަމަށްވާތީ އެވެ.\nރާއްޖޭގެ މިނިވަންކަމާއި ސުލްހައިގެ ރައްކަލަށް ބައިނަލްއަގުވާމީ އަދި ސަރަހައްދީ ހަމަޖެހުމާއި ސުލްހަ މަސަލަސްކަން މުހިއްމުވާ ފަދައިން، ރާއްޖޭގެ އެތެރޭގެ ހަމަޖެހުން މިހުރިހާ ކަމަކަށްވުރެ ބޮޑަށް، ރާއްޖޭގެ މިނިވަންކަމާއި ސުލްހައަށް މިހާރު ވަނީ މުހިންމުވެފަ އެވެ.\nރާއްޖޭގެ ސިޔާސީ މާހައުލު 2003 އިން ފެށިގެން އާދަޔާ ޚިލާފަށް މިދަނީ ކޯޅުން ބޮޑުވެ ހަމަނުޖެހުންތަކަށް މަގުފަހި ކުރުވަމުންނެވެ. ޑިމޮކްރަސީގެ ފިކުރާއި ޚިޔާލުތައް ރާއްޖޭގެ ސިޔާސީ ނިޒާމަށް ތައާރަފްކޮށް ރައްޔިތުންގެ ހައްގުތައް އިމެއް މިނެއް ނެތް މިންވަރަށް ފޯރުކޮށްދީގެން ވެސް ރާއްޖޭގެ މިނިވަންކަމާއި ސުލްހަ އާއި ހަމަޖެހުމަށް އަދި ހަމަޖެހުމުގެ ނޭވާ އެއް މިދަނީ ނުލެވި އެވެ.\nޑިމޮކްރަސީ ގެނެވިއްޖެއެވެ. ރާއްޖޭގެ ރައްޔިތުން ބޭނުންވާ ވެރިކަންތައް މިއަދު މިކުރެވެނީ ރައްޔިތުން ނިންމާ ގޮތަކަށެވެ. ބޭނުން ބަޔަކު ސަރުކާރު ހިންގުމަށް ކުރިމަތިލާ ވޯޓުލައިގެން ސަރުކާރެއް ހޮވައިގެން ކުރިއަށް ދާތާ 12 އަހަރު ފާއިތުވެއްޖެ އެވެ. އެހެންކަމުން ވެރިކަން ހޯދަން މަކަރާއި ހީލަތް ހެދުމާއި ބޭރުގެ ބާރުގަދަ ގައުމުތަކުގެ އުނގަށް ވެއްޓި އެ ގައުމުތައް ވެސް ވާވެއްދޭނެ ކަމަށް ހީކޮށް ކުޅޭ ކުޅިވަރު މިހާރު ސިޔާސީ މައިދާނުގައި ހުއްޓަން ވެއްޖެ އެވެ.\nރައްޔިތުންނަށް އޯގާތެރި ބަޔަކަށްވެ ގައުމުގެ މިނިވަންކަމާއި ހަމަޖެހުމާއި ސުލްހަމަސަލަސް ކަމަށްޓަކައެވެ. ތިމާމެން ނޫން އަނެއް ބަޔަކީވެސް މިގައުމުގެ ރައްޔިތުންކަން ދަނެ ރައްޔިތު އެއްމެނަށް ހެޔޮ އެދުމަށްޓަކަ އެވެ. ގައުމުގައި ތިބެން ވާނީ ހުސްއެކަނި ތިމާމެން ކަމަށް ދެކޭ މީހުންނަށް ކުރިމަގުގައި ސިޔާސީ މައިދާނުގައި ރައްޔިތުންގެ އިހުތިރާމް ހޯދައި ކާމިޔާބު ނުލިބޭނެތީ އެކަން ދަނެގަތުމަށްޓަކައި ވެސް މެއެވެ.\nރާއްޖެ އޮތް ސަރަހައްދަކީ ބައިނަލްއަގުވާމީ މެރިޓައިމްގައި ވަރަށް މުހިއްމު ސަރަހައްދެއް ކަމަށްވާތީ މި ސަރަހައްދުގެ ބާރުވެރިކަން އެއްވެސް ގައުމަކުން ބޭއިންސާފުން ދަމައިގަތުމަކީ އަނެއް ގައުމަކުން ހިމޭނުން ބަލަން އޮންނާނެ ކަމެއްކަމަށް އެއްވެސް ގައުމަކުން ދުށުމަކީ ކުށް ހީ އެކެވެ. ނުވަތަ ގޯހެކެވެ. އެހެންކަމުން ޖިއޯ ޕޮލިޓިކްސްގެ ނުރައްކާތެރި ކުޅިވަރުތަކަށް ނުވަދެ މި މެރިޓައިމް ސަރަހައްދުގެ އަމާންކަން ދިވެހިރާއްޖެއިން ހުރިހާ ގައުމަކަށް ބަލަހައްޓައި ދިނުމަކީ ދިވެހިރައްޖޭގެ ކޮނޑުގައި އެޅިފައި އޮތް ސީރިއަސް މަސްއޫލިއްޔަތެކެވެ.\nޖިއޯ ޕޮލިޓިކްސްގަ އުޅޭ ނުރައްކާ ބާރުތަކުން ކުޅޭ ކުޅިވަރުތަކަށް ރާއްޖެއިން ސީރިއަސްކަމާއެކު ސަމާލުވާންޖެހެ އެވެ. ދިވެހިރާއްޖެ އަމިއްލަ ފައިމައްޗަށް ތެދުވެ މަސައްކަތްކުރަން ޖެހެނީ މި ސަބަބާހެދި އެވެ. ނެތް ބާރު ހޯދަން ސިއްރުން އުޅުމަކީ ގޯހެކެވެ. އެއިގެ ނަތީޖާ ތިމާއަށާއި ތިމާގެ ގައުމަށާއި ސަރަހައްދަށާއި އެއްމެނަށް ލިބޭނެކަން ދަންނަން ޖެހެ އެވެ. ގައުމުގެ ބާރު ގެއްލޭ ހިސާބުން މޮޅުތަކެއް ވާނެ ކަމަށް ހީކުރާ ސިޔާސީ ކޮށި ވިސްނުމުގެ މީހުންނަށް އިނގެން ޖެހޭ ކަމަކީ ބާރު ގެއްލޭ ހިސާބުން ނުވަތަ ގައުމުގެ މިނިވަންކަން ގެއްލޭ ހިސާބުން ބާރު ހޯދަ ދިން ގައުމުން ތިމާމެނާ ދޭތެރޭ ހަދާނީ ހަދާނެ އެއްޗެއް ކަމެވެ. ރާއްޖޭގެ ތާރީޚުން ވެސް އަދި ދުނެޔޭގެ ތާރީޚުން ވެސް ދާދިފަހުން ވެސް މި ހަގީގަތް މިވަނީ ދައްކާ އަދި ދަނީ ދައްކަމުންވެސް މެއެވެ. އެހެންކަމުން އެވަރުގެ ކޮސް ހެދުމުގެ ރާސްތާ ޚިޔާރު ކުރުން ވަގުތުން އެކަންކުރާ ފަރާތްތަކުން ހުއްޓަން އެބަޖެހެ އެވެ.\nމަލްޓިޕާޓީ ޑިމޮކްރަސީ ގެނައުމަށް ކުރި ދަތުރުގައި ރާއްޖޭގެ ދާޚިލީ ކަންކަމުގައި ބޭރުގެ ނުފޫޒުތައް އާދަޔާ ޚިލާފަށް ބައިވެރިކުރިތަން ފާއިތުވި ދުރު ނޫން މާޒީގައި ވަނީ ފެނިފަ އެވެ. މުޒާހަރާ ކުރި ފަރާތްތަކުގެ ދިފާއުގައި އިންސާފަކަށް ބެލުމެއްނެތި ބައިނަލްއަގުވާމީ މުޖްތަމައުން ވެސް ސަރުކާރަށް ކުރިމަތިކުރަމުންދިޔަ ޕްރެޝަރުތައް އޮބި ނޯވެ ގޮސް، މުޒާހަރާ ކުރި ފަރާތްތަކުގެ ދިފާއުގައި ކުލީ ސެކިއުރިޓީން ބޭރު ގައުމުތަކުން ގެނެސް މުޒާހަރާތަކުގައި އުޅުނު މަންޒަރު ވެސް ދިވެހިންނަށް ވަނީ ފެނިފަ އެވެ. އެމީހުން މިއަދު ވެސް ހަމައެތިބީ އެ މަސްތުގައި އާވާރާވެފަ ކަހަލަ އެވެ.\nމިހާރަކަށް އައިސް ބައެއް ޑިޕލްމެޓިކް ބޭފުޅުން ރާއްޖޭގެ ގާނޫނުތަކާއި ބައިނަލްއަގުވާމީ ޑިޕްލޮމެޓިކް ގާނޫނުތަކާއި އުސޫލްތަކާ ޚިލާފަށް ސިޔާސީ ހަރަކާތްތަކުގައި ބައިވެރިވާ ދަރަޖައަށް ވެސް ކަންކަން މިދަނީ މަގުކޮށަމުންނެވެ. މިގައުމުގެ މިނިވަންކަމާއި ކަރާމަތަށް އިހުތިރާމް ފުރަތަމަ ޕާޓީތަކުން ކުރަން އެބަޖެހެއެވެ. ހަމައާއި އުސޫލުތަކާއި ގާނޫނުތައް ގަބޫލްކޮށް އިމުގެ ތެރޭގައި ސިޔާސީ ކަންކަން ކުރަން ވެސް ފަރިތަވާން ޖެހެއެވެ. ގައުމުގެ މިނިވަންކަން ގެއްލުން އެހެން ނޫނީ އޮންނާނީ ދާދި ގާތުގައެވެ.\nރާއްޖެއަށް ޑިމޮކްރަސީގެ ވަރުގަދަ ނިޒާމު އައިއިރު އައިސްފައި ވަނީ ބައިނަލްއަގުވާމީ އެހީތެރިޔާ ވެސް ގޮވައިގެންނެވެ. ބައިނަލްއަގުވާމީ ބައެއް ބާރުތަކާއެކު އާދަޔާ ޚިލާފް ރަހުމަތްތެރި ކަމާއެކުގަ އެވެ. ބައިނަލްއަގުވާމީ ރަހުމަތްތެރިކަމަކީ ވަކި އިމެއްގައި ބާއްވަންޖެހޭ ކަމެކެވެ. އެ އިމަކީ އިންސާފާއި ހަމަހަމަ ކަމުގެ އިމެވެ. އެ އިން ފަހަނަޅައި ވަކި ބާރުތަކެއްގެ އުނގަށް ވެއްޓި ގައުމުގެ މިނިވަންކަމަށް ނުރައްކާ ކުރިމަތިވަނީ ގައުމުގެ ކޮންމެވެސް އެއްބަޔަކު އެކަމަށް ވަރަށް ބޮޑަށް ހިތްވަރުދީ މަގުފަހި ކުރުމުންނެވެ.\nމިއީ ވަރަށް ހަނި ކޮށި ވިސްނުމެކެވެ. އެހެނީ ބައިނަލްއަގުވާމީ ސުލްހަ ބިނާވެގެންވަނީ ހުރިހާ ބާރަކާވެސް ހަމަހަމަ ރަހުމަތްތެރިކަމެއް ބާއްވާއިގެން އިންސާފުން މަޝްވަރާ ކޮށްގެން ކަމަށްވާތީއެވެ. ވަކި ބާރުތަކެއްގެ އުނގަށް ވެއްޓި ބާރުތަކުގެ ތިލަފަތުގެ ހަމަހަމަކަން ގުޑުވާލުމުން އަނެއް ބާރުތަކަށް އެއިގެ ނުރައްކާތެރިކަން އިހުސާސް ކުރެވެއެވެ.\nމިފަދަ އަމަލެއްގެ ބިރުވެރި އިހުސާސެއް އުފުދުނު ފަހުގެ ތާރީހެއްގެ މިސާލަކީ ކިއުބަން މިސައިލް ކްރައިސިސް އެވެ. އެއީ 1960 ގެ އަހަރުތަކުގައި ބާރުގަދަ ރަޝިއާއެކު ކިއުބާގެ ގުޅުން އާދަޔާ ޚިލާފަށް ވަރުގަދަ ކުރި އެވެ. އޭގެ ނަތީޖާއެއްގެ ގޮތުން ކިއުބާގައި ރަޝިޔާގެ އަސްކަރީ މަރުކަޒުތައް ގާއިމްކޮށް ނިއުކްލިއާ މިސައިލް ހަމަލާ ދެވޭނެ ގާބިލްކަން ގާއިމް ކުރިއެވެ. ޖެހިގެން އޮތް އެމެރިކާއަށް މިކަމުގެ ނުރައްކާ އިހުސާސްވެ ރަޝިއާއާއި ކިއުބާގައި އެމަރުކަޒުތައް ނައްތާލުމަށް އެމެރިކާއިން އެދެމުން ދިޔަ އެވެ. މިކަމުގެ ތެރޭގައި މިތިން ގައުމުގެ މެދުގައި ވަރުގަދަ އަރާރުންތައް އުފެދި ރަޝިއާގެ ނިއުކްލިއަ މިސައިލް ހަމަލާ އަކުން އެމެރިކާ ސަލާމަތްވީ ފަޅި ސިކުންތެއްގެ ހަނި ވަގުތުކޮޅަކުންނެވެ. އެ ހަނި ނުރައްކާ ވަގުތުކޮޅު ނުލިބުނުނަމަ މިއަދު އެތައް މިލިއަން މީހުން މަރުވެ އެ ބައްރު އަނދާ އަޅިޔަށްވީހެވެ. އެފަޅި ސިކުންތުގައި ރަޝިއާއިން ކިއުބާގައި ގާއިމްކޮށްފައި ހުރި އަސްކަރީ މިސައިލް މަރުކަޒުތައް އެހެންތަނަކަށް ބަދަލު ކުރަން އެއްބަސްވުމާއެކު އެއްމެން އެފަހަރު އެބިރުވެރި ނުރައްކަލުން ސަލާމަތްވިއެވެ.\nރައްޖޭގެ ސިޔާސީ މައިދާނުގައި ހަރަކާތްތެރިވާ ބައެއް މީހުން ވެސް މި ކޮށި ވިސްނުން އެބަ ގެންގުޅެއެވެ. މީގެ އެންމެ ފުރިހަމަ ހެއްކަކީ އިންޑިއާގެ ހައިކޮމިޝަން ތެރެއަށް ދިވެއްސަކު ދާދިފަހުން ވަދެ އެތައް ދުވަހެއް ހޭދަ ކުރި ކުރުމެވެ. މިކަމުގައި އިންޑިއާއާއި އަދި ދިވެހި މީހާވެސް ހެދީ ގޯހެވެ. ދިވެހި މީހާ ހައިކޮމިޝަންތެރެއަށް ވައްދާ އެތައް ދުވަހެއް ވަންދެން އެތާނގައި ބެހެއްޓުން އެއީ އެގައުމުން މިހާތަނަށްހެދި ވަރަށްބޮޑު ގޯހެކެވެ. ހުރިހާ ހަމަތަކެއްގެ މަތީން ވެސް އެއީ ގޯހެކެވެ. ދިވެހި މީހާ ހެދި ގޯހަކީ ހައިކޮމިޝަންތެރެއަށް ރާއްޖޭގެ މިނިވަންކަމާމެދު ވިސްނުމެއްނެތި ވަނުމެވެ. މިފަދަ ކަންކަމަށް އަވައްޓެރި ބާރުގަދަ ގައުމުތަކުން ފުރުޞަތު ދިނުން އަބަދަށްޓަކައި ނިންމަން ޖެހެއެވެ. ސަރަހައްދީ އަދި ބައިނަލްއަގުވާމީ ސުލްހަމަސަލަސްކަން ގާއިމް ކުރުމަށްޓަކައެވެ.\nހަމަ އެހެއްމެ ރާއްޖޭގެ ސިޔާސީ މައިދާނުގައި ހަރަކާތްތެރިވާ ބައެއް މީހުން ވަކި ގައުމެއް ބޭނުންނަމަ ރާއްޖެއަށް އަރައިގަނެ ރާއްޖެ ހިފުމަކީ ދާދި ފަސޭހައިން ކުރެވިދާނެ ކަމެއްކަމަށާއި އަދި އަވައްޓެރި އިންޑިއާގެ ސިޔާސީ މައިދާނުގަ ހަރަކާތްތެރިވާ ފަރާތްތަކުން ވެސް ރާއްޖެ ހިފަން ލިބޭ ފުރުސަތުތައް ބޭނުން ކުރުމަށާއި ރާއްޖޭގެ ރައްޔިތުން ބާއްވާ އިންތިޚާބުތަކަށް ބީރައްޓެހި ރަހުމަތްތެރިން ނުހޮވޭނެހެން ހީވަންޏާ އަސްކަރީ ގޮތުން ސިފައިން ފޮނުވައި ރާއްޖޭގެ ހާލަތު ބޭނުން ގޮތަކަށް އަނބުރާލުމަށް ފާޅުގައި ގޮވުމަކީ ރާއްޖޭގެ ރައްޔިތުންގެ މެދުގައި މިހުރި އިންތިހާއަށް ކަންބޮޑުވާ މާޔޫސްކަން ގެނުވަމުންދާ ކަންކަމެވެ. އަދި ރާއްޖޭގެ މިފަދަ ފަރާތްތަކުން ތިމަންނާމެންގެ އިންތިޚާބު ކާމިޔާބު ކުރެވުނީ އިންޑިއާގެ ޑިޕްލޮމެޓުންގެ މަސައްކަތާހެދި ކަމަށް ފާޅުގައި ބުނެފައި ވެސް އެބަހުއްޓެވެ. މިއީވެސް ދެ ގައުމުގައިތިބި ސިޔާސީ މައިދާނުގައި ހަރަކާތްތެރިވާ ބީރައްޓެހި ފަރާތްތަކުން ކުރިމަތިކުރުވާ ނުތަނަވަސް ކަމެވެ. ދެ ގައުމުން ވެސް މިކަން ކުރިމަތިލުމަކަށް ނުގޮސް ވަގުތުން ހުއްޓަން އެބަޖެހެއެވެ.\nރާއްޖެއަކީ މުސްތަގިއްލު މިނިވަން ގައުމެކެވެ. އެކަން ކަށަވަރުކޮށް ދެނީ ބައިނަލްއަގުވާމީ ގާނޫނުތަކާއި ހަމަތަކާއި އުސޫލްތަކުންނެވެ. އެހެންކަމުން އަދި ދާދި ފަސޭހައިން ބައިނަލްއަގުވާމީ ގާނޫނުތައް މުގުރާލުމަށް ފަހު ގައުމުތައް އަޅުވެތި ކުރުމަކީ ހަމަ އެއްގޮތަކަށްވެސް އެއްގޮތަކަށްވެސް ފަސޭހަ ކަމެއް ނޫނެވެ. ކޮށްގެންވާނެ ކަމެއްވެސް ނޫނެވެ. އެކަން ދިވެހިން މިހާރު ދަނެ އެވެ. ރާއްޖެ ދާދި ފަސޭހައިން ހިފިދާނެ މޭރުމުން ސިޔާސީ މައިދާނުގައި އުޅޭ ބައެއްފަރާތްތަކުން ވާހަކަ ދެއްކުމުން އެބައެއްގެ ކޮށި ވިސްނުން ތިލަވުން ނުން ކަމެއް ނުވެއެވެ.\nދުނިޔޭގެ އެއްމެ ބާރުގަދަ އެއްގައުމު ކަމަށްވާ އެމެރިކާއަށް އެގައުމުގެ ބާރަށް އެކަނި ބެލުމަށްފަހު ގިނަ ގައުމުތަކެއް ހިފުމަކީ ދާދި ފަސޭހަ ކަމަކޭ މީހަކު ބުނެފާނެ އެވެ. އެހެން ބުނާނީ ވެސް ދުނިޔޭގޭ އާޖުފާޖު ނޭނގޭ ކޮށި މީހެކެވެ. އާޖުފާޖު ނޭނގުނަސް އަދި އެކަމަކު އެކަން ވާނެވެސް ހެއްޔެވެ. ޔަގީނުން ވެސް އެކަމެއް ނުވާނެ އެވެ. އެމެރިކާއިން އެކަން ކުރަން ކިރިޔާ ވެސް ހިތައްއެރުވިޔަސް ދެންތިބި ގައުމުތަކުން މަޑަކުން ނުތިބޭނެ އެވެ. ނަތީޖާއަކަށް ވާނީ ދުނިޔޭގައި ބޮޑު ބިރުވެރި އަނިޔާވެރި ހަނގުރާމައެއް ފެށުމެވެ. އެހެންކަމުން އެންމެ ފުރތަމަވެސް ކޮންމެ ގައުމަކުން ވިޔަސް ބައިނަލްއަގުވާމީ ގާނޫނުތަކަށް ހުރުމަތްތެރިކޮށް ހިތާނެ އެވެ.\nރާއްޖޭގެ ދާޚިލީ ކަންކަން ނިންމާނީ ދިވެހިންނެވެ. ވެރިކަމަށް އަންނަން މަސައްކަތް ކުރަންޖެހޭނީ ހަމައެކަނި ރައްޔިތުންގެ ތާއީދު ހޯދައިގެންނެވެ. ބޭރުގައުމުތަކުގެ އުނގުތެރެއަށް ވެއްޓިގަނެގެންނެއް ނޫނެވެ. ދިވެހިންގެ ދާޚިލީ ކަންކަން ދިވެހިން އަތުން ބީވެއްޖެނަމަ ދިވެހިން އެތައް ޒަމާނެއްވަންދެން މިޖަޒީރާ ތަކުގައި އުޅެމުން މިއަންނަ އައުމަށް އޮތީ ސާފު ނުރައްކަލެވެ. ބައެއްގެ އަޅުވެތިކަމަށް ގޮސް އެބަޔަކު ބުނާހާގޮތަކަށް ދިވެހިން އުޅެންޖެހުމުން ކުރާނެ ހިތިތަޖުރިބާ އާއި އަނިޔާއާއި ވޭނާއި ކެކުޅުން އިހުސާސްވާން އެބަޖެހެއެވެ. ދަރިންނަށްޓަކައެވެ. އެ ދަރީންގެ ދަރީންނާއި ދެންވެސް އަންނަން ތިބި ދިވެހިންގެ ކެކުޅުމަށްޓަކައެވެ. ރައްޔިތުންގެ ޒިންމާވެސް އިންތިހާއަށް ބޮޑެވެ.\nކޮޅުގަދަކުރަން ކޮންމެ ގޮތެއް ވަރިހަމަވެ ސިޔާސީ ކޮށި ވިސްނުންތަކަށް ރައްޔިތުން ފާރަވެރިވެ ސީރިއަސްކޮށް ވިސްނައި އެފަދަ ކޮށި ވިސްނުންތަކަށް ނޭނގިތިބެގެން ނަމަވެސް އެނގިތިބެނަމަވެސް ފޯރިދީ ހިތްވަރު ދިނުން ހުއްޓަން ޖެހެއެވެ. ރާއްޖޭގެ އިންތިޚާބުތައް ކާމިޔާބު ކުރާނީ ވަކި ގައުމުތަކުން ތިމަންނާމެނަށް ތާއީދު އޮތްކަމަށް ނުވަތަ ތާއީދު ކުރާނެ ކަމަށް ދައްކައިގެނެއް ނޫނެވެ. އަދި ބައެއް ގައުމުތަކުން ވެސް އެފަދަ ދިވެހީންގެ އަމަލުތަކަށް ފޯރިދީ ހިތްވަރު ދިނުން ހުއްޓަން އެބަޖެހެއެވެ. ބާރުގަދަ ގައުމުތަކުގެ ޒިންމާވެސް މިކަމުގައި ބޮޑެވެ.\nފުރަތަމަ އެންމެ މުހިންމު އެއް ކަމަކީ ރާއްޖޭގެ ސިޔާސީ މައިދާނުގައި ހަރަކާތްތެރިވާ ފަރާތްތަކުން ވަކި ގައުމުތަކަކުން ތިމަންނާމެން ކޮންމެ ގޮތަކަށް އަމަލު ކުރިއަސް އެބާރުތައް ތާއީދު ކުރާނެ ކަމަށް ދެކޭ ކޮށި ވިސްނުން ދޫކޮށްލުމެވެ. ރައްޔިތުންނަށް އޯގާތެރިކަމަށް ބުނާ ބުނުން އެހެން ނޫނީ ރައްޔިތުން ގަބޫލް ކުރުމަކީ ދުރު ކަމެކެވެ. އެހެނީ މިގައުމު ހަނގުރާމައެއްގެ ތުންފަތްމައްޗަށް ފޮނުވާލައި ނުރައްކަލަށް ވައްޓާލުމަކީ ހެޔޮ ވިސްނޭ ބަޔަކު ކުރާނެ ކަމަކަށް ނުވާތީއެވެ. އަދި ބާރުގަދަ ގައުމުތަކުގައި ތިބި އެފަރާތްތަކުގެ ކޮށި ރަހުމަތްތެރިން ވެސް ރާއްޖޭގައި ތިބި އެކޮށި ވިސްނުމުގެ ރަހުމަތްތެރިން މުނިފޫހިފިލުވައި ހިއްވަރު ދޭދިނުން ދޫކޮށްލަންވެސް އެބަޖެހެއެވެ. މިކަން ނުހުއްޓައި ދެފަރާތުންވެސް މިކަންކަން ތަކުރާރު ކުރާނަމަ މިގައުމުގެ މިނިވަންކަމަށާއި ސަރަހައްދީ އަދި ބައިނަލްއަގުވާމީ ސުލްހަޔަށް ނުރައްކާ ކޮށް ގޮވުމަކާ ހަމައަށް ދިއުން ވަރަށް ކައިރިއެވެ.\nރާއްޖޭގެ ސިޔާސީ ޕާޓީތަކުން އެ ޕާޓީތަކުގެ ޚާރިޖީ ސިޔާސަތަކީ ވަކި ބާރުތަކެއްގެ ކޮޅަށް ބުރަވެފައިވާ ސިޔާސަތުތަކެއްކަން ދައްކާ ދެއްކުން ހުއްޓައި ވަކިފަރާތަކަށް ނުޖެހޭ ހަމަހަމަ ހުރިހާ ގައުމަކާގުޅޭ ސިޔާސަތުތައް ފާޅުގައި ރައްޔިތުންނަށް ޔަގީންކޮށްދޭން މިވަގުތު ކޮންމެހެން އެބަޖެހެއެވެ. އެހެންނޫންކަމަށްވާނަމަ ރާއްޖޭގެ ރައްޔިތުން އެފަދަ ސިޔާސީ ޕާޓީތަކަށް ތާއީދު ކުރުން ދުރެވެ.\nވަކި ގައުމަކާ އެކު އިގްތިސާދީ ގުޅުން މާބޮޑަށް ގާއިމް ކުރުމަކީ ރާއްޖޭގެ މިނިވަންކަމަށާއި ސަރަހައްދަށް ނުރައްކާ ހުރި ކަމެކެވެ. އެހެން ކަމުން ހުރިހާ ގައުމަކާއެކު ވެސް އެއްވަރަކަށް ހަމަހަމަ ކަމާއެކު ރާއްޖޭގެ އިގްތިސާދީ ގުޅުން ދަމަހައްޓަން އެބަޖެހެއެވެ.\nޗައިނާއާއި އިންޑިއާ އަކީ މިސަރަހައްދުގެ ބޮޑު ދެބާރެވެ. ވަކި ބަޔަކަށް ބުރަވާ ގޮތަށް ރައްޖެއިން އެއްވެސް އަމަލެއް ހިންގާނަމަ އެވެގެން ދާނީ ރާއްޖެއަށާއި ސަރަހައްދީ އަދި ބައިނަލްއަގުވާމީ ސުލްހަޔަށް ކުރިމަތިކުރާ ނުރައްކަލަށެވެ. އެކަން ބަލަން މި ދެ ގައުމުން ކުރެ އެއްވެސް ގައުމަކުން ވެސް އަދި މިސަރަހައްދުގެ ރައްކާތެރިކަން އޮންނަން ބޭނުންވާ އެހެނިހެން ގައުމުތަކުން ވެސް ބަލަން ނުތިބޭނެކަން ރާއްޖޭގެ ސިޔާސީ މައިދާނުގައި ހަރަކާތްތެރިވާ އެއްމެހާ ފަރާތްތަކުން ދަންނަން އެބަ ޖެހެއެވެ. ވަކި ގައުމަކުން ރާއްޖެއާ މާބޮޑަށް ގުޅުން ބަދަހިކުރާ މަންޒަރު އެހެނިހެން ބާރުގަދަ ގައުމުތަކަށް ނުފެންނާނެ ކަމަށް ރާއްޖެއިން ދުށުމަކީ ނުވަތަ ހީކުރުމަކީ ރާއްޖޭގެ ޚާރިޖީ ސިޔާސަތުގައި ހަދާނެ އެންމެ ބޮޑު ގޯހެވެ.\nއެހެންކަމުން އެއްވެސް ގައުމަކުން ރާއްޖެއާ ވަކި ޚާއްޞަ އިގްތިސޯދީ ގުޅުމެއް އުފައްދަން ބާރު އެޅުމަކީ ކޮށްގެންވާނެ ކަމެއް ނޫނެވެ. ރާއްޖެއިން އެކަން ބަލައިގަނެގެންވެސް ނުވާނެއެވެ. ބައިނަލްއަގުވާމީ ބާރުތަކުން އެތިބީ ސަމާލުކަން ދީގެންނެވެ. ރާއްޖޭގެ މިނިވަންކަމާއި ސަރައްދު ރައްކާތެރިކޮށްދޭން ވެރިކަމަށް އަންނަ ކޮންމެ ބަޔަކުވެސް މަސައްކަތް ކުރަން ޖެހެއެވެ. ހަމަހަމަކަމާއެކު އިގްތިސޯދީ ގުޅުން ގާއިމްކުރަން ރާއްޖެއަށް އަބަދުވެސް ލާޒިމެވެ.\nރައްޖޭގެ މިނިވަންކަމުގެ ރައްކާތެރިކަމާއި ރައްޔިތުންގެ ރައްކާތެރިކަމާއި ގައުމުގެ ސުލްހަޔާއި ސަރަހައްދީ އަދި ބައިނަލްއަގުވާމީ ސުލްހައިގެ މަސަލަސްކަން ރާއްޖޭގެ ޚާރިޖީ ސިޔާސަތުން ޔަގީންކޮށްދެމުން ދިއުމާއެކު ގައުމުގެ ސިޔާސީ މައިދާނުގައި ހަރަކާތްތެރިވާ ފަރާތްތަކުން ދިވެހިރާއްޖޭގެ މިނިވަންކަމާއި ހަމަޖެހުމާއި އެއްމެހާ ރައްޔިތުންގެ ރައްކާތެރިކަން އިންތިހާއަށް ކަށަވަރުކޮށްދިނުމަށް ހަމަކޮންމެހެން މިވަގުތު ލާޒިމެވެ. ރާއްޖެއާ އެކުވެރި އެއްމެހާ ގައުމުތަކުންވެސް ދިވެހިރާއްޖޭގެ މިނިވަންކަމާއި ސިޔާދަތަށް އިހުތިރާމްކޮށް އަމަލުން އެކަން ދައްކަން އެބެޖެހެއެވެ.\nޕޮލިޓިކްސް ދިވެހި ރާއްޖެއާ ޗައިނާގެ ގުޅުން ބައިނަލްއަގުވާމީ ގުޅުންތައް + ދިވެހި އިންޑިއާގެ ގުޅުން


Gondi thah hodhan vote aa nukulheythi: Idhikolhu\nގޮނޑިތައް ހޯދަން ވޯޓާ ނުކުޅޭތި: އިދިކޮޅު\nއިދިކޮޅު ކޯލިޝަންގެ އިސްވެރިން ނޫސްވެރިންގެ ބައްދަލްވުމެއްގައި: ވޯޓާ ނުކުޅެން ވަނީ އިންޒާރު ކޮށްފައި -- އަވަސް ފޮޓޯ\nމާލޭގެ ފަސް ދާއިރާއެއްގެ ވޯޓާއި އައްޑޫ ސިޓީގެ ހަތަރު ދާއިރާއެއްގެ ވޯޓް އަލުން ގުނަން އެމްޑީޕީން ހުށައެޅުމާއި ގުޅިގެން އިދިކޮޅު ޕްރޮގްރެސިވް ކޮންގްރެސް ކޯލިޝަނުން ފާޑުކިޔައިފި އެވެ.\nކައުންސިލް އިންތިހާބުގައި މާލެ ސިޓީން ޕީޕީއެމަށް ލިބުނު ކާމިޔާބީ ފާހަގަކުރަން މިރޭ ބޭއްވި ޖަލްސާއެއްގައި ވާހަކަދައްކަވަމުން އިދިކޮޅު ކޯލިޝަންގެ އެކްޓިން ލީޑަރު އަބްދުއްރަހީމް އަބްދުﷲ ވިދާޅުވީ މާލޭގެ ގޮނޑިތަކަށް ޕީޕީއެމުން ނެރުނު 14 ކެންޑިޑޭޓުންވެސް އިންތިހާބު ކާމިޔާބު ކުރުމުން ރައްޔިތުންގެ ނިންމުން ވަރަށް ސާފު ކަމަށެވެ. އެެހެން ކަމުން ވޯޓް ބަދަލު ކުރަން މަސައްކަތް ކުރަން ޖެހޭ އެއްވެސް ސަބަބެއް ނެތް ކަމަށް ވިދާޅުވިއެވެ.\n"ދެން އިތުރަށް ވޯޓާ ކުޅުއްވަން ނުހައްދަވާށޭ. މިހާރު މާލޭގެ ގޮނޑިތައް ބަދަލުކުރުމަށް އެމްޑީޕީން ވަރަށް ބޮޑަށް މަސައްކަތް ކުރަމުން އެބަ ގެންދޭ. މިއަދު ބޭއްވި ނޫސްކޮންފަރެސްގައި އެކަން އަޅުގަނޑުމެންނަށް އެބަ އިނގޭ. އެހެން ނަމަވެސް ރައްޔިތުން ވަނީ އޮޅުވާ ނުލެވޭ ވަރަށް ވައްކަން ނުކުރެވޭ ވަރަށް ޕީޕީއެމަށް ތާއީދުކޮށް ވޯޓް ދެއްވާފައި. ދެން އެއާ ކުޅުއްވަން ނުހަދާ. ރައްޔިތުންގެ ބަސް އެއޮތީ އިއްވާފައި. މިރޭވެސް ތަކުރާކޮށްލާނަން. ރައްޔިތުން ބުނީ އަނިޔާވެރިކަމާއި ތިމަންނަމެން ދެކޮޅޭ. ރައީސް ޔާމީނަށް އެ ކުރަނީ އަނިޔާއޭ. ރައީސް ޔާމީން ވަގުތުން ވަގުތަށް މިނިވަން ކުރާށޭ،" އަބްދުއްރަހީމް ވިދާޅުވިއެވެ.\nމިރޭގެ ބައްދަލުކުރެއްވުމުގައި އަބްދުއްރަހީމް އަބްދުﷲ: ވޯޓާ ނުކުޅެން އޮތީ ވަނީ އިންޒާރުކޮށްފައި -- އަވަސް ފޮޓޯ\nދެން އިތުރަށް ވޯޓާ ކުޅުއްވަން ނުހައްދަވާށޭ. މިހާރު މާލޭގެ ގޮނޑިތައް ބަދަލުކުރުމަށް އެމްޑީޕީން ވަރަށް ބޮޑަށް މަސައްކަތް ކުރަމުން އެބަ ގެންދޭ. މިއަދު ބޭއްވި ނޫސްކޮންފަރެސްގައި އެކަން އަޅުގަނޑުމެންނަށް އެބަ އިނގޭ. އެހެން ނަމަވެސް ރައްޔިތުން ވަނީ އޮޅުވާ ނުލެވޭ ވަރަށް ވައްކަން ނުކުރެވޭ ވަރަށް ޕީޕީއެމަށް ތާއީދުކޮށް ވޯޓް ދެއްވާފައި. ދެން އެއާ ކުޅުއްވަން ނުހަދާ. ރައްޔިތުންގެ ބަސް އެއޮތީ އިއްވާފައި. މިރޭވެސް ތަކުރާކޮށްލާނަން. ރައްޔިތުން ބުނީ އަނިޔާވެރިކަމާއި ތިމަންނަމެން ދެކޮޅޭ. ރައީސް ޔާމީނަށް އެ ކުރަނީ އަނިޔާއޭ. ރައީސް ޔާމީން ވަގުތުން ވަގުތަށް މިނިވަން ކުރާށޭ\nއަބްދުއްރަހީމް ވިދާޅުވީ މާލޭގެ ރައްޔިތުން މިފަހަރު ދިން ތާއީދަށް ޝުކުރު އަދާކުރާނެ ގޮތެއްވެސް އެނގިވަޑައިނުގަންނަވާ ކަމަށެވެ. އިންތިހާބުގެ ނަތީޖާއަކީ ލިބުނު ކާމިޔާބީއަކީ ރައީސް ޔާމީންގެ ފިކުރަށް ރައްޔިތުންގެ ތާއީދު އޮތް މިންވަރު ހާމަކޮށްދޭ ކަމެއް ކަމަށްވެސް ވިދާޅުވިއެވެ. އަބްދުއްރަހީމް މިރޭވެސް ވަނީ ޔާމީން ވަގުތުން މިނިވަން ކުރުމަށް ގޮވާލައްވާފައެވެ. އަދި ވިދާޅުވީ ސިޔާސީ މަސައްކަތުގައި ދެމި ހުރިހާ ހިނދަކު އެ ގޮވާލުން ތަކުރާރު ކުރައްވާނެ ކަމަށެވެ.\n"އަޅުގަނޑުމެން މި މަަސައްކަތުގައި ދެމިތިބިހާ ހިނދަކު މި ވާހަކަ [ރައީސް ޔާމީން މިނިވަންކުރުމުގެ ވާހަކަ] ދައްކާނަން،" އަބްދުއްރަހީމް ވިދާޅުވިއެވެ.\nބައެއް ފޮށިތަކުގެ ވޯޓް އަލުން ގުނައިދިނުމަށް އެދި އެމްޑީޕީން ހުށައަޅާފައިވާއިރު އެ ޕާޓީން ބުނީ މާލެއާއި އައްޑޫ ސިޓީ އިން އެމްޑީޕީން ކާމިޔާބު ކުރި ގޮނޑިތަކުގެ އިތުރުން މާލޭގެ އެހެން ފަސް ދާއިރާއެއްގެ ނަތީޖާ ޝީޓާއި އައްޑޫ ސިޓީގެ ހަތަރު ދާއިރާއެއްގެ ނަތީޖާ ޝީޓުތަކަށް ބަލާއިރު އެ ދާއިރާތަކުގައި އެންމެ ކުރީގައި ތިބި ކެނޑިޑޭޓުންނާއި އެމްޑީޕީގެ ކެންޑިޑޭޓުންނާ ދެމެދު ހުރި ފަރަގަކީ ސާޅީހަކަށް ވޯޓަށްވުރެ ކުޑަ ފަރަގެއް ކަމަށެވެ.\nޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް މިރޭގެ ބައްދަލްވުމުގައި ވާހަކަފުޅު ދައްކަވަނީ -- އަވަސް ފޮޓޯ\nމިރޭގެ ޖަލްސާގައި ޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމްވެސް ވަނީ އެމްޑީޕީން ބައެއް ވޯޓްފޮށިތަކުގެ ވޯޓް އަލުން ގުނަައިދިނުމަށް އެދުމުން އެކަމަށް ފާޑުވިދާޅުވެފައެވެ. ޝިޔާމް ވިދާޅުވީ ރައްޔިތުން ބަސް އިއްވާފައިވާ ކަމަށާ އެކަން ގަބޫލު ކުރަން ޖެހޭ ކަމަށެވެ.\nއެމްޑީޕީއަކީ ސަރުކާރު ހިންގާ ޕާޓީކަން ހަނދާންކޮށްދީ ރައްޔިތުން ހަވާލުކުރި ޒިންމާ އަދާކުުރުމަށް ޝިޔާމް ގޮވާލެެއްވިއެވެ. ޝިޔާމް ވިދާޅުވީ އެމްޑީޕީން ކުރަންވީ ކަމަކީ ވޯޓާ ކުޅުން ނޫން ކަމަށާ ރައްޔިތުންނަށް ހެޔޮ ވެރިކަމެއް ކޮށް ދިނުން ކަމަށެވެ.\n"ވޯޓްފޮއްޓާއި ކުޅެންވީއެއް ނޫން. ރައްޔިތުން ބޭނުންވާ ގޮތަށް ވެރިކަން ކުރަންވީ. ވޯޓްފޮށި ބަދަލު ކުރަންވީއެއް ނޫން،" ވަރަށް ފޯރީގައި ވާހަކަފުޅު ދައްކަވަމުން ޝިޔާމް ވިދާޅުވިއެވެ.\nޕީޕީއެމް އަބްދުއްރަހީމް އަބްދުﷲ އިލެކްޝަންސް ކޮމިޝަން + ލޯކަލް ކައުންސިލްތަކުގެ އިންތިހާބު އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ އަހުމަދު ޝިޔާމް\nއިންތިހާބެއް ނެތް: ތާރީހު ނުދީ ހުސް ބަހަނާ!\nއިދިކޮޅުގެ ސަޕޯޓަރުން އިހުތިޖާޖަށް ނިކުމެއްޖެ\nތާއީދު ހޯދަން ޕީޕީއެމްގެ ލީޑާޝިޕް ގޭގެއަށް


Report: COVID ge aneh raalhu nunaganees limit eh kanda alhanvee keevve? | Mihaaru\nކޮވިޑްގެ އަނެއް ރާޅު ނުނަގަނީސް ލިމިޓެއް ކަނޑައަޅަންވީ ކީއްވެ؟\nހުޅުމާލޭ މެޑިކަލް ފެސިލިޓީގައި މިދިޔަ އޮކްޓޯބަރު މަހު ކޮވިޑްގެ ބަލި މީހަކަށް ފަރުވާދެނީ --ފޮޓޯ: ނިޝާން އަލީ/މިހާރު\n07 ޖެނުއަރީ 2021 - 09:41\nކޮވިޑް-19ގެ އާއްމު ހާލަތުގައި ރައްކާތެރިވުމުގެ ފިޔަވަޅުތައް އެޅުމުގައި ހޯދަން މި ޖެހެނީ މާ ބޮޑަށް ދޫދިނުމާއި މާ ބޮޑަށް ހިފެހެއްޓުމާ ދޭތެރޭ މެދެވެ. އެ މެދުމިނަކީ ދިރިއުޅުމުގެ އެންމެ މުހިއްމު ބޭނުންތައް ފުއްދައި ޖިސްމާނީ އަދި ނަފްސާނީ ދުޅަހެޔޮކަމަށް ސަމާލުކަން ދީގެން އުޅެވޭނެ އެކަމަކު ކުރިއަށް ވުރެ މިނިވަންކަން ކުޑަ ލުއިތަކެވެ. މި ބަލި ކޮންޓްރޯލްކުރުމުގެ އެންމެ މައިގަނޑު ފިޔަވަޅަކީ ތޮއްނުޖެހި އުޅުންކަން އެނގޭ އިރު, ސަތޭކައިން ވެސް މީހުން ބައިވެރިކުރެވޭ ގޮތަށް, އަދި އަމުދުން ބަންދުވެފައި ހުންނަ ތަންތަނުގައި މާސްކު ނަގައިގެން ކައިބޮއެ ހަދާ ހަފްލާތަކަށް ގިނަ ބަޔަކު އެއްތަންވާން ފުރުސަތު ދީފައި ބޭއްވުމަކީ މި ވަގުތަށް މާ ބޮޑު ލުޔެއް ނޫންތޯ އެއީ ކުރަން ޖެހޭ މުހިއްމު ސުވާލެކެވެ.\nކޮވިޑާ ގުޅިގެން މަނާކުރި ހަފްލާތަކާއި ރަސްމިއްޔާތުތައް ބާއްވަން މިދިޔަ މަހު އަލުން ހުޅުވާލުމާ އެކުއެކީގައި ހެލްތު ޕްރޮޓެކްޝަން އޭޖެންސީން ތަފްސީލް އުސޫލެއް ނެރުނެވެ. އެއްވުމެއް ބާއްވާ ނަމަ ބަލިން ރައްކާތެރިވުމުގެ ބައިވަރު ފިޔަވަޅު އަޅަން އެ އުސޫލު ލާޒިމްކުރެ އެވެ. އެކަމަކު އެއިން މަގްސަދު ހާސިލްވާ މިންވަރާ މެދު ވިސްނަން އެބަ ޖެހެ އެވެ.\n"އެޗްޕީއޭ އިން އެ އޮތީ އުސޫލަށް ތަބާވުމުގެ ފަރުދީ ޒިންމާ އެންމެންނާ ހަވާލުކޮށްފަ އެވެ. އެކަމަކު އެ މަގަށް އެކަން އޮވެގެން، ރައްކާތެރިކަމުގެ އަމާޒު ހާސިލް ނުވާކަން އެއްފަހަރު ނަމަވެސް ތަޖުރިބާކުރެވިއްޖެ އެވެ. ޝީ ބިލްޑިންގައި ބޭއްވި ކައިވެނި ޕާޓީން ނުކުތް މައްސަލައަކީ އެފަދަ އެއްވުންތަކަށް މިނިވަންކަން ދީފައި އޮތް މިންވަރާ މެދު އަލުން ވިސްނަން ޖެހޭ ކަމެކެވެ."\nހަފްލާއަކަށް ނުވަތަ ރަސްމިއްޔާތަކަށް އެއްތަންވެގެން އުޅެވޭނީ، ގަވާއިދު ބުނާ ގޮތުން، މާސްކު އަޅައި, މަދުވެގެން ތިން ފޫޓުގެ ގައި ދުރުމިން ބެހެއްޓޭނެ ގޮތަށެވެ. އެހެންކަމުން އެޗްޕީއޭ އިން އެ އޮތީ ހަފްލާ ބާއްވާ ތަނެއްގެ ޖާގައަށް ބިނާކޮށްގެން މީހުންގެ އަދަދު ކަނޑައެޅުމުގެ މިނިވަންކަން ދީފަ އެވެ. ގިނަ ބަޔަކަށް ދައުވަތު ދޭ ނަމަ ގަޑިތަކަކަށް ބަހާލައިގެން ފަހަރަކު ވަކި އަދަދަކަށް މީހުން ގެނެވިދާނެ އެވެ. މިއީ ކޮށްދިން ފަސޭހައެކެވެ. އެކަމަކު ގަވާއިދުގެ މަގްސަދު ހާސިލްވާނީ އެއްވުމުގެ ހުރިހާ ބައިވެރިން ހުރިހާ ވަގުތަކު ބަރާބަރަށް މިންގަނޑުތަކަށް ތަބާވާ ހާލަތްތަކުގައި އެކަންޏެވެ. އެއީ ވުމަށް ވުރެ ނުވުން ގާތް ކަމެކެވެ.\nހަފްލާތައް ބޭއްވުމުގެ މިނިވަންކަން ލިބުނުތަނާ ހަމަ އެ ދުވަހު މާލޭގައި ބޭއްވި ކައިވެނި ޕާޓީއަކުން އެތައް ބަޔަކަށް ބަލި ފެތުރި ބޮޑު ކްލަސްޓާއެއް އުފެދުނީ, އިންތިޒާމްކުރި މީހުން ބުނާ ގޮތުން ނަމަ, ހުރިހާ ކަމެއް ރަނގަޅަށް ކޮށްފައި ހުއްޓަ އެވެ. އެ މީހުން ލަފާކުރާ ގޮތުން ނަމަ, އާއިލާގެ މެމްބަރަކަށް ވެސް ނުވާ މީހަކު ހުން އައިސް ހުރެގެން ޕާޓީއަށް ދިޔަކަން އެއީ މައްސަލައިގެ އަސްލު ކަމަށް ވެދާނެ އެވެ. އެކި ގަޑިތަކަށް ބަހާލައިގެން ނަމަވެސް, 120 މީހުންނަށް ދައުވަތު ދިން ޕާޓީއަކަށް, އެހެން މީހަކު ވެސް ބަލި ހިފައިގެން ގޮސް ހުރެދާނެ އެވެ. އަދި ބަންދު ތަނެއްގައި އެތައް ބަޔަކު ތިބެގެން މާސްކު ނަގައި ކައިބޮއެ ހަދާ އިރު މި ބަލި ފެތުރެން ނުލާހިކު ފަސޭހަ އެވެ.\nބަލި ފެތުރިގެންދާނެ ކުޑަބޮޑުމިން, އެއްތަންވެގެން އުޅޭ މީހުންގެ އަދަދަށް ނުހަނު ބޮޑަށް އެބަ ބިނާވެ އެވެ.\nއަދިވެސް ކޮވިޑް އޮތް ބައިބޯ މާލެ ސަރަހައްދުގައި, އެންމެ މައިގަނޑު ކަންކަން ކަމަށްވާ ގައިދުރުކުރުމާއި މާސްކު އެޅުމާއި އަލާމާތެއް ހުރިއްޔާ ތަންތަނަށް ނުދިޔުމުގެ އިރުޝާދަށް ވެސް އަމަލު ނުކުރާކަން އެބަ އެނގެ އެވެ. އަމުދުން ކައިވެނީގެ ހަފްލާތަކާއި އުފަންދުވަހާއި ހިތާނީ ޕާޓީތައް ފަދަ, އިޖުތިމާއީ އަދި އާއިލީ އެއްވުންތަކުގައި މި ފިޔަވަޅުތަކުގެ މަތިން ހަނދާން ނެތޭލެއް ފަސޭހަވެފައި އަވަހެވެ. މިއީ ކައިބޮއެ ހަދާށާއި ފޮޓޯ އަށް އަރަން ވެސް މާސްކު ނަގައިގެން އުޅޭ އެއްވުންތަކެވެ. ހާމަ ތަންތަނަށް ވުރެ ބަލި ފެތުރުމުގެ ނުރައްކާ މާ ބޮޑު, ބަންދު ތަންތަނުގައި ވެސް މެ އެވެ.\nހަފްލާއެއް ރާވައި ދައުވަތު ފޮނުވާ މީހާ އިރުޝާދާ އެއްގޮތަށް ފިޔަވަޅުތައް އަޅައި މެހްމާނުން ކަން ކުރަންވީ ގޮތް ކިޔައިދީފައި އޮތަސް, ރައްކާތެރިކަން ލިބޭނީ އެންމެން އަކުރުން އަކުރަށް އެ ކަންކަމަށް އަމަލުކޮށްގެންނެވެ. ބުނާ ގަޑި އަށް ހާޒިރުވެ, ގަޑި ހަމަވީމާ ނުކުމެގެން ގޮސްގެނެވެ. އަބަދު މާސްކު އަޅައިގެން ތިބޭ ނަމަ އެވެ. އުފަލެއް ފާހަގަކުރުމުގެ ތެރޭގައި އުޅޭ އިރު އެންމެން ލައްވައި އެޗްޕީއޭގެ ގަވާއިދުތަކަށް ބޯލަންބުވަން, އިންތިޒާމްކުރާ މީހާ އަށް ވެސް އުޅެވޭނީ ވަކި ވަރަކަށެވެ.\nބޭނުންހާ ބަޔަކަށް ދައުވަތު ދީގެން ރަސްމިއްޔާތުތައް ބޭއްވުމާއި ހަފްލާތަކަށް ގާތްތިމާގެ އެންމެންނަށް ކިޔުމަކީ މި ދަނޑިވަޅުގައި އަދިވެސް މަޑުޖައްސައިލެވިދާނެ ކަންކަމެވެ. އާބާދީގެ ބޮޑު ބަޔަކަށް ވެކްސިން ޖަހައި ނިމެންދެން ހިފަހައްޓަން ޖެހިފައި މި އޮތް މެދުމިނުގައި އެއްވުންތައް މިހާރަށް ވުރެ މާ ބޮޑަށް ވެސް ކުޑަކުރަން އެބަ ޖެހެ އެވެ. މިއީ, ދެން ކުރިމަތިވެދާނެ ނުރައްކަލަކާ އެކު, މިދިޔަ އަހަރުގެ ހިތްދަތިކަމަށް އެނބުރިދިޔުމަށް ވުރެ ގައިމު ވެސް ކުޑަ ގުރުބާނީއެކެވެ.\nއާއްމު ތަންތަނުގައި އެއްވެ އުޅެވޭނެ އަދަދުތައް ކުރިން އެކި ފަހަރު މަތިން ކަނޑައެޅިޔަސް މިހާރުގެ ލުއިތަކުގައި ހަފްލާތަކަށް ލިމިޓެއް ކަނޑަނާޅާ އެޗްޕީއޭ އިން އެ އޮތީ އުސޫލަށް ތަބާވުމުގެ ފަރުދީ ޒިންމާ އެންމެންނާ ހަވާލުކޮށްފަ އެވެ. އެކަމަކު އެ މަގަށް އެކަން އޮވެގެން، ރައްކާތެރިކަމުގެ އަމާޒު ހާސިލް ނުވާކަން އެއްފަހަރު ނަމަވެސް ތަޖުރިބާކުރެވިއްޖެ އެވެ. ޝީ ބިލްޑިންގައި ބޭއްވި ކައިވެނި ޕާޓީން ނުކުތް މައްސަލައަކީ އެފަދަ އެއްވުންތަކަށް މިނިވަންކަން ދީފައި އޮތް މިންވަރާ މެދު އަލުން ވިސްނަން ޖެހޭ ކަމެކެވެ. ޚާއްސަކޮށް ތަންތަނުގެ އެތެރޭގައި ބާއްވާ އެއްވުންތަކެވެ. ކޮވިޑްގެ ދުނިޔޭގެ ތަޖުރިބާއަކީ، އެންމެ ގިނަ މީހުންނަށް ބަލި ފެތުރިފައި ވަނީ އިންޑޯ އިވެންޓުތަކުންނެވެ.\nKaiveni party cluster: Contact in ge adhadhu 200 ah vure mahchah, Covid ah positive 68\nމިންގަނޑުތަކާ ޚިލާފު ވަމުންދާކަމާއި ކައިބޮއެ ހަދާ އެއްވުންތަކުގައި މާސްކު ނެގުމުގެ ނުރައްކަލާއި ބަލި ހުރި މީހަކު ހަފްލާއެއްގައި ބައިވެރިވެއްޖެ ނަމަ އެތައް ބަޔަކަށް ބަލި ފެތުރިގެންދާކަން އެބަ ފާހަގަވެ އެވެ. މިކަން ތަކުރާރު ވުމަކީ ރަށު ތެރޭގައި އަނެއްކާވެސް ބަލީގެ އަލިފާންގަނޑެއް ހިފަން މެދުވެރިވެދާނެ ސަބަބެކެވެ.\nހަފްލާތަކަށް އެއްތަންވާ މީހުން ގިނަވާ ވަރަކަށް މީގެ ނުރައްކާ ވާނީ ބޮޑެވެ. ނުރައްކާ ކުޑަކުރުމުގެ މަގްސަދު މިހާރަށް ވުރެ ރަނގަޅަށް ހާސިލްވާނެ ކަމަށް ފެންނަނީ އެއްވުމެއްގައި އެންމެ ގިނައިން ބައިވެރިވެވޭނެ މީހުންގެ އަދަދެއް ކަނޑައަޅައިގެންނެވެ. ވަކި އަދަދެއް އޮތުމަކީ ހަފްލާއެއްގައި ރައްކާތެރިކަން އޮތް މިންވަރު، އެ ތަނަށް ދާ ބަޔަކަށް ވެސް މިހާރަށް ވުރެ ފަސޭހަ އިން ވަޒަންކޮށްލެވޭނެ މިންގަނޑެކެވެ. އަދި އެއީ މީހުންގެ ހަނދާނުގައި ބޮޑަށް ހަރުލާފައި ހުންނާނެ އެއްގޮތް އުސޫލެއް ވެސް މެ އެވެ.\nވެކްސިން ލިބެންދެން ކެތްތެރިކަން އިސްކުރަމުންދާ ބައެއް ގައުމުތަކުގައި ނުވަތަ ތަންތަނުގައި ބަލި ކޮންޓްރޯލްވާ ފަހުން ވެސް މި އުސޫލު އެބަ ގެންގުޅެ އެވެ. އެންމެ މައިގަނޑު އެއް ފިޔަވަޅަކީ ވެސް, ހާއްސަކޮށް, ގައިގޯޅިވުމާއި ކައިބޮއެ ހެދުމުގެ ތެރެއިން ނުރައްކާ ބޮޑުވެގެންދާ ފަދަ އިޖުތިމާއީ ނުވަތަ އާއިލީ އެއްވުންތަކުގައި ބައިވެރިވެވޭނެ މީހުންގެ ލިމިޓް ކަނޑައެޅުމެވެ. ހުރިހާ އެއްވުންތަކަށް އާއްމު ލިމިޓެއް ނުވަތަ ހާމަ ތަންތަނަށާއި އިންޑޯ ތަންތަނަށް ތަފާތު ދެ ލިމިޓެއް ވެސް ހަމަޖެއްސިދާނެ އެވެ. ނުވަތަ ބަލި ފެތުރުމުގެ ނުރައްކާ ބޮޑު, ބަންދުވެފައި ހުންނަ ތަންތަނަށް އެކަނި ވެސް ލިމިޓެއް ކަނޑައެޅިދާނެ އެވެ. އެއަށް ވުރެ ވެސް ލުއިކުރަން ޖެހެންޏާ, ތަންތަނުގެ އެތެރޭގައި ކައިބޮއެ އުޅޭ ހަފްލާތަކަށް އެކަނި ވިޔަސް ލިމިޓެއް ކަނޑައަޅަން އެބަ ޖެހެ އެވެ. އެކަމަކު ބޮޑަށް ހިފަހައްޓަންޏާ އިންޑޯ ހަފްލާތައް މުޅިން މަނާކުރަންވީ އެވެ.\nރާއްޖޭގައި މީގެ ކުރިން ވެސް ދޭން ނުޖެހޭ ވަރަށް ލުއި ދެވިފައި އެބަ ހުއްޓެވެ. މާލެ ސަރަހައްދުގައި ކޮވިޑް ކޮންޓްރޯލްވުމުން ބައެއް ކަންކަން ފަރުދީ ޒިންމާއަށް ދޫކޮށްލުމަކީ ބަލި އަލުން ފެތުރިގަންނަން ބާރު ލިބުނު ސަބަބުތަކަކަށް ވި އެވެ. މާސްކު އެޅުން މަޖުބޫރު ނުކޮށް ލަސްކުރުމަކީ ގޯހެކެވެ. ލޮކްޑައުން އަށް ލުއިތަކެއް ދިން އިރު އާއްމު ތަންތަނުގައި އެއްފަހަރާ އެއްތަންވެ އުޅެވޭނެ އަދަދު 30 އަށް އިތުރުކުރުމަކީ ވެސް ގޯހެކެވެ. ހަފްލާތަކަށް އެއްތަންވެ އުޅުން މިހާރު އޮތްހާ ބޮޑަށް ދޫކޮށްލާފައި ބޭއްވުމަކީ ވެސް ހަމަ އެކަހަލަ ގޯހަކަށް ވުން ގާތެވެ.\nކޮލަމް ހެލްތު ޕްރޮޓެކްޝަން އެޖެންސީ\nކޮބާހޭ އަގުހެޔޮ ކުރި އިންޓަނެޓް!\nމީގެ މައްސަލައަކީ ރަނގަޅު އުސޫލުތަކެއް ނެތުމެއް ނޫން. އެއަށް އަމަލު ކުރާނެ ބަޔަކު ނެތުން. އެކަން ބަލަހައްޓައި މޮނިޓަރ ކުރާނެ ބަޔަކު ނެތުން. ފަރުދީ ޒިންމާއަށް ކަންކަން ދޫކޮށްލާއިރު އެއަށް އަމަލުކުރަން ތިބި ދެބައިކުޅަ އެއްބައި މީހުންނަކީ ބޭރު މީހުން. އެމީހުންގެ ގިނަ މީހުންނަކީ ގަވާއިދާއި ޚިލާފަށް އުޅޭ މީހުން. ދެން އެމީހުން ތަބާވާންޖެހޭ އުސޫލެއް ނޯވޭ. މާސްކު ދަށްދޮޅީގައި ބަހައްޓައިގެން ގުރޫޕު ހަދާފައި މަގުހުރަސް ނުކުރެވި ކުޅުޖަހަން އެތިބެނީ.\nބަންދުކޮށްފައި ހުންނަ ތަންތަނުގައި ކައިބޮއި ހެދޭގޮތަށް އެއްވެސް ހަފްލާއެއް ބޭއްވުން މަނާކުރަންވީއެވެ. ރެސްޓޯރަންޓްތައްވެސް ބަންދު ކުރަންވީއެވެ. އަމިއްލަ ގެ ނޫން ތަނެއްގައި ކައިބޮއި ހެދޭނީ ރަގަޅަށް ވައިދައުރުވާގޮތަށް ހުންނަ ހާމަ ތަންތަނުގައި އެކަށީގެންވާ ގައިދުރުކަމާއެކު ކަމަށް ހަދަންވީއެވެ. ބަލި ޖެހޭގޮތް މިހާރު މާބޮޑަށްވެސް ސާފެވެ. މާސްކު ނާޅާ އުޅުމުންނެވެ. ކައިބޮއި ހަދަންޏާ ހަމަގައިމުވެސް މާސްކެއް ނާޅާނެެެވެ.\nފަރުދީ ޒިންމާ އޮންނަނީ ގިނަމީހުންގެ ފައި ދަށުގަ ހެދިހާގޮތެއް ހަދަން، ދެން އަނެއްކާވެސް ކަމެއްވީމަ އޭގެ މަތިން ހަދާން ހުންނާނީ...\nދެން މިހާރު ނޫހުން ކޮވިޑް ކޯޓާ ދޫކުރަންވީނު


Fen boane rangalhu goiy Malaika kiyai dheefi\nފެން ބޯނެ ރަނގަޅު ގޮތް މަލައިކާ ކިޔައިދީފި\n17 ޖޫން 2020 - 09:34:50\nބޮލީވުޑްގެ ތަރި މަލައިކާ އަރޯރާ ވަނީ ފެން ބޯނެ ރަނގަޅު ގޮތް އޭނާގެ ފޭނުންނާއި ސޯޝަލް މީޑިއާގެ ޒަރިއްޔާއިން ހިއްސާ ކޮށްފަ އެވެ.\nމަލައިކާ އަކީ ބޮލީވުޑް އިންޑަސްޓްރީގެ ތަރިން ތަކުގެ ތެރެއިން އެންމެ ފިޓު އެއް ތަރި އެވެ.\nވަރަށް ފަހުން ވެޖިޓޭރިއަން އަކަށް ބަދަލު ވެފައިވާ މަލައިކާ އަކީ އަބަދުވެސް އޭނާގެ ޑައިޓުގައި ބޭނުން ކުރާ ކާ އެއްޗެހި ފޭނުންނާއި ހިއްސާ ކުރަމުންދާ ތަރި އެކެވެ. އަދި މި ފަހުން އޭނާ ވަނީ ރަނގަޅަށް ފެން ބޯނެ ގޮތް އޭނާގެ ފޭނުންނާއި ހިއްސާ ކޮށްލާފަ އެވެ.\nއިންސްޓަގްރާމް ގައި މަލައިކާ ޕޯސްޓު ކޮށްފައިވާ ވީޑިއޯ އެއްގައި އޭނާ ބުނީ ރަނގަޅު ސިއްހަތެއްގައި ހުރުމާއި، ފިޓު ކޮށް ހުރުމުގެ ވާހަކަ ދައްކާއިރު، އެންމެ ފަސޭހަ އަދި އެންމެ ބޭސިކް ކަންތައް ވެސް ގިނަ މީހުން ކޮށް އުޅެނީ ނުބައި ކޮން ކަމަށެވެ. އަދި ފެން ބުއިން ފަދަ ކޮށްލަން ފަސޭހަ ކަންތައް ވެސް ގިނަ މީހުން ކޮށް އުޅެނީ ނުބައި ކޮށް ކަމަށް އޭނާ ވަނީ ފާހަގަ ކޮށްފަ އެވެ.\nއެއް މިނެޓުގެ ވީޑިއޯ އަކުން ރަނގަޅަށް ފެން ބޯ ގޮތް ހިއްސާ ކުރަމުން މަލައިކާ ބުނީ، ގިނަ މީހުން ފެން ބޮއެ ހަދާ އުޅެނީ މާ އަވަސް އަރުވައިލާގެން ކަމަށެވެ. ނަމަވެސް ފެނުން ލިބޭ ފައިދާތައް ލިބިގަތުމަށް ފެން ބޯ ނަމަ، ހަމަޖެހިލައިގެން ތަނެއްގައި އިޝީންދެ އިނދެ މަޑުމަޑުން މަދު މަދު އެތި ކޮޅުން ފެން ބުއިމަކީ އެންމެ ރަނގަޅު ގޮތް ކަމަށް މަލައިކާ ވަނީ ބުނެފަ އެވެ. އަދި ކޮށްޅަށް ހުރެ އަވަސް އަރުވާލާ، އެއްފަހަރާ އެހާ ބައިވަރު ފެން ބޮއެ ނުހެދުމަށް އޭނާ ވަނީ ބުނެފަ އެވެ.


Gina Zuvaanun Vazeefaa Adhaa Nukurey, Thauleem Haasileh Nukurey: Thafaas Hisaabuthah - Vaguthu\n9 މަސް ކުރިން ( އޮކްޓޯބަރ 23, 2020 )\nރަސްފަންނުގައި ބަޔަކު އިށީނދެލައިގެން. --- ވަގުތު އިމޭޖަސް\nދިވެހި ޒުވާނުންގެ ތެރެއިން ގިނައީ އިތުރު ތައުލީމާއި ތަމްރީން ހޯދުމުގައި ނޫޅޭ އަދި ވަޒީފާއެއް ވެސް އަދާނުކުރާ ޒުވާނުން ކަން ތަފާސްހިސާބުތަކުގެ އިދާރާގެ ދިރާސާއަކުން ދައްކައިފިއެވެ.\nނޭޝަނަލް ބިއުރޯ އޮފް ސްޓެޓިސްޓިކްސް އިން ޒުވާނުންގެ ދުވަހާ ގުޅިގެން ދިރާސާކޮށް އެކުލަވާލި ތަފާސްހިސާބުތައް ދައްކާ ގޮތުން ދިވެހި ޒުވާނުންގެ 56 ޕަސެންޓް ޒުވާނުންނަކީ އެއްވެސް ތައުލީމެއް ނުވަތަ ތަމްރީނެއް ހާސިލްނުކުރާ އަދި ވަޒީފާއެއް އަދާ ނުކުރާ ޒުވާނުންނެވެ.\nތައުލީމެއް ނުވަތަ ތަމްރީނެއް ހާސިލް ނުކުރާ އަދި ވަޒީފާ އަދާ ނުކުރާ ޒުވާނުންގެ ތެރެއިން ގިނައީ ޒުވާން އަންހެނުން ކަން ވެސް ތަފާސްހިސާބުތަކުން ދައްކައެވެ. ވަޒީފާ އަދާ ނުކުރާ 56 ޕަސެންޓް ޒުވާނުންގެ ތެރެއިން 41 ޕަސެންޓް ޒުވާނުންނަކީ ޒުވާން އަންހެނުންނެވެ. ޒުވާން ފިރިހެނުންނަކީ 15 ޕަސެންޓެވެ.\nޒުވާނުންގެ ތެރެއިން ގިނަ ބަޔަކު ތައުލީމެއް ނުވަތަ ތަމްރީނެއް ހާސިލްނުކުރާއިރު އަދި ވަޒީފާއެއް އަދާ ނުކުރި ނަމަވެސް ޒުވާނުންގެ އާބާދީގެ ބޮޑު އިންސައްތައަކަށް ލިޔަންކިޔަން ދަނެއެވެ. ޒުވާން އާބާދީގެ 98 ޕަސެންޓް ޒުވާނުންނަށް ދިވެހި ބަސް ލިޔަން ކިޔަން އެނގޭއިރު، 78 ޕަސެންޓް ޒުވާނުންނަށް އިނގިރޭސި ބަސް ލިޔަން ކިޔަން އެނގެއެވެ.\nޒުވާނުން އަދާ ކުރާ ވަޒީފާތަކަށް އަޅާ ބަލާއިރު ގިނަ ޒުވާނުން އަދާ ކުރަނީ ކޭޝިޔަރުންގެ ވަޒީފާ ކަމަށް ތަފާސްހިސާބުގައިވެއެވެ. ދެން އެންމެ ގިނަ ޒުވާނުން ވަޒީފާ އަދާ ކުރަނީ ޖެނެރަލް އޮފީސް ކްލާކްސްގެ ދާއިރާގައާއި އެޑްމިނިސްޓްރޭޓިވް އަދި އެގްޒެކެޓިވް ދާއިރާތަކުގައެވެ.\nޒުވާނުންގެ އާބާދީގެ ގޮތުގައި ބަލާފައިވަނީ އުމުރުން 18 އަހަރާއި 35 އަހަރާ ދެމެދުގެ މީހުނަށެވެ. މި ގޮތުން މި އުމުރުފުރާގެ އާބާދީއަކީ 240،584 މީހުން ކަމަށް ތަފާސްހިސާބުގައިވެއެވެ. އެއީ މުޅި އާބާދީގެ 43 ޕަސެންޓްއެވެ. މި އާބާދީގެ ގިނަ ބަޔަކު އުޅެނީ މާލޭގައި ކަމަށާއި މާލޭގައި 51 ޕަސެންޓް ޒުވާނުން އުޅޭ ކަމަށް ދައްކައެވެ.\nއޮކްޓޯބަރ 23, 2020 17:52\nޒުވާނުން ކިޔަވައިގެން ތިއްބަސް ވަޒީފާއެއް ނުލިބޭ.. ތަން ތަނުގައި ތިބޭ ނުކިޔަވާ ވާނުވާއިންނަށް ބޮޑެތި މަޤާމްތައް ދެނީ.. މިހާރު އޮތީ އަޑުގަދަ މީހާގެ ރުއް ގިނަވާ އުސޫލު..\nއޮކްޓޯބަރ 23, 2020 18:27\nޒުވާނުން ކިހިނެއް ހަދަންވީ! އިއްޔެވެސް ޒުވާނުްނނަށް ފުރުސަރުދެނީއޭ ކިޔާފައި ސޯލިބޭ ހެލްތު މިނިސްޓްރީވެސް ހަވާލުކުރީ 78 އަހަރުގެ ލާދީނީ ވަގަކާ!\nއޮކްޓޯބަރ 23, 2020 19:19\nތިޔަޔީ ކޮނމެހެން ދިރާސާ ކުރަން ޖެހޭ ކަމެއްތަ ، މިގައުމުގަ އިސްމަގާމު ތަކުގަ ތިބީކީ ކިޔަވައިގެން ތިބި ބަޔެއްވެސް ނޫން އަދި މަސަތްކަތެއް ކުރާ ބައެއްވެސްނޫން ، ހަމަ އެކަނި ލާރިކާން އެނގުނީމަ މިގައުމުގަ އުޅެވޭނެ.\nއޮކްޓޯބަރ 23, 2020 19:22\nމިގައުމުގަ ތައުލީމު ހާއްސިލް ކޮއްގެން ވަޒީފާ ގަނޑެއް ނުލިބޭ...ކިތައްމެ މޮޅައް ކިޔެވިޔަސް ކިޔަވާ ދާއިރާޔަކުން ވަޒީފާ ލިބޭނީ ސަރުކާރުގެ ބޮޑުންނައް އެހެޔޮ އަލިފެއް ޔާއެއް ވަކިކުރަން ނޭނގުނަސް.\nއޮކްޓޯބަރ 23, 2020 21:11\nމިގައުމުގަ ޒުވާނުން ކިޔެވުމުގެ ބޭނުން ކެނޑިއްޖެ! އެތިބެނީ މިނިސްޓުރީތަކުގެ އެގްޒެކެޓިވް ފެންވަރުގަ ކިރިޔާ ތާނައިން ކިޔަންއެގޭ ފެންވަރުމީހުން އެމިހުނަން ތާނައިން އެއްޗެއް އިބާރާތް ކުރަންވަސްނޭގޭ! އާއިލީ މުސްކުޅިންނަށް ދެންހުރި ވަޒީފާތަށް! ގާނޫނުހަދާ މަޖިލިސް މެންބަރުން ކިޔަވާކަށްނުޖެހޭ!ވީހާގިނައިން މެންބަރުން ކޮސްގޮވަންއެނގިފަ ދޮގުހަދަން އެގުމުން މެންބަރު ފުރިހަވެފަ ބަރާބަރުވީ! ކިހާއޯކޭ\nޒުވާނުން ކިޔެވިޔަސް ވަޒީފާ ނުލިބޭ އަދި ކިޔަވާފަ ތިބި އެތައް ކުއްޖެއް ވަޒީފާ ނުލިބި ގޮތް ހުސްވެ މަގުމަތީގަ އެބައުޅޭ ޙާއްސަ ކޮއް ޒުވާން ފިރިހެން ކުދިން ނައް ވަޒީފާގެ ފުރުސަތު ހަނިވެފައި ވާވަރު އިނގޭނެ މާލޭގެ އޮފީސްތަކައް ޒިޔާރަތް ކޮއްލުމުން އާއިލާތަށް ބެލެ ހެއްޓުން ތެރިން ނަކީ ފިރިހެނުން ނަމަވެސް ސިވިލްސާވިސް އައް އެކަނި ނަޒަރު ހިންގާލިޔަސް އިނގޭނެ މިކަން ވަރަށް ރަނގަޅަށް...؟؟؟\nއޮކްޓޯބަރ 25, 2020 03:44\nކިޔެވުމުގެ ބޭނުމެެއްނެތް ބީއަ ޕޮލިޓީސަން\nއޮކްޓޯބަރ 25, 2020 03:47\nއޮކްޓޯބަރ 25, 2020 03:49


Real Gai Thibee Championun, Haalathu Badhalu Kureveyne - Solari - Vaguthu\nރެއާލްގައި ތިބީ ޗެމްޕިއަނުން، ހާލަތު ބަދަލުކުރެވޭނެ - ސޮލާރީ\nމިހާރު އޮތް ހާލަތުން އަރައިގަތުމަށް ކުޅުންތެރިން ތިބީ ތައްޔާރަށް ކަމަށް ރެއާލް މެޑްރިޑްގެ ވަގުތީ ކޯޗު ސަންޓިއާގޯ ސޮލާރީ ބުނެފިއެވެ.\nރެއާލްގެ ކޯޗުކަން ސޮލާރީ އާއި ވަގުތީ ގޮތުން ހަވާލުކޮށްފައިވަނީ، އެ ކްލަބުގެ ކޯޗަކަށް ހުރި ހޫލެން ލޮޕެޓެގީ މަގާމުން ވަކި ކުރުމަށްފަހުއެވެ. ސޮލާރީ މިހާތަނަށް ހުރީ ރެއާލްގެ ބީ ޓީމުގެ ކޯޗު ކަމުގެ މަގާމުގައެވެ.\nލޮޕެޓެގީ މަގާމުން ވަކި ކުރިއިރު ސްޕެނިޝް ލީގުގައި އެންމެފަހުން ކުޅުނު ތިން މެޗުން ވެސް ރެއާލް ވަނީ ބަލިވެފައެވެ. ރެއާލް މިވަގުތު އޮތީ 14 ޕޮއިންޓާ އެކު ލީގުގެ9ވަނައިގައެވެ.\nރެއާލްގެ ކޯޗުކަމާއި ހަވާލުވުމަށްފަހު ފުރަތަމަ ފަހަރަށް ނޫސްވެރިންނާއި ވާހަކަދައްކަމުން ސޮލާރީ ބުނީ ކުޅުންތެރިން ތިބީ ކޮންމެވެސް ވަރެއްގެ ހިތްދަތި ކަމެއްގެ ތެރޭގައި ކަމަށާއި ނަމަވެސް މި ހާލަތު ބަދަލުކުރަން ވަރަށް ބޮޑަށް ކުޅުންތެރިން ބޭނުންވެފައި ތިބި ކަމަށެވެ. އަދި އެކަން ފަރިތަކުރުންތަކުން ފެނިގެންދާ ކަމަށްވެސް ސޮލާރީ ބުންޏެވެ.\n"މިއީ ފަސޭހަ ހާލަތެއް ނޫން. އެކަމަކު މި ކްލަބުގައި މިތިބީ ޗެމްޕިއަނުންނާއި ހިތްވަރުގަދަ ކުޅުންތެރިން. މި ކްލަބަށް ވަރަށް ގިނަ ކަންކަން ކޮށްދީފައިޥާ ކުޅުންތެރިން ވެސް އެބަތިބި. އަހަންނަށް އެބަ ފެނޭ މިހާރު އޮތް ހާލަތު ބަދަލު ކުރަން ކުޅުންތެރިން ބޭނުންވާތަން" ކުރިން ރެއާލް އަށް ކުޅެފައިވާ ސޮލާރީ ބުންޏެވެ.\nރެއާލް ކަހަލަ މޮޅު ކްލަބަކަށް ކޯޗުކޮށްދިނުމަކީ ލިބޭ ރަނުގެ ފުރުސަތެއް ކަމަށާއި މި ފުރުސަތުގެ ބޭނުން ހިފައި ވީހާވެސް ރަނގަޅަކަށް މަސައްކަތް ކުރުމަށް ކުރެވެން ހުރި ހުރިހާ ކަމެއް ކުރާނެ ކަމަށްވެސް ސޮލާރީ ބުންޏެވެ.\nސޮލާރީގެ އިރުޝާދުގެ ދަށުން ކުޅޭ ފުރަތަމަ މެޗުގައި މިރޭ ސްޕެނިޝް ކަޕްގައި ރެއާލް ބައްދަލުކުރާނީ ސްޕެއިންގެ ތިންވަނަ ޑިވިޝަނުގެ ކްލަބެއް ކަމަށްވާ މެލީލާއާއެވެ.


Fathuhullage Story: Gis\nއަހަންނަށް ނޭވާ ހިފަހައްޓާލައިގެން ޒޫނާގެ ވާހަކައިގެ ތެރެއަށް ގެނބިފައި އިނދެވުނެވެ.\n"ހުރިހާކަމެއް ނިމެން ނެގީ ފަޅި ސިކުންތެއް. މަންމަގެ ހަޅޭއްކާއި ދޮން ބައްޕަގެ ވޭނީ ގިސްލުމުގެ އަޑާއެކު އަހަންނަށް ލޯ މަރައިލެވުނު. ބިރުން ރޫރޫ އަރައިގަނެވުނު. ފައިން ފެށިގެން ކަންފަތާހަމައަށް ނޭނގޭ ތުރުތުރެއް ދުވެގަތް،" ޒޫނާ ނޭފަތް އެތެރެއަށް ދަމައިލަމުން ކުރިއަށް ގެންދިޔައެވެ. "އަޑު މަޑުވެ މުޅިތަން ހިމޭންވުމުން އަހަންނަށް ލޯ ހުޅުވާލެވުނު. ބޯއަރިކޮށްލާ ތިރިއަށް ބަލައިލެވުނު. މުޅިތަން... މުޅި ތަޅުން އޮތީ ލެއިން ކަޅިވެފަ... ދޮންބައްޕަ އޮތީ އެނދު ކައިރީ އުއްޑުން ވެއްޓިފަ... ބޮލުގެ އެތަން މިތަން ފަޅައިގެން ގޮސް ލޭތައް ފައިބަމުން ދިޔަ... އަހަންނަށް ބަލައިލެވުނީ އެނދު މައްޗަށް ބެޑު ޝީޓުގައި ވެސް ހުރީ ގަނޑުލޭ... ކަޅު ލޭ... އަހަރެން މޫނުގައި އެއްޗެއް ހުރިހެން ހީވެގެން އަތް ޖައްސާ ބަލައިލިން... އަތުގައި އުނގުޅުނީ ވެސް ލޭ... އަހަންނަށް ބިރުން ހަޅޭއްލަވާ ގަނެވުނު.."\nޒޫނާ ރޯންފެށިއެވެ. ބާރުބާރަށެވެ. އޭނާގެ ހަށިގަނޑުގައި ލުއި ތުރުތުރެއް އަޅަމުން ދިޔައެވެ. ބުނާނެ އެއްޗެއް ނޭނގިފައި އަހަންނަށް އިނދެވުނެވެ. އޭނާ ކިޔައިދިން ވާހަކަތަކުންނެވެ. ހީވަނީ އެ މަންޒަރު ފެންނަހެންނެވެ. އެ އިހުސާސްތައް ކުރެވޭހެންނެވެ. ލޯ މަރައިލުމުން އަހަންނަށް ވެސް ކަޅުކުލައިގެ އެ ލޭތައް ސިފަވަމުން ދިޔައެވެ. ދޮންބައްޕަގެ ބޮލުގެ އެތަން މިތަނުން ފަޅައިގެން ގޮސް ހުރި ތަންތަން ފެންނަމުން ދިޔައެވެ.\nޒޫނާގެ ގިސްލުމުގެ އަޑު ފަނޑުވަމުން ދިޔައެވެ. މަޑުމަޑުން އޭނާ ހަމައަކަށް އެޅެމުންދިޔައެވެ.\n"އަހަންނަށް މަންމަ ފެނުނީ އެތައް އިރެއް ވީފަހުން... އަހަރެން އޮތް އެނދާ ދިމާ ތިރިއަށް ވެއްޓިފައި އޮއްވާ... އެނދާ ދިމާއަށް އަތްދިއްކޮށްގެން އޮއްވާ... އަހަރެން މަންމާއޭ ކިޔާ ދުއްވާގަތިން.. މަންމަގެ ގައިގައި އޮޅުލައިގަތިން. ބާރުބާރަށް ގޮވަމުން މަންމަގެ މޫނުގައި ފިރުމަމުން." ޒޫނާ ދެތިން ފަހަރަކު ނޭފަތް އެތެރެއަށް ދަމައިލިއެވެ. "މަންމަގެ މުޅި ގައިގާ ވެސް އޮތީ ހުސް ލޭ. މޫނުގައި ވެސް ލޭ... އަހަންނަށް އިނގިލި ޖައްސާލެވުނީ މަންމަގެ ނޭފަތުގަ. ނޭވާ ނުލާހެން ހީވެގެން.."\nޒޫނާ އަޑުން އަޑު ނަގާ ރޯންފެށިއެވެ. ބާރުބާރަށެވެ. އަހަރެން ވެސް ހާސްވާ ގޮތްވިއެވެ. ކަންބޮޑުވާ ވަރުވިއެވެ. އޭނާ މަސަލަސްކުރެވޭތޯ އެތައް މަސައްކަތެއް ކުރެވުނެވެ. އޭނާ ހިތުގައި ޖެހޭ ގޮތް ވެއްޖެ ނަމަ ދެން ކަންތައް ވެދާނެ ގޮތް ވިސްނޭތީ ކަންބޮޑުވަމުން ދިޔައެވެ.\n"ޒޫނާ،" އަކުރުތަކަށް ދަމައިލަމުން އަހަރެން ބުނެލީމެވެ. "ހަމަޖެހިލާ.. ނިމިފައި އޮތްކަމަކާ ކިތައްމެ ވަރަކަށް ވިސްނިޔަސް އެކަމެއް ދެން ރަނގަޅެއް ނުވާނެއްނު."\n"އެނގޭ. އެކަމަކު އަހަންނަށް... އަހަންނަށް ވިސްނެނީ... އަހަރެންގެ ހިމާޔަތުގައި އެ މަންމަވީ ގުރުބާނުގެ މަތިން އަހަންނަށް ވިސްނެނީ.. އަހަންނަށް ޓަކައި އެވަރު ބޮޑު ކަމެއް ކުރީތީ ދެރަވަނީ... އަހަރެންގެ ދިފާއުގައި މަންމަގެ އަތުން މަންމަގެ ފިރިމީހާގެ ފުރާނަ..." ޒޫނާ އަނެއްކާ ވެސް ރޯން ފެށިއެވެ.\nއަހަރެން ބޭނުންވީ އެވާހަކަތައް ހުއްޓާލާށެވެ. ކަންތައްވީ ގޮތް ސާފުވީމައެވެ. އިތުރަށް އެ މައުޟޫޢުގައި ވާހަކަދައްކާ ނަމަ ޒޫނާއަށް ވެދާނެ ގޮތެއް އަންދާޒާކޮށްލަން ވެސް ނޭނގޭތީއެވެ. މަޑުމަޑުން އެނދުން ތެދުވީމެވެ. ޒޫނާގެ ކޮނޑުގައި ހިފައިގެންނެވެ. އަހަރެން ނުކުތީ މައިގެ ތެރެއަށެވެ. މައިގެތެރެއިން ބޭރަށް ނުކުމެވޭ ގޮތަށް ހުރި ދޮރު ހުޅުވާލުމަށްފަހު ޒޫނާއާއެކު ބޭރަށް ނުކުމެލީމެވެ.\nއޭރު މުޅި ތަނުގައި ރަސްކަން ކުރަމުންދިޔައީ މަޑު ފިނިކަމެކެވެ. މާހައުލުގައި ހުވަނދުލެވިފައި ވަނީ އުނިމަލުގެ ތާޒާ ވަހުންނެވެ.\n"ކުޑަކޮށް ހަމަޖެހިލާ... ފުންކޮށް ނޭވާލައިބަލަ،" އަހަރެންގެ މޭގައި ޒޫނާ ލައްކޮށްލަމުން ބުނެލީމެވެ. "މި ހިތްގައިމު މީރު ވަހާއި މި ތާޒާ ފިނިކަމާ، މި ހިމޭން މާހައުލުން ބުނެދެނީ ކޮންކަމެއް؟"\nޒޫނާ އަނގަޔަކުން ނުބުނެއެވެ. އަހަރެން ބޭނުންވީ އޭނާގެ ސިކުނޑި އެހެން ދިމާއަކަށް އަނބުރާލާށެވެ. ތަފާތު އެކި ވާހަކަތަކުގެ ޖާދޫއިން އޭނާގެ ވިސްނުން އަނބުރާލާށެވެ.\n"ވިސްނައިލަބަލަ.. ތުނިތުނި ހެދުމުގައި ޒޫނާ ތިހެން ހުންނައިރު... ހާމަކަންމަތީ އަހަރެންގެ ހިތް ތެޅެމުންދާ އަޑު ޒޫނާއަށް އިވޭއިރު އެ ވިންދުތަކުން އެ ބުނަނީ ކީކޭތަ؟ މި ހިތުގެ ރާގުތައް ކިޔަނީ ކޮން ލަވައެއްތަ؟"\nޒޫނާގެ ގިސްލުމުގެ އަޑު މަޑުމަޑުން ހިނދެމުން ދިޔައެވެ. އޭނާ ހަމައަކަށް އެޅެމުންދާހެން ހީވަމުން ދިޔައެވެ. އެހެންވެ ލަސްލަހުން ވައި އަޑު އަހަރެން ވާހަކަދެއްކީމެވެ.\n"މި ކިހާ ރޮމޭންޓިކް ސީނެއް. ކިހާ ހިތްގައިމު މާހައުލެއް. މިތަނުން، މި ފަޒާއިން، މިހާރު ދުވަނީ ލޯބީގެ މީރު ވަސް. ދެ ހިތެއް މެހުމުން ދުވާ އިޝްގީވަސް. އިވެނީ ދެ ހިތެއްގެ ވިންދުގެ އަޑު."\n"ދެން؟" ޒޫނާ ޗުސް ޖަހައިލިއެވެ.\n"ކިހިނެއްވީ؟" އަހަރެން ލަސްލަހުން އަހައިލީމެވެ.\n"އަދި އަހަރެން އެއް ވާހަކަ ބުނަ ބޭނުން." ދޭތެރެއަކުން ނޭފަތް އެތެރަށް ދަމައިލަމުން ޒޫނާ ބުނެލިއެވެ.\n"މަނައެއް ނޫން. ބުނަންވީ މާތް ސާހިބާ." އަހަރެން ބޭނުންވީ މަޖާކޮށްލާށެވެ.\n"ދެން." ޒޫނާ މޫނު ހިއްލައިމުން އަހަރެން މޫނަށް ބަލައިލިއެވެ.\n"އަމިއްލައަށް ވާހަކައެއް ދައްކާފަ އަމިއްލައަށް ރޯން ބޭނުން ނަމަ ނުދެއްކިއްޔާ ރަނގަޅުވާނީ." އަހަރެން ޒޫނާގެ ތިރީ ތުންފަތުގައި ޝަހާދަތް އިނގިލި ޖައްސާލީމެވެ.\n"އެއްލުނު ސަފުހާއެއް ނިންމާލަން." ޒޫނާ ލަސްލަހުން ބުނެލިއެވެ.\nޒޫނާ ބުނީ ކީކޭކަން އަހަންނަށް ދޭހަވިއެވެ. އެހެންވެ އަހަން ވިސްނައިލަން މަޖުބޫރުވިއެވެ. ޑޮކުޓަރު ދެއްކި ވާހަކަތައް ސިކުނޑީގައި ތެޅިގަތެވެ. އަމުދުން މި ދުވަސްވަރު މާބޮޑަށް ހިތުގައި ޖެހޭ ކަހަލަ ކަންކަން މެދުވެރިވެއްޖެ ނަމަ ދެން ވެދާނެ ގޮތެއް އަންދާޒާ ކޮށްލަން މަޖުބޫރުވީމައެވެ.\n"އަހަންނަށް މައާފުކުރާތި." ޒޫނާ ނޭފަތް ދަމައިލަމުން ބުނެލިއެވެ.\n"އާނ ކީކޭ؟" އަހަރެންގެ އަތުގައި ޒޫނާ ހިފައި ތަޅުވާލުމުން އަހަންނަށް ތެޅި ގަނެވުނެވެ.\n"އަހަންނަކީ ޖައި ހީކުރި ކަހަލަ މީހަކަށް ނުވީމަ، އަހަންނަށް މާފުކޮށްދޭތި. އަހަންނަށް މަޖުބޫރުވީ. މަޖުބޫރުވީ." އަނެއްކާ ވެސް ޒޫނާއަށް ގިސްލެވެން ފެށުނެވެ.\n"ޒޫ... އަނެއްކާ ވެސް." އަހަންނަށް ހިފައިލެވުނީ ޒޫނާގެ ދެ ކޮނޑުގައެވެ.\n"އާނ! އަހަރެން ބޭނުން މިރޭ މި ހުރިހާ ކަމެއް ސާފުކޮށްދޭން." ޒޫނާ އަހަންނާ ދިމާއަށް އެނބުރިލިއެވެ.\nއޭނާ ބަލައިލީ ސީދާ އަހަރެންގެ ލޮލަށެވެ. މިލަ ހަނދުވަރާއެކު ބޭރުގައި ދިއްލާފައިވާ ބައްތިތަކުގެ ފަނޑު އަލިކަމުން މަންޒަރުތައް ސާފުކޮށް ފެންނަމުން ދިޔައެވެ. އަހަންނަށް ވެސް ބަލައިލެވުނީ ޒޫނާގެ ދެ ލޮލަށެވެ. އެ ދެ ލޮލުން ބުނެދެނީ ތެދެވެރިކަމެވެ. ފެންނަނީ ސާފުކަމެވެ. ތާހިރުކަމެވެ.\n"އެ ހުރިހާ ކަންތައް ގަނޑެއް ނިމިގެން ދިޔައިރު އަހަރެން ހުރީ މުޅީން މޮޔަވެފަ. ނަފުސާނީވެފަ. ހެދޭ ނުހެދޭ ގޮތެއް ނޭނގޭވަރުވެފަ. ކިޔޭ ނުކިޔޭ އެއްޗެއް ނޭނގޭވަރު ވެފަ. މަގުމަތިން ފިރިހެނަކު ފެނުނަސް އަހަންނަށް ހީވަނީ އެމީހަކު އަންނަނީ އަހަންނާ ބެހޭށޭ. އެހެންވެ އަޑުގެ ނެތްތަނަށް އެހެން ގޮވަމުން އަހަރެން މުޅި މަގުގައި ދެކޮޅަށް ދުވެނަގަނީ. އެންމެފަހުން ރަށުގެ ކަތީބަށް އެކަން ބޮޑުވެގެން އަހަރެން ގެންދިޔައީ ގުރައިދޫއަށް،" ޒޫނާ ފުން ނޭވާއެއް ދޫކޮށްލިއެވެ. "އެއްގޮތަކުން އެއީ އެމީހުންނަށް ކުރެވުނު ވަރަށް ރަނގަޅު ކަމެއް. އެހެން ނޫންނަމަ އަހަރެން މިހެން ފެންނާކަށް ނުހުންނާނެ."\n"އެހެންތަ؟" އަހަންނަށް އަހައިލެވުނެވެ. "އެތަނުގައި.."\n"އާން! އޭރު އަހަންނަކަށް ވެސް ނޭނގެ އަހަރެން އިނީ ބަލިވެކަމެއް ވެސް. ބަނޑަށް ހަތަރުމަސްކަން އެނގުނީ ޑޮކުޓަރު ބަލައި ޓެސްޓު ހެދިފަހުން." ޒޫނާ އޮޅުންފިލުވާދިނެވެ.\n"ދެން." އަހަންނަށް ފާޑެއްގެ ގޮތްތަކެއްވާން ފެށިއެވެ.\nމޭކަރާ ގޮތެވެ. ބޯ އަނބުރާގޮތެވެ. ހީވަނީ ހަށިގަނޑު ފުރެމުންދާހެންނެވެ. ދެ ފަރާތުން ބޮލުގައި އެއްޗެއް ބާއްވާ ފިއްތަމުންދާހެންނެވެ. ބޮލަށް ބަރުޖެހެމުން ދިޔައެވެ.\n"އަހަރެން ގާތު ބަނޑުބޮޑުކަމަށް ބުނީ ޑޮކުޓަރު ސުހައިލް. އެއީ އަހަންނާ ހަވާލުވެ އެތަނުގައި ހުރި ޑޮކުޓަރު. ވަރަށް ވާހަކަދެއްކުމަށްފަހު އެކި ގޮތްގޮތަށް ވިސްނައިދިނުމަށްފަހު އެހެންބުނީ ވެސް. އަހަރެން ގޮތްގޮތަށް އުޅެންފަށައިފި ނަމަ ދަރިފުޅަށް ގެއްލުންވާނެ ކަމަށް ވެސް ކިޔައިދިން. ބައެއް ކަންކަން ނުކުރުމަށް ބުނެދިން،" ޒޫނާ ތަންކޮޅެއް ދުރަށް ޖެހިލިއެވެ. "އެނގޭތަ އަހަންނަށް ކުރެވުނު މޮޅުކަމެއް. ޑޮކުޓަރ ސުހައިލް ފެންނައިރަށް އޭނާއާ ދިމާކުރަން ފެށެވުނީ. އަހަރެންގެ ބަނޑަށް އޭނާ ދަރިއަކު ލައިދީފިޔޭ ކިޔާ އަޑުގެ ނެތްތަނަށް ހަޅޭއްލެވެން ފެށުނީ. އެ ކިޔެނީ ކީކޭކަމެއް އޭރަކު ނުވިސްނޭ. ވިސްނަން ބޭނުން ވެސް ނުވީ. މީހުން ގިނަހެން ހީވާތަނެއް ވެއްޖެ ނަމަ ތަކުރާރުކޮށް އެހެން ގޮވާންފެށީ. ދެން އެނގޭތަ ވީގޮތެއް؟ އަހަރެން ހުންނަހިސާބަށް ޑޮކުޓަރު ނައިސް ދުރުގައި އުޅެންފެށީ. އަހަންނަށް އެކަންވީ އަދި މާ މަޖާ ކަމަކަށް. އެހެންވެ އަހަރެން ޑޮކުޓަރު ނުކުރަން ބުނި ކަންކަން ކުރާންފެށީ."\n"އެ ކޮންކަމެއް؟" އަހަރެން އަހައިލީމެވެ.\n"ތަންތަނަށް އަރައި ދުވެ ފުމެ އުޅެންފެށީ، ބަނޑުގައި އަމިއްލަ އަތުން ތަޅައި. އެގޮތް މިގޮތަށް ތެޅެންފެށީ. އެ ހަމަ އަހަރެން ގަސްތުގައި ކުރިހާ ކަންކަން. ބޭނުންވީ އެ ޑޮކުޓަރު އަހަރެން ގާތަށް ގެންނަން. އޭނާ ނާންނީސް އަހަރެން ރަނގަޅަށް ނޫޅޭނަމޭ ކިޔާ ހަޅޭއްލަވަން ވެސް ފެށީ. ދެން އެނގޭތަ ވީގޮތެއް؟" ޒޫނާ އައިސް އަހަރެންގެ އަތުގައި ހިފިއެވެ. "އަހަރެން ބުލީޑްވާން ފެށީ. އޭރު ބަނޑަށް ފަސްމަސްވަރުވާނެ. ވަރަށް ހާލުބޮޑުވެ މާލެ ގެނެސް ފަރުވާދިން ކަމަށްވަނީ. އަހަންނަކަށް އޭރު ވީގޮތެއް ސާފެއްނުވޭ. އޭގެފަހުން، ހަމައަކަށް އެޅިގެން ވަރަށް ފަރުވާކޮށްގެން މިހާ ހިސާބަށް މިއާދެވުނީ."\nޒޫނާ ފުން ނޭވާއެއް ދޫކޮށްލިއެވެ. އޭނާ އަހަރެންގެ ގައިގައި ބައްދާލިއެވެ. އަހަރެންގެ އުނަގަނޑުގައި ދެ އަތް އަޅުވާލަމުންނެވެ.\n"ސޮރީ." ޒޫނާ ލަސްލަހުން ބުނެލިއެވެ.\n"ކީއްވެ ސޮރީ؟ ތިއިން އެއްވެސް ކަމެއްގައި ޒޫނާގެ ކުށެއް އެބައޮތްތަ؟" އަހަންނަށް ބުނެލެވުނެވެ.\n"ކުށްވެރިއަކީ އަހަރެން. ތިންމަރުގެ ޒިންމާ ނަގަން ޖެހޭނީ ޚުދު އަހަރެން." ޒޫނާ ހިތްދަތި ގޮތަކަށް ބުނެލިއެވެ.\n"ކޮން ތިނެއް؟" ވިސްނައިލަމުން ބުނެލެވުނެވެ.\n"މަންމަގެ މަރު. ބައްޕަގެ މަރު. ދަރިފުޅުގެ މަރު. މަންމައަކީ ގާތިކަށްވީ އަހަރެން.."\nޒޫނާގެ ވާހަކަތައް މާގިނަހެން ހީވުމުން އަހަރެން އޭނާ ހުއްޓުވީއެވެ. ޒޫނާގެ ތުންފަތަށް އަހަރެންގެ ޝަހާދަތް އިނގިލި ހުރަސްކޮށްލީއެވެ. އެހައި ހިސާބުން އަހަރެން ބުނީ ކީކޭކަން ޒޫނާއަށް ވިސްނުނެވެ. އޭނާ ވާހަކަތައް ހުއްޓައިލިއެވެ.\n"ދިރިއުޅުމަކީ އެކަހަލަކަމެއް. އެހެން ނޫނަސް ތިޔައީ މާޒީ. މާޒީ ފަހައި ދުވެގެން ލިބޭނެ ކުޅިފަހެއް ނޯންނާނެ. މާޒީއަކީ އަބަދުވެސް މާޒީ. ދެން އޮތީ ކުރިމަގު. ޒޫ މިއަދު ވިސްނަންވީ ބަނޑުގައި ތިއޮތް ދަރިފުޅާ މެދު. ޒޫގެ އަމިއްލަ ހާލާމެދު. ޒޫއަށް ރަނގަޅަށް އެނގޭނެ ޒޫއަކީ ކޮންހާލަތެއްގައި ހުރި މީހެއްކަން." އަހަރެން ބެލީ ޒޫނާއަށް ވިސްނައިދެވޭތޯއެވެ.\n"އަހަންނަށް އުފާވެރި ދިރިއުޅުމެއް ލިބޭނެތަ؟ ދަރިއަކު އުފަން ކުރެވޭނެތަ؟ ހިތްހަމަ ޖެހިލައިގެން އުޅެވޭނެތަ؟" ޒޫނާ އެއް ފުލުފުލުން ސުވާލުތައް އަމުނައިލިއެވެ.\n"ހުރިހާ ސުވާލުގެ ޖަވާބަކީ އިންޝާﷲ ވާނޭ." އަހަރެން ޒޫނާގެ ގައިގައި އޮޅުލައިގަތީމެވެ. "އެކަމަކު ކެތްތެރިވާން ޖެހޭނެ. އަހަރެންގެ ބަސް އަހަންވާނެ. ބުނާގޮތަށް އުޅެންވާނެ. ޒޫއަކީ ހައިރިސްކު މީހެއް. މި ބުނީ ބަނޑުވީމަ އިތުރަށް ސަމާލުވާން ޖެހޭނޭ ޑޮކުޓަރު ބުނެފަ އޮތީ. އަދި މިއުޅެނީ ހަމައަކަށް ނޭޅި، އެހެން ހުއްޓާ ޕްރެގްކަން މި އެނގުނީ. އެކަމަކު އުއްމީދުކުރަންވާނެ. ރަނގަޅު ގޮތް މެދުވެރި ކުރައްވާނެ. ހުރިހާ ވެސް ބޭހަކީ ދުޢާ. ހެޔޮދުޢާ. އިޚްލާސްތެރި ދުޢާ. މިއަދު އަހަރެން ޑޮކުޓަރާ ވާހަކަ ވެސް ދެއްކިން. ވަރަށް ބަލައިގެން ވަރަށް ސަމާލުވެގެން އުޅެވިއްޖެ ނަމަ ހުރިހާ ކަމެއް ނޯމަލްވާނެ ބުނި. މާ ބޮޑަށް ހާސްނުވާން ބުނީ ވެސް."\n"ތީ އަހަރެން ހިތްހަމަ ޖައްސަން ދައްކާ ވާހަކައެއް. އަހަންނަށް އެނގޭ ޑޮކުޓަރުން ބުނި ވާހަކަ. އެމީހުންގެ މާބޮޑު އުއްމީދެއް ނެތް. މިހާރު ވެސް އަހަރެން ހިތުގެ ވިންދު ހުއްޓިދާނެ. މިހާރު ވެސް ހިތުގެ ހިނގުމަށް ބުރޫ އަރާފާނެ. މިހާރު ވެސް އަހަރެން އެއްކޮށް ހުއްޓިދާނެ."\n"ޒޫ! ކާކަށް ތި ނޫން ގޮތެއް އޮތީ؟ ކާކަށް ޔަގީންކަމެއް އޮތީ؟ ނެތެއްނު. ތަންކޮޅެއް ފަހިކޮށް ވިސްނަން ހިނގައިބަލަ. މިހުރިހާ ވާހަކަތަކެއް ޒޫގެ ބޮލުން ނެރެވުނީމަ ޒޫއަށް ކިހާ ހިތްހަމަ ޖެހުން ލިބިއްޖެ. ބޮލަށް ލުއި ވެއްޖެއްނު. ދެން ވިސްނަބަލަ އަހަންނަށް އެ ހުވަފެން އެ ފެނުނީ ޒޫއަށް ރަނގަޅަކަށްކަން. އެހެންނޫނީ ޒޫ އުޅެން ޖެހޭނީ މިހުރިހާ ބަރު، ބޮޑެތި ވާހަކަތައް ތިޔަ ކުޑަކުޑަ ސިކުނޑިއަށް އަޅާ ބަރާކޮށްގެން ނޫންތަ؟" އަހަރެން ޒޫނާގެ ބުރަކަށީގައި ފިރުމައިލަދިނީމެވެ.\nދެ ކަންފަތުގައި އަޅައިލެވިފައިވާ އަތް ނަގައި ނިތްކުރިއަށް ހެޔޮކޮށްލީމެވެ. ފުން ނޭވާއެއް ބޭރުކޮށްލީމެވެ. މާޒީގެ ހަނދާތަކުން ސިކުނޑީގައި ކުރެހުނު ތަސްވީރުތައް މައްޗަށް އަރައިގެން ދިޔަ ކަހަލައެވެ. އިރުކޮޅެއް ކުރިން އިވުނު އަޑު އިވޭތޯ ކަންފަތް ސަމާލުކޮށްގެން އޮތީމެވެ. ނަމަވެސް، އިންތިޒާރުގެ ގިޓާގެ ނަރުތަކުން ޖެހޭ ހިމޭން މިޔުޒިކީ އަޑު ނޫން އަޑެއް ނީވިއެވެ. އެ މިޔުޒިކާ ގުޅެނީ ދިގު ދެމިހެންދާ އެ ނޭވާތަކުގެ އަޑެވެ. މާނޭވާއަކަށް ވެސް، ފުން ނޭވާއަކަށް ވެސް ނުވާ އެ ނޭވާތަކެވެ. އެއީ ފާޑެއްގެ ގިސްލުމެކެވެ. ހަނދާންތަކުން ސިކުނޑި ބަރުވާ ކޮންމެ މޫސުމެއްގައި، ކޮންމެ ދުވަސްވަރެއްގައި ނިދިފައި އޮންނަ އިރު ޒޫނާއަށް ދިމާވާކަމެކެވެ. މޭކަށިގަނޑު މައްޗައް ހިއްލައި ދެފައި ތިލަ އެނދުގައި ވިއްދައިގެން އޮވެ ގިސްލުމެވެ. ގިސްލަގިސްލާ ރުއިމެވެ. ފުރަތަމަ ކޮޅު އަހަރެން ހާސްވިއެވެ. ކަންބޮޑުވިއެވެ. ވާނުވާ ބަލަން އުޅެވުނެވެ. ނަމަވެސް، މިހާރު މުޅީން ބަދަލުވެއްޖެއެވެ. ހަދަންވީގޮތް އެނގުނީއެވެ.\nގަބޫލުކުރިޔަސް ނުކުރިޔަސް އެކަން އަހަންނަށް ގުޅުވެނީ ނަފުސާނީ ބަލިމަޑުކަމަކާއެވެ. ނަފުސާނީ މައްސަލައަކާއެވެ. ޔަގީންވަނީ ޒޫނާ އަކީ އެބަލީގެ ފުރަތަމަ މީހާއަށް ނުވާނެކަމެވެ. އެކަން ނިންމާނީ އަހަރެންނެއް ނޫންކަން ވެސް އެނގެއެވެ. މިއީ އަހަރެންގެ ތަޖުރިބާއެވެ. އަހަރެންގެ ހަޔާތުގެ ކުލަވަރުން ލިބުނު ފިލާވަޅުތަކެވެ. އުމުރުގެ އަދަދަށް ދެ ހައެއް ގުނުނީ މިހެން ކަން ތަޖުރިބާކުރާން އޮއްވައެވެ. ޒޫނާގެ މި ބައްޔަށް ލައްކަ ފަރުވާ ކުރެވިއްޖެއެވެ. ނަމަވެސް ހައްލެއް ހޯދޭގޮތެއް ނުވެއެވެ. ދެން ހައްލެއް ހޯދުމެއް ވެސް ނެތެވެ.\nއަހަރުމެން މި ތިބީ އަސުރުން ތިރިވެފައެވެ. މަޣުރިބަށް ގޮވާން ކައިރިވެފައެވެ. ދިރިއުޅުމުގެ އަޑި ގުޑާންތަކުގައި ހިނގާ ހިނގާ ހަންމަތަވެފައެވެ. މައިންބަފައިން ގެއްލި، އެމީހުންގެ މަގާމަށް އަހަރުމެން އުފުލިފައެވެ. ކައިވެނީގެ މޭވާ ދޮންވެ ފައްކާވެ އެ މޭވާތަކުން އިތުރު ކުރިތައް ފަޅައިފައެވެ. މިހުރިހާ ދުވަސްވީއިރު ވެސް ބަދަލު ނުވީ އެންމެ ކަމެކެވެ. ޒޫނާއަށް މި ދިމާވާކަންކަމެވެ.\nދުވަސްކޮޅުކޮޅުން އޭނާއަށް އެ ދިމާވާ ގޮތެވެ. ނިދީގައި އެ ގިސްލާ ގިސްލުމެވެ. ރޯ ރުއިމެވެ. މޮޅުކަމަކީ އޭނާ ހޭލުމުން އެއިން ކަމެއް ހަނދާން ނުހުންނަކަމެވެ. އެއީ އެއްގޮތަކުން ނަސީބެކެވެ. ހިތްދަތިވެ ރޮވޭގޮތް ވުމުން ނޭވާލުމަށް ދަތިވެ ކުރުކޮށް ނޭވާލެވޭ އިރު ގިސްލެވުނަސް ޒޫނާ ގިސްލަނީ ހަނދާންތަކުގެ މަކާނުން އުދާސްތައް ބޭރުވާ ދުވަސްވަރުއެވެ. ބޭއިހިތުޔާރުގައި ނަމަވެސް އެ މަންޒަރުތައް ފެންނަ ދުވަސްވަރުގައެވެ. ފަށަމުން އަހަރެން ބުނެދިނީ އެ ވާހަކައެވެ. އަހަރުމެންގެ ވާހަކައެވެ. ޒޫނާއަށް ޖިންސީ ގޯނާއެއް ނުވާ ވާހަކައެއް ނޫނެވެ. ލެއިން ތަތްތެޅިފައިވާ މާޒީއެއް ނެތް ވާހަކައެއް ނޫނެވެ. ހިތްދަތި ދުވަސްތަކެއް ހޭދަނުކުރާވާހަކައެއް ނޫނެވެ. އަހަރުމެން ދިރިއުޅެނީ އެ ހިތި މާޒީއާ އެކުގައެވެ. ޒޫނާގެ 'ގިސް' ދުވަސްކޮޅުކޮޅުން އަޑުއަހަމުންނެވެ. (ނިމުނީ)


SunOnline: Rayyithun ah lui faseyha koh, Ga, Atholhu Council in Launch ferry fashanee\nރައްޔިތުންނަށް ލުއި ފަސޭހަކޮށް، ގއ. އަތޮޅު ކައުންސިލުން ލޯންޗު ފެރީ ފަށަނީ\nމުހައްމަދު މުޒައްޔިން ނާޒިމް 10 Sep 2019, 09:39\nއުތުރު ހުވަދޫ މަހާސިންތާގެ ތެރެއިން ---\nރައްޔިތުންނަށް ލުއި ފަސޭހަ ކުރުމުގެ ގޮތުން، ގއ. އަތޮޅު ކައުންސިލުން ލޯންޗު ފެރީ ފެށުމަށް ނިންމައިފި އެވެ.\nގއ. އަތޮޅު ކައުންސިލުން ވަނީ، އެ އަތޮޅުގެ ނުވަ ރަށް ހިމެނޭ ގޮތަށް މިދިޔަ ބުރާސްފަތި ދުވަހުން ފެށިގެން ހޮނިހިރު ދުވަހުގެ ނިޔަލަށް "އުތުރު ހުވަދޫ" މަހާސިންތާއެއް ބާއްވާފަ އެވެ. ގއ. ދާންދޫގައި ބޭއްވި މި މަހާސިންތާގައި ރަށްތަކަށް މިހާރު ދިމާވެފައިވާ މައްސަލަތަކާ ގުޅޭ ގޮތުން މަޝްވަރާކޮށް އަތޮޅުގެ ރައްޔިތުންގެ މަސްލަހަތާ ގުޅޭ ބައެއް މުހިންމު ނިންމުންތަކެއް ވަނީ ނިންމާފަ އެވެ.\nމަހާސިންތާއާ ގުޅޭގޮތުން، ގއ. އަތޮޅު ކައުންސިލްގެ ރައީސް އަހްމަދު ފުއާދު މިއަދު "ސަން" އަށް ވިދާޅުވީ، ލޯންޗު ފެރީ ފެށުމައްޓަކައި މަހާސިންތާގައި މަޝްވަރާ ކުރެވި، އަންނަ މަހު ތެެރޭ ލޯންޗު ފެރީ ފެށުމަށް މިހާރު ނިންމާފައިވާ ކަމަށެވެ.\n"[މަހާސިންތާގައި] މަޝްވަރާކޮށް އަގުތައް މިހާރު ވަނީ ފައިނަލް ކުރެވިފައި. އެގޮތުން އެއްކޮޅު ދަތުރެއް އުޅެނީ 150 ރުފިޔާ އާއި 300 ރުފިޔާއާ ދެމެދު. ދެކޮޅު ދަތުރު އުޅެނީ، 250-500 ރުފިޔާއާ ދެމެދު،" ފުއާދު ވިދާޅުވި އެވެ.\nމަހާސިންތާ ފެށުމުގެ ރަސްމިއްޔާތުގައި އަތޮޅު ކައުންސިލަރު ފުއާދު ވާހަކަ ދައްކަވަނީ: ފުއާދު ވިދާޅުވީ، މަހާސިންތާއިން ގިނަ މުހިންމު ނިންމުންތަކެއް ނިންމުނު ކަމަށް ----\nފުއާދު ވިދާޅުވީ، މަޝްރޫއުގެ ފުރަތަމަ ފޭސްގައި ދަތުރުކުރުމަށް ހަމަޖެހިފައިނީ ހަމަ އެކަނި ގއ. އަތޮޅުގެ ރަށްތަކުގެ މެދުގައި ކަމަށާއި ނަމަވެސް ފަހުން ގދ. ތިނަދޫއާ ވެސް ލޯންޗު ފެރީ ގުޅުވާލެވޭނެ ކަމަށެވެ. އަދި މިހާރުވެސް ކައުންސިލްގައި ދެ ލޯންޗު އޮތުުމުން ލޯންޗު ފެރީގެ ހިދުމަތް ފެށުމަކީ، ކުރެވޭނެ ކަމެއް ކަމަށް ފުއާދު ފާހަގަ ކުރެއްވި އެވެ.\n"މައިގަނޑު މަގުސަދަކީ، އަތޮޅުގެ ރަށްތަކުގެ މެދުގައި ރަނގަޅު ފެންވަރެއްގެ ދަތުރުފަތުރުގެ ވިއުގައެއް ނެތުމުން ހުރި ދަތިތައް ހައްލުކޮށްދިނުން. ހާއްސަކޮށް، ބޭންކް، ހޮސްޕިޓަލު އަދި އެއާޕޯޓަށް އަންނަ ބޭނުންވާ މީހުންނަށް ލުއި ފަސޭހަ ގޮތެއް ހޯދައި ދިނުން،" ފުއާދު ވިދާޅުވި އެވެ. "މިހާރު އޮންނަ ފެރީތަކުން ހެނދުނު ތިނަދުއަށް ދާ ރައްޔިތުމިހާ އަށް ރަށަށް އާދެވެނީ އިރުއޮއްސޭއިރު، ތިނަދޫގައި މަޑުކުރަން ލިބެނީ ބައި ގަނޑިއިރު ނުވަތަ ދޮޅު ގަޑިއިރު. ހޮސްޕިޓަލަށް ގޮސް، ގޮސްޕިޓަލުން ނުނިމެނީސް ފުރަން ޖެހިފައި އޮންނަނީ،"\nއޭނާ އަދި ވިދާޅުވީ، ލޯންޗު ފެރީ ތިނަދުއަށް ފެށުމުން ރައްޔިތުންގެ އެތައް ކަމަކަށް ހައްލެއް ލިބިގެންދާނެ ކަމަށެވެ.\nމަހާސިންތާގައި ޖެންޑާ މިނިސްޓްރީގެ ސްޓޭޓް މިނިސްޓަރު ޒިފްލީން ހަސަން ވާހަކަ ދައްކަވަނީ ---\nމަހާސިންތާގެ ބައިވެރިންނާމެދު މަޝްވަރާކުުރުމަށްފަހު، ފެރީ ބޭއްވުމަށް އަތޮޅު ކައުންސިލުން ތާވަލްކުރުމަށް ނިންމާފައިވަނީީ ހަފްތާގެ ހަތަރު ދުވަހު ކަމަށް ފުއާދު ވިދާޅުވި އެވެ. އެއީ ހޮނިހިރު، ބުރާސްފަރި، އާދިއްތަ އަދި ހޯމަ އެވެ.\nމިހާރު ހުވަދުއަތޮޅުގައި ފެރީ ހިދުމަތް ދެމުން އަންނަނީ، އެމްޓީސީސީ އިން އެވެ. ނަމަވެސް ތާވަލްކޮށްގެން ލޯންޗު ފެރީގެ ހިދުމަތް އެ އަތޮޅުގައި އެއްވެސް ބަޔަކު ނުކުރެ އެވެ.\nހައުސިން ޔުނިޓްތައް ބަހަން އެއްބަސްވުމެއް!\nމަހާސިންތާ ބޭއްވުމާ ހަމައަށް އައިރު، ގއ. އަތޮޅުގެ ރަށްތަކުގެ މެދުގައި ހިޔާލުތަފާތުވެފައިވާ އެންމެ ބޮޑު އެއް ކަމަކީ، ސަރުކާރުން ދެކުނުގެ އަތޮޅުތަކުގައި އަޅަން ނިންމި 5،000 ހައުސިން ޔުނިޓްގެ ތެރެއިން ގއ. އަށް ހާއްސަކޮށްފައިވަައި 750 ހައުސިން ޔުނިޓް ބަހާނެ ގޮތަކާ މެދު އެވެ. ފުއާދު ވިދާޅުވީ، މިހާރު އެ ހައުސިން ޔުނިޓްތައް ބަހާނެ ގޮތަކާ ރަށްތަކުގެ މެދުގައި އެއްބަސްވުމަކަށް އާދެވިފައިވާ ކަމަށެވެ.\n"އެންމެން އެއްބަސްވާ ގޮތުގެ މަތިން، ރަށްރަށުގެ ބޮޑު މިނަށާއި އާބަދީގެ ނިސްބަތަށް ބަލައި ހައުސިން ޔުނިޓްތަށް ބަހާލުމަށް މިހާރު ވަނީ އެއްބަސްވެވަފައި. މިއީ ކުރިން އެންމެ ބޮޑު ހިޔާލުތަފާތުވުން އޮތް ކަންތައް،" ފުއާދު ވިދާޅުވި އެވެ.\nއެގޮތުން، އަތޮޅުގެ ވެރިކަން ކުރާ ރަށް، ވިލިނގިޔަށް 315 ހައުސިން ޔުނިޓް، ދާންދޫ އަށް 118 ހައުސިން ޔުނިޓް އަދި ގެމަނަފުއްޓަށް 108 ހައުސިން ޔުނިޓް ހާއްސަ ކުރާނެ އެވެ. ބަކީ 201 ހައުސިން ޔުނިޓް ބެހުމަށް ހަމަޖެހިފައިވަނީ، އާބަދީ ކުޑަ ހަ ރަށަށް ކަމަށް ފުއާދު ވިދާޅުވި އެވެ.\nއުތުރު ހުވަދޫ މަހާސިންތާގެ ތެރެއިން: އަތޮޅު ކައުންސިލުން ވިލިނގިލީ ކައުންސިލާއެކު އެމްއޯޔޫ ބަދަލުކުރަނީ ---\nމަހާސިންތާއާ ގުޅޭގޮތުން އިތުރަށް ވާހަކަ ދައްކަވަމުން ފުއާދު ވިދާޅުވީ، މަހާސިންތާގައި އަތޮޅު ކައުންސިލުން އަތޮޅުގައި ހިންގަން ހަމަޖައްސާފައިވާ ތަރައްގީގެ މަޝްރޫއުތަކުގެ އެމްއޯޔޫ ތަކުގައިވެސް ސޮއިކުރި ކަމަށެވެ. އެގޮތުން ކޮންމެ ރަށެއްގައިވެސް 200،000 ރުފިޔާގެ މަޝްރޫއު އެއް ހިންގުމަށް 60 ދުވަސް ތެރޭގައި އިއުލާން ކުރެވޭނެ ކަމަށް ފުއާދު ވިދާޅުވި އެވެ.\nމަހާސިންތާގައި ވަނީ، ކައުންސިލަރުންނާއި އަދި އެ ކައުންސިލްތަކުގެ ޒިންމާދާރު ވެރިންނާއި އަންހެނުންގެ ކޮމިޓީގެ އިތުރުން ފުލުހުންވެސް ބައިވެރިވެފަ އެވެ. ބައިވެރިންނަށް އެކި އެކި މައުލޫމަތު ދިނުމުގެ ޝެޝަންތައް ވެސް ވަނީ ނަައިދީފަ އެވެ.\nމަހާސިންތާ ޝަރަފްވެރިކޮށްދެއްވީ، ސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމް އެވެ. މީގެ އިތުރުން މަހާސިންތާގައި ސަރުކާރުގެ އެކި މިނިސްޓްރީތަކުގެ އިސްބޭފުޅުންނާއި އޮފިޝަލުން އަދި ބައިނަލްއަގުވާމީ ޖަމިއްޔާއަކުންވެސް ވަނީ ބައިވެރިވެފަ އެވެ.\nތިނަދޫގައި ކޮވިޑް މައިތިރިއެއް ނުވޭ، އިއްޔެވެސް 12 ކޭސް\n"ފުލުހުންނަކީ މިއަދު އޯގާތެރި ބައެއް"


Baagheen Ghaazeennah Ve Nimijje!\nބާގީން ޣާޒީންނަށް ވެ ނިމިއްޖެ!\n3 މަސް,2ހަފްތާ,4ދުވަސް,9ގަޑި, 34 މިނެޓް, 38 ސިކުންތު ކުރިން 4320މަރިޔަމް އިސްއާދާ\nއޮންވިހި ސަތޭކަ އަށްޑިހަ އަށްވަނަ އަހަރުގެ ނޮވެމްބަރު މަހުގެ ތިން ވަނަ ދުވަހު އިރު ފެނުން ތޮޅެލީ ދިވެހިންނަށް ބިރުވެރި ނާމާން ދުވަހެއްގެ ގޮތުގައެވެ. ބޭރު ކުލީ ސިފައިންގެ ބަޔަކާ ގުޅިގެން ދިވެހި ޚާއިނުންތަކެއް އިސްވެ ތިބެގެން ރާއްޖެ އަށް ދިން އުދުވާނީ ހަމަލާއަކީ އެއްވެސް ކުށެއް ނެތް ނަވާރަ ދިވެހިއްސެއް ޝަހީދުވެގެން ދިޔަ ހިތާމަވެރި ދުވަހެކެވެ.\nއެ ނިރުބަވެރި ހަމަލާ ދިވެހިރާއްޖެއަށް ދިނުމުގައި އިސްކޮށް ހަރަކާތްތެރިވި މީހުންނަށް ޝަރީއަތްކޮށް ހުކުމް އިއްވިގެން ދިޔައިރު އެ ޝަރީއަތުގައި އެންމެ ދިގު މުއްދަތެއް ހުކުމެއް އިއްވުނީ އެ ހަމަލާގެ މޭސްތިރިކަމުގައިވާ ހ.ހާޖަރާގެ އަބްދުﷲ ލުޠުފީ އާ އޭނާއާއެކު އެންމެ ކައިރިން މަސައްކަތް ކުރި ސ.ހިތަދޫ ޕެރިސް ހޮލިޑޭ އަހުމަދު ނާސިރުއަށެވެ. އެއީ އުމުރު ދުވަހުގެ ޖަލު ހުކުމެކެވެ. ނަމަވެސް އޭރު އުމުރު ދުވަހެއްގެ ގޮތުގައި ކަނޑައެޅިގައި އޮންނަނީ 25 އަހަރެވެ.\nކޮންމެ އަކަސް އުމުރު ދުވަހުގެ ޖަލު ހުކުމެއް ތަންފީޒު ކުރަމުން ދަނިކޮށް ކުރީގެ ރައީސް މުހައްމަދު ނަޝީދުގެ ވެރިކަމުގައި ބާޣީ އަބްދުﷲ ލުޠުފީ ބޭސްފަރުވައަށް ކަމަށް ބުނެ ސްރީލަންކާއަށް ދިއުމުގެ ހުއްދަ ދެއްވިއެވެ. އެ ދިޔަ ގޮތަށް އޭނަ ސްރީލަންކާގައި ފިލިއެވެ. އެކަމާ އޭރުގެ ސަރުކާރުން މާބޮޑަށްކަށް އަޅާލަމުން ގެންދެވި މަންޒަރެއް ނުފެނުނެވެ.\nނަމަވެސް ރައީސް ޔާމީންވެރިކަމަށް ވަޑައިގެން ލުޠުފީ ހޯދަން މަސައްކަތް ފެއްޓެވިއެވެ. އޭނާއަކީ 19 ދިވެއްސެއްގެ ލޭ އޭނާގެ އަތުގައި ހޭކިފައި ހުރި ޤައުމުގެ ޣައްދާރެއްކަން އެކަމަނިކުފާނު ހަނދުމަ ހުރި ކަމުންނެވެ. އޭނަ ހޯދަން އިންޓަރޕޯލު ރެޑް ނޯޓިސް ނެރެ ދިހަ ހާސް ޑޮލަރުގެ އަގުހުރި އިނާމެއްވެސް އޭނާ ހޯދި މީހަކަށް ހުށަހެޅުނެވެ. ނަމަވެސް ބަޔަކު ހިމަޔާތް ދީގެން ފިލުވި މީހާ ހޯދަން އޭރު ސްރީލަންކާއިން ވެސް މާބޮޑު އެހީތެރިކަމެއް ނުލިބުނު ކަމުގެ މައުލޫމާތު ލިބެއެވެ.\nކޮންމެ އަކަސް ނުވަ އަހަރުފަހުން ގެއްލުނު އެއްކަލަ ލުތުފީ ކުއްލި އަކަށް ފާޅުވިއެވެ. ޖޫން މަހުގެ ތޭވީސް ވަނަ ދުވަހު ކުރީގެ ހޯމް މިނިސްޓަރ އުމަރު ނަސީރު ދިވެހި ރައްޔިތުންގެ ލޯ ހުޅުވާދެއްވިއެވެ. ނިރުބަވެރިޔާ އަބްދުﷲ ލުޠުފީ ސްރީލަންކާގައި ހުންނަ ދިވެހި އެމްބަސީގައި ޑިޕްލޮމެޓުންގެ ފެންވަރުގައި ދިރިއުޅެމުންދާ ކަމަށް ވިދާޅުވެ އުމަރު ކުރެއްވި ފޭސްބުކް ޕޯސްޓައެކު މިސަރުކާރުގެ ބޭފުޅުން ހިމާޔަތް ކުރައްވަމުން ގެންދެވި ބާޤީގެ ވާހަކަ މުޅި ޤައުމަށް ފަޅާއެރިއެވެ.\nއެހާ ހިސާބުން ފުލުހުން ވިދާޅުވީ އޭނާ ހުރީ ފުލުހުންގެ ބެލުމުގެ ދަށުގައި ކަމަށެވެ. ނަމަވެސް ބޭރު ޤައުމެއްގައި ހުރި ކުށްވެރިއަކު ފުލުހުންގެ ބެލުމުގެ ދަށުގައި ހުރި ނަމަ ފުރިހަމަ ކުރަން ޖެހޭ ކަންތައްތަކެއް އޮވެއެވެ. އެގޮތުން ހިއުމަން ރައިޓްސް ކޮމިޝަނަށް އެންގުން ފަދަ ކަންކަން ހިމެނެއެވެ. ނަމަވެސް އެއިން ކަމެއްވެސް ފުރިހަމަ ކުރެވިފައެއް ނުވެއެވެ. މީގެ އިތުރުން އޭނާ އެތާގައި ދިރިއުޅޭތާ ފަންސާސް ހަތަރު ދުވަސް ވެގެން ދިޔައިރުވެސް އޭނާގެ އެއްވެސް މައުލޫމާތެއް ސަރުކާރުން ހިއްސާކޮށްފައި ނުވެއެވެ.\nކަންމިހެން ހުރިއިރު އޭނާ އަކީ ފިލައިގެން އުޅޭ މީހަކަށްވީއިރު އޭނާ ސްރީލަންކާގެ އެމްބަސީގައި ބަހައްޓަފއި ހުރީ ޑިޕްލޮމެޓުންގެ ފެންވަރުގެ ޚިދުމަތް ލިބޭ ގޮތަށެވެ. އެގޮތުން އެނާ ނިދަން ސަފީރުގެ ކޮޓަރި އާ ޖެހިގެން ހުންނަ ކޮޓަރީގައި އިންތިޒާމުތައް ހަމަޖައްސާފައި ހުރި އޭނާ ތަންތަނަށް ދިއުމުގައި ބޭނުން ކުރަމުން ދިޔައީ ސްރީލަންކާގެ އެމްބަސީގައި އޮންނަ ޑިޕްލޮމެޓުން ދަތުރުކުރުމުގައި ބޭނުންކުރާ ކާރުކޮޅެވެ. ނަމަވެސް އޭނާ އެފެންވަރުގައި ބަހައްޓަން ޖެހޭ އެއްވެސް ސަބަބެއް ނެތް ކަމަށް ކަމާ ބެހޭ މާހިރުން ވިދާޅުވެފައިވެއެވެ.\nއެގޮތުން ކުށްވެރިއަކު ބަންދުގައި ބަހައްޓަން ޖެހިއްޖެނަމަ އެކަމުގެ އިންތިޒާމުތައް އެމްބަސީގައި ހަމަޖެހިފައި ހުންނާނެ ކަމަށް ކުރީގެ އެމްބަސެޑަރު މުހައްމަދު ހުސެއިން ޝަރީފުވަނީ ވިދާޅުވެފައެވެ. އެމްބަސީގެ ބޭސްމަންޓުގައި ކުށްވެރިން ބެއްޓުމަށް ޚާއްސަ ކޮޓަރިއެއް ހުންނާނެ ކަމަށް މުންދު ވަނީ ވިދާޅުވެފައެވެ.\nއެހެންކަމުން ޤައުމަށް ޣައްދާރުވި ޚާއިނަކު އިއްޒަތުގައި ބަހައްޓައި އޭނާގެ މައުލޫމާތު މި ސަރުކާރުން ސިއްރުކުރީ ކީއްވެތޯ މިއީ އުފެދޭ ސުވާލެކެވެ. ސުވާލުގެ ޖަވާބު ވަރަށް ސާފުކަމަށް ސިޔާސީ މަޞްރަހު ދިރާސާ ކުރާ ފަރާތްތަކުން ބުނަން ފެށިއެވެ. ޕޮލިސް ކޮމިޝަނަރ އަދި ރައީސުލްޖުމްހޫރިއްޔާ އާ ދެބޭފުޅުން އެއްބަސް ކިޔުއްވާ އަބްދުﷲ ލުޠުފީ ހިމާޔަތްކުރީއެވެ. ބަފައިބެގެ ޕުރާނީ ދޯސްތަކަށް ވުމުންނެވެ.\nލަންކާގައި ހިނގި އީސްޓރަ ބޮމްބިންގެ ހާދިސާއަށް ފަހު އެޤައުމުގެ ފުލުހުން ހިންގަން ފެށި ބަލާ ފާސްކުރުމުގެ އޮޕރޭޝަންގައި ލުޠުފީގެ ގޭ ދޮރުގައި ޓަކި ޖަހައިފިނަމަ އޭނާ މުޅި އުމުރަށް ބެދިގެން ދާނެކަން އެނގުމުންނެވެ. އެއީ އޭނާ ލަންކާގއި ދިއިރުޅެމުން ދިޔައީ ޞައްހަ ލިޔެކިޔުންތަކާ ނުލާ ކަމުގައި ވުމުންނެވެ\nކޮންމެއަކަސް ބާޤީއަކަށް ބަފައި ކިޔުއްވާ ދެ ބޭފުޅުން އިސްވެ ތިއްބެވި ސަރުޚާރަކުން ބާގީއަކަށް ހިމާޔަތް ދީފިއެވެ. މި ސަރުކާރުގެ މީހުންނަށް ބާޣީން ގާޒީންނަށް ވެ ނިމިއްޖެއެވެ.\nނޮވެމްބަރު31988 ނޮވެމްބަރު ތިނެއްގެ ޚާއިނު އަބްދުﷲ ލުޠުފީ


Humaam eyru bunee salaamai nuvevey varah heki ebahuri kamah\nހުމާމް އޭރު ބުނީ ސަލާމަތް ނުވެވޭ ވަރަށް ހެކި އެބަހުރި ކަމަށް\nހުމާމް ހައި ކޯޓުން ނެރެގެން ގެންދަނީ\nއުނގޫފާރު ދާއިރާގެ ކުރީގެ މެންބަރު ޑރ.އަފްރާޝީމް އަލީ އަވަހާރަކޮށްލީ ސިޔާސީ މަގްސަދެއްގައި ކަމަށް، ތަހުގީގަށް ފަހު އޭރުގެ ޕޮލިސް ކޮމިޝަނަރު އަބްދުﷲ ރިޔާޒް ވިދާޅުވެފައިވެ އެވެ. ކިނބިދޫ ދާއިރާގެ މިހާރުގެ މަޖިލިސް މެންބަރު ރިޔާޒް އެހެން ވިދާޅުވުމުން ގޯސްވީ ރިޔާޒެވެ. އެ އުޅެނީ، އޭރު ވެރިކަން ގެއްލިފައި އޮތް އެމްޑީޕީގެ ބޮލަށް ކަނޑާލަން ވެގެން ކަމަށް ބުނެ އެވެ. އަފްރާޝީމް ގަތުލުކޮށްލިތާ ތިން އަަހަރު ވާން ގާތްވެފައި ވާއިރު އެ ގަތުލުގެ ތުހުމަތު މިހާރު މި ވަނީ ސިޔާސީ ރޯޅިއަކަށް ވެފަ އެވެ. އެނބުރެމުން ގޮސް އެމްޑީޕީގެ ވާދަވެރިންނާ ތުހުމަތު އަމާޒުވުމުން މިހާރު "ހުމާމު އެ ބުނަނީ ތެދު" ކަމަށް ވެއްޖެ އެވެ. މިއަދު މި ވަނީ ރިޔާޒް އެ ދުވަހު ވިދާޅުވި ވާހަކަ އަކީ ހަމަ ހުރެލާފައި ދެއްކެވި ވާހަކައެއް ނޫންކަން ކަށަވަރު ވެފަ އެވެ. ކޮންމެވެސް ބަޔަކު ބޭނުންވީ އަފްރާޝީމްގެ ލެއިން ސިޔާސީ ފައިދާ ނަގާށެވެ. އޭރުވެސް ސިޔާސީ އެވެ. މިހާރުވެސް ސިޔާސީ އެވެ.\nޝަރީއަތުގެ މަޖިލީހުގައި ކުށަށް އިއުތިރާފުވީ ދުވަހުގެ މަންޒަރު ސިފަކޮށްލާނަމެވެ. އެއީ މެއި 22، 2013 އެވެ. ކްރިމިނަލް ކޯޓުގެ ޝަރީއަތްކުރާ ކުޑަ ކޮޓަރިއެއްގެ ތެރޭގައި އަޅުގަނޑު ވެސް އިނީ ހުމާމާ އެއް ހާޒިރެއްގަ އެވެ. އެއީ އަފްރާޝީމްގެ މަރުގެ މައްސަލާގައި ހުމާމްގެ މައްޗަށް ކުރާ ގަސްދުގައި މީހަކު މެރުމުގެ ދައުވާއާ އަށް ހުމާމް ޖަވާބުދާރީވާން އޮތް ދުވަހެކެވެ. އޭގެ ކުރިން ކުރިން ވެސް މި މައްސަލަ ފަށަން މަސައްކަތްކޮށް ނުފެށިފައި އޮތީ ވަކީލެއްގެ މައްސަލާގައި ހުމާމް ޖެހި ރޮކެޓަކާ ހެދި އެވެ. ދައުވާ އަށް އިންކާރުކޮށް، ވަކީލެއްގެ އެހީތެރިކަން ބޭނުންވާ ކަމަށް އެއް ދުވަހު ބުނެފައި، އަނެއްކާ ކޯޓަށް ހާޒިރު ކުރުމުން މިހާރު ވަކީލެއް ބޭނުމެއް ނޫނޭ ބުނެފައިވެ އެވެ. އެހެން ގޮސް މި ބުނާ ދުވަހު އޮތީ ވަކީލަކު ހަމަޖައްސައި ރަޖިސްޓްރީކޮށްފަ އެވެ. އެކަމަކު ހުމާމް ބޭނުންވީ ވަކީލަކާ ނުލައި ޖަވާބުދާރީ ވާށެވެ. ހުމާމް އެގޮތަށް އެދުމުން ވަކީލް އަބްދުﷲ ހަސީން އިންނެވީ ޝަރީއަތުގެ މަޖިލީހުން ބޭރުގަ އެވެ.\nޝަރީއަތުގެ މަޖިލިސް ފަށައި، ހުމާމް ދައުވާ އަށް އިންކާރު ކުރާތީ ހެކި ހުށަހެޅުމަށް ގާޒީ އަބްދުﷲ ދީދީ ދައުލަތުގެ ވަކީލުންނަށް އެންގެވުމުން ވަކީލުންގެ ވާހަކަތައް އަަހަން، ފުރަގަހަށް ބިޑި އަޅުވާފައިވާ އިން ހުމާމް އިނީ ކަޅި ވެސް ޖަހައިނުލަ އެވެ. ދައުލަތުގެ ވަކީލުން ހެކީގެ ގޮތުގައި ހުށަހެޅީ އަފްރާޝީމްގެ މަރުގެ މައްސަލާގައި ހުމާމް ހައްޔަރުކޮށް ބަންދުގެ މުއްދަތު އިތުރުކުރުމަށް 2012 ވަނަ އަހަރުގެ ޑިސެމްބަރު7ގައި ހުމާމް ކޯޓަށް ގެންދިއުމުން ދިން ބަޔާނާއި، އަފްރާޝީމްގެ މަރުގެ މައްސަލާގައި ޖުވެނައިލް ކޯޓަށް ކުއްޖަކު ދީފައިވާ ބަޔާނުގެ އިތުރުން އަފްރާޝީމް އަވަހާރަކޮށްލި ރޭ އެކަން ހިނގި ވަގުތު އަފްރާޝީމްގެ ގެއަށް ހުމާމް ދިޔަ ކަމުގެ ހެއްކާއި ހުމާމް ހަމަލާ ދިން ކަމުގެ ހެއްކާއި ހަމަލާގައި އަފްރާޝީމް މަރުވި ކަމުގެ ހެއްކެވެ. ހުށަހެޅި ހެކިތަކާ މެދު ހުމާމް ބުނަނީ ކީކޭތޯ ސުވާލު ކުރެއްވުމުން، ކޮޅަށް ތެދުވެ އިސް ޖަހާލައިގެން ހުރެ ހުމާމް ބުނީ "މިހާވަރަށް މިކަން ފެންނަން ހުރީމާ ދެން ބުނާނެ އެއްޗެއް ނެތް" ކަމަށެވެ.\nހުމާމް މިހެން ބުނުމުން ގާޒީ ވަނީ ހުމާމް ދައުވާ އަށް އިއުތިރާފު ވަނީތޯ ސުވާލުކުރައްވައިފަ އެވެ. ހުމާމްގެ ޖަވާބަކީ "އާދެ" އެވެ. ހުމްމާ ތިޔަ އިއުތިރާފް ވަނީ ކޮން ކަމަކަށްތޯ ގާޒީ އަނެއްކާވެސް ސުވާލުކުރެއްވި އެވެ. ހުމާމް ދެން ބުނީ މީގެ ކުރިން ވެސް ވާނީ އެ ވާހަކަ މި ކޯޓުގައި ކިޔައިދީފައި ކަމަށެވެ. އެއީ ކޮން ވާހަކައެއްތޯ އަނެއްކާވެސް ގާޒީ ސުވާލުކުރެއްވި އެވެ. ޖަވާބަކީ "އެކަން ހިނގައިދިޔަ ގޮތް ކިޔައިދީފައި ވާނެ" ކަމަށެވެ.\nގާޒީގެ އަމުރަށް ދައުލަތުގެ ވަކީލާ ދެން އިއްވަން ފެއްޓެވީ ހުމާމް އެ ބުނާ ވާހަކަތަކެވެ. ޝަރީއަތުގެ މަޖިލީހުގައި ދެކެވޭ ވާހަކަ، ޝަރީއަތް އަޑުއަހަންދާ މީހުން ރެކޯޑް ކުރުމަކީ މަނާ ކަމަކަށް ވުމުން، ނޯޓްކުރަން ގެންދިޔަ ދެ ކަރުދާސްގަނޑުގައި އެ ވާހަކަތައް އަޅުގަނޑު ވެސް ނޯޯޓްކުރަން ފެށީމެވެ. އެހެން ޝަރީއަތްތަކުގައި ކުޑަ ކަރުދާސްކޮޅެއްގައި ހުރިހާ ވާހަކައެއް ހުލާސާކޮށް ނޯޓްކޮށްލެވުނަސް އެ ދުވަސް ވީ އެއްވެސް ވާހަކައެއް ނޯޓް ނުކޮށް ދޫކޮށްލެވެން ނެތް ދުވަހަކަށެވެ. ކަރުދާސް ހުސްވެ އަރިމަތީ ހަވާސާގައި ވެސް ކުދި އަކުރުން ލިޔަން ޖެހުނެވެ. ލިޔާނެ އިތުރު ތަނެއް ނެތުމުން ދެން ޖެހުނީ ހުރިހާ އެއްޗެއް ސިކުނޑިއަށް ރެކޯޑްކުރާށެވެ. ނަސީބަކުން އޭރު އަޅުގަނޑު މަސައްކަތްކުރި ހަވީރު ނޫހުގައި އެ ހަބަރު ޝާއިއުކުރި އިރު ހަމަ ކުޑަކުޑަ އެންމެ ކުށެއް ނޫނީ ޖެހިފައި އިން ކަމަކަށް ނުވި އެވެ. ނަސީބެކެވެ.\nހުމާމް ދީފައިވާ ބަޔާނުގައި އޭނާ އަށް އަފްރާޝީމް އަވަހާރަކޮށްލުމުގެ ކޮންޓްރެކްޓް އައި ގޮތް ކިޔައިދީފައިވެ އެވެ. ބަޔާނުގައިވާ ގޮތުން އަފްރާޝީމްގެ މަރުގެ ވާހަކަ އެންމެ ފުރަތަމަ ހުމާމް ގާތަކު ސީދާ ނުބުނެ އެވެ. އޭގެ ބަދަލުގައި އޭނާ ގާތު ބުނެފައި ވަނީ "ކަންތައްތަކެއް އެބަހުރި" ކަމަށެވެ. އެކަން "ވަރަށް ސަޅިވުމު"ގެ އިތުރުން ހުމާމަށް އެކަމުން ފައިދާވާނެ ކަމަށް ވެސް، ހަމަލާ ރޭވިކަމުގެ ތުހުމަތު ކުރެވޭ އަޒްލީފް ރައުފް ބުނި ކަމަށާއި އެކަމަކު "ނުބޭނި" ހުރުމަށް އަޒްލީފް އެދުނު ކަމަށް ބަޔާނުގައިވެ އެވެ. ދެން އުޅުނީ "ސްޕައި" ކިޔާ މީހެއް ކަމަށާއި އެ މީހުން ހުމާމާ ވާހަކަ ދެއްކި ފަހުން އަލީ ޝާންއާ ދިމާވި ކަމަށާއި އަފްރާޝީމް "ދުއްވާލުމުން" ހަތަރު މިލިއަން ރުފިޔާ ލިބޭނެ ކަމަށް "ޖަނާ" ބުނި ކަމަށެވެ. ޖަނާއާ އެކު އޭނާގެ ބޭބެ ވެސް ފެނުނު ކަމަށް ބުނެ ވަރަށް ތަފްސީލްކޮށް ކިޔައިދީފައިވެ އެވެ. ހުމާމް ބުނި ގޮތުން އަފްރާޝީމް "ދުއްވާލަނީ" ކީއްވެގެންތޯ އެހުމުން "އެއީ ދުއްވާލަން ވެފައި ހުރި މީހެއް" ކަމަށް އަޒްލީފް ބުންޏެވެ. ރައީސް މުހައްމަދު ނަޝީދުގެ ވެރިކަން ބަދަލުވި ދުވަހު ޓީވީތަކުގައި އަފްރާޝީމް ދެއްކެވި ވާހަކަތަކަކީ ދުއްވާލަންޖެހޭ ސަބަބެއް ކަމަށް ބުނި ކަމުގައި ވެސް ބަޔާނުގައިވެ އެވެ. މި ވާހަކަތަކުގެ އިތުރުން ދެން އެންމެ ބޮޑަށް ފާހަގަވީ، އަޒްލީފް ބުނެގެން، މަސްތުވާތަކެތި ވިއްކަން ނ.ވެލިދޫ އަށް ގޮސް އުޅުމުގެ ތެރޭ، ކެފޭއެއްގައި އިނދެގެން، "ދެން އެންމެ އަވަހަށް މާލޭގައި ވަޅިޖަހާނީ މަޖިލިސް މެންބަރެއް ގަޔަށް" ކަމަށް ބުނި ވާހަކަ އެވެ. ހުމާމް އެހެން ބުނިކަން ސާބިތުކޮށްދިނުމަށް ދައުލަތުން ހެއްކަކު ވެސް ހުށަހެޅި އެވެ. އެކަމަކު ހުމާމް ކުށަށް އިއުތިރާފު ވުުމުން އެ ހެކިން ހާޒިރެއް ނުކުރެ އެވެ.\nއަފްރާޝީމްގެ މަރުގެ މައްސަލަ އަނެއްކާވެސް އިތުރަށް ހޫނުވެފައި މި ވަނީ ހުމާމް މަރަށް ކޮށްފައިވާ ހުކުމުގެ އިސްތިއުނާފަށް ހައި ކޯޓަށް ހާޒިރުކުރުމުން ހުމާމް ދެއްކި ވާހަކައަކުންނެވެ. އަފްރާޝީމް ނުމަރަން ކަމަށް މާތްﷲ ގަންދީ ހުވާކުރަން ކަމަށް ބުނަމުން އޭނާ ބުނަނީ އެ ގަތުލުގެ ސިއްރު އެންމެ ރަނގަޅަށް އެނގޭނީ މިހާރުގެ ރައީސް އަބްދުﷲ ޔާމީނާއި ޓޫރިޒަމް މިނިސްޓަރު އަހުމަދު އަދީބަށް ކަމަށެވެ. އެކަމަކު ގިޞާސް ހިފޭ ކުށެއް ހެކިން ސާބިތުވާ ނަމަ ހުވަޔަކުން އެ މީހާ ކުށުން ބަރިއްޔަ ނުވެދާނެ އެވެ.\nހުމާމް ފަހުން އެ ބުނަނީ ތެދު ކަމަށް ސަރުކާރާ ދެކޮޅު ފަރާތްތަކުން ބުނަމުންދާތީ ޕޮލިސް ކޮމިޝަނަރު ހުސެން ވަހީދު ވަނީ އެ މަރުގެ ތަހުގީގުގެ އެއްވެސް ހިސާބެއްގައި ޔާމީނާއި އަދީބަށް ތުހުމަތެއް، ވަހުމެއް ވެސް ކުރެވިފައި ނުވާ ކަމަށާއި އެ ދެ ބޭފުުޅުންގެ ވާހަކަ އެއްވެސް މީހަކު ތަހުގީގުގައި ބުނެފައި ނުވާ ކަމަށް ވެސް ވިދާޅުވެފަ އެވެ. އެކަމަކު މިއީ އެ މީހަކު ބޭނުން ވާހަކައެއް ގަބޫލުކުރާ ގައުމެކެވެ!\nދެން އޮތީ ހުމާމް ކުށަށް އިއުތިރާފުވި ސަބަބު ކަމަށް އޭނާ ބުނާ ވާހަކަ އެވެ. އޭނާ މިހާރު ބުނަނީ އެއްބަސްވީ ފުލުހުން ބިރު ދެއްކީމާ ކަމަށެވެ. ކޯޓުގައި ކުށަށް އިއުތިރާފުވި ދުވަހު، ކުރިން އިންކާރު ކުރީ ކީއްވެތޯ ގާޒީ ސުވާލުކުރެއްވުމުން ހުމާމްގެ ޖަވާބަކީ "އާއިލާ އަށް ވެދާނެގޮތަކާ ހެދި" ކަަށެވެ. ސުވާލަކީ މިހާރު ހުމާމް އެ ބުނާ ހާލަތު ބަދަލުވީތޯ އެވެ.\nޕޮލިސް ކޮމިޝަނަރަށް ރިޔާޒް ހުންނެވި އިރު އޭނާ މި ވާހަކަ އަށް ޖަވާބު ދެއްވާފައިވެ އެވެ. ވިދާޅުވީ، ހުމާމް އެއްބަސްވީ ވެސް އަދި އިންކާރު ވެސް އެ ކުރަނީ ފުލުުހުންގެ ބެލުމުގެ ދަށުގައި ހުއްޓާ ކަމަށެވެ. މާނަ އަކީ ފުލުހުންގެ ބެލުމުގެ ދަށުގައި ހުރެ އިންކާރު ކުރަން ހުމާމަށް ކެރޭނީ ފުލުހުންގެ ނުރައްކަލެއް އޭނާ އަށް ނެތުމުން ކަމެވެ. މިއަދު ވެސް ހުމާމަކީ ހުކުމް ތަންފީޒުކުރުމަށް ޖަލުގައި ހުރި މީހެކެވެ. ދައުލަތުގެ ހުރިހާ ބާރުތަކެއް ހުރީ ހުމާމް ތުހުމަތުގެ އިނގިލި ދިއްކުރާ ދެ ބޭފުޅުންގެ މުށު ތެރޭގައި ކަމަށް ގިނަ ބަޔަކު ގަބޫލުކުރެ އެވެ. އެހެންވެ ހުމާމަށް ވެސް އަދި ހުމާމްގެ އާއިލާ އަށް ވެސް، އޭނާ ބުނެފައިވާ ގޮތުން ނަމަ ކުރިއަށް ވުރެ މިހާރު ނުރައްކާ މާބޮޑެވެ. އެހެންވެ "މިހާވަރަށް މިކަން ފެންނަން ހުރީމާ ދެން ބުނާނެ އެއްޗެއް ނެތް" ކަމަށް ބުނެފައި މިހާރު ބުނާނެ އެއްޗެއް އޮތުމުން ވަރަށް ގިނަ ސުވާލު އުފެދެ އެވެ.


Iraq Aai Syria Ah America In Vaige Hamalaa Thakeh Dheefi - Vaguthu\nއިރާގާއި ސީރިއާގެ ބައެއް ސަރަހައްދުތަކަށް އެމެރިކާއިން ވައިގެ ހަމަލާތަކެއް ދީފިއެވެ.\nއެމެރިކާއިން އިއްޔެ ބުނީ އެ ގައުމުން ހަމަލާ ދިނީ އިރާނުގެ މަދަދުވެރިކަމާއެކު ހަރަކާތްތެރިވާ ހަނގުރާމަވެރިންތަކަކަށް ކަމަށެވެ. އަދި އެކަން ކޮށްފައިވާނީ، އެ ހަނގުރާމަވެރި ޖަމާއަތްތަކުން އިރާގުގައި ހަރަކާތްތެރިވާ އެމެރިކާ ސިފައިންނަށް ޑްރޯން ހަމަލަތަކެއް ދިނުމުން އެކަމުގެ ބަދަލުހިފުމުގެ ގޮތުން ކަމަށް ބުނެފައިވެއެވެ.\nއެމެރިކާގެ އަސްކަރިއްޔާއިން ނެރުނު ބަޔާނެއްގައި ބުނެފައިވަނީ ހަަމަލާ ދީފައިވާނީ ހަނގުރާމަވެރިން ހަތިޔާރު ރައްކާކުރަން ބޭނުންކުރާ ގުދަންތަކަކަށް ކަމަށެވެ. އެގޮތުން، ސީރިޔާގެ ދެ ގުދަނަކާއި އިރާގުގެ ގުދަނަކަށް ހަަމަލާ ދީފައިވެއެވެ. މި ހަމަލާގައި އެއްވެސް މީހަކު މަރުވެފައިވާކަަމެއް ސާފެއް ނުވެއެވެ.\nމިއީ އެމެރިކާގެ ރައީސް ކަމާއި ޖޯ ބައިޑެން ހަވާލުވެވަޑައިގެންނެވި ފަހުން އިރާނުގެ މަދަދުވެރިކަމާއިއެކު ހަރަކާތްތެރިވަމުންދާ ހަނގުރާމަވެރި ޖަމާއަތަކަށް ހަމަލާދިން ދެެ ވަނަ ފަހަރެެވެ. މީގެ ކުރިން މިދިޔަ ފެބްރުއަރީ މަހު ބައިޑެންގެ އަމުރަށް ސީރިއާގެ ބައެއް ސަރަހައްދުތަކަށް ވަނީ ހަަމަލާ ދީފައެވެ.\nހަމަލާއާ ގުޅިގެން ޕެންޓަގަންއިން ނެރުނު ބަޔާނެއްގައި ބުނެފައިވަނީ ބައިޑެންގެ އެ އަމުރުން ވެސް އެމެރިކާގެ އަސްކަރީ ފައުޖުތަކުގެ ދިފާއުގައި ނުކުންނާނެކަން ކަށަވަރު ކޮށްދޭ ކަމަށެވެ.\nއިރާނުގެ ފޮރިން މިނިސްޓްރީގެ ތަރުޖަމާނު ސައީދް ހާތިބްޒަދީހް މިއަދު ވިދާޅުވީ އެމެރިކާއިން ހިންގަމުންދާ ޖަރީމާތަކުގެ ސަބަބުން ސަރަހައްދީ ހަމަޖެހުން ގެއްލޭ ކަމަށެވެ.


މަދީނާގެ މާތްކަން 1 – DhiSalafiyyah\nހަމަކަށަވަރުން މަދީނާއަކީ މާތްވެގެންވާ ނަބިއްޔާ މުޙައްމދު ޞައްލަﷲ ޢަލައިހި ވސައްލަމްގެ ރަށްކޮޅެވެ. އެއީ މާތްވެގެންވާ ޠައިބާއެވެ. އެ ބިމެއްގައި ވަޙީ ބާވައިލެއްވުނު ބިމެވެ. ރަސޫލުﷲ ޞައްލަﷲ ޢަލައިހި ވަސައްލަމްއާއި ބައްދަލު ކުރެއްވުމަށްޓަކައި ޖިބްރީލުލް އަމީން އެރަށަކަށް ފައިބައިވަޑައިގެންނެވި ރަށެވެ. އަދި އީމާންކަން އެނބުރި ރުޖޫޢަވާން އޮތް ރަށެވެ. އަދި މުހާޖިރުންނާއި އަންޞާރުން އެރަށެއްގައި ބައްދަލުވި ރަށެވެ. އަންޞާރުންގެ ވަޠަނެވެ. އަދި މުސްލިމުންގެ އެންމެ ފުރަތަމަ ވެރިރަށެވެ. އެ ރަށަކުން ﷲ ތަޢާލާގެ މަގުގައި ޖިހާދުކުރުމުގެ ދިދަ ނެގުނު ރަށެވެ. އަދި އެއީ ޙައްޤުގެ ފަހުލަވާނުން މީސްތަކުން ޖަހާލަތުގެ އަނދިރިކަމުގެ ތެރެއިން ތަވްޙީދުގެ އަލިކަމުގެ ތެރެޔަށް ގޮވާލުމަށް އެރަށަކުން ނުކުންނެވި ރަށެވެ. އެ ރަށަކުން އިސްލާމްދީނުގެ ނޫރު ނުކުމެގެން އައި މާތް ރަށެވެ. އަދި އެނޫރު މުޅި ދުނިޔެއަށް ފެތުރިގެން ދިޔައެވެ. އަދި އެއީ ރަސޫލުﷲ ޞައްލަﷲ އަލައިހިވސައްލަމް އެރަށަކަށް ހިޖުރަ ކުރެއްވި ދާރުލް ހިޖުރާ އެވެ. އަދި އެކަލޭގެފާނުގެ ޙަޔާތުގެ ފަހުކޮޅު އެރަށެއްގައި ދިރިއުޅުއްވި ރަށެވެ. އަދި އެރަށެއްގައި އެކަލޭގެފާނު އަވާހާރަވެވަޑައިގެންނެވި ރަށެވެ. އަދި އެރަށެއްގައި އެކަލޭގެފާނު ފަސްދާނުލެވިފައިވާ ރަށެވެ. އަދި އެރަށަކުން އެކަލޭގެފާނު މަޙްޝަރުކުރެއްވުމަށްޓަކައި ދިރުއްވޭ ރަށެވެ. އަދި ޤިޔާމަތްދުވަހު އެންމެ ފުރަތަމަ މަޙްޝަރުކުރުމަށްޓަކައި ޤަބުރުފުޅުން ނެރުއްވޭނީ އެކަލޭގެފާނެވެ.\nމަދީނާއަކީ މާތްﷲ ޝަރްފުވެރި ކުރައްވައި މާތްކުރައްވާފައިވާ ރަށެކެވެ. މައްކާ ފިޔަވައި އެންމެ މާތް ބިންކަމުގައި ލައްވާފައިވާ ބިމެވެ. ރަސުލުﷲ ޞައްލަﷲ ޢަލައިހިވަސައްލަމްގެ ޙަދީޘްފުޅުން މަދީނާއަށްވުރެ މައްކާ މާތްވެގެންވާކަން ސާބިތުވެއެވެ. މައްކާއާއި މުޚާޠަބުކުރައްވައި އެކަލޭގެފާނު ޙަދީޘް ކުރައްވާފައިވެއެވެ. (( وَاللَّهِ إِنَّكِ لَخَيْرُ أَرْضِ اللَّهِ ، وَأَحَبُّ أَرْضِ اللَّهِ إِلَى اللَّهِ ، وَلَوْلَا أَنِّي أُخْرِجْتُ مِنْكِ مَا خَرَجْتُ)) رواه الترمذي و ابن ماجه و هو حديث صحيح މާނައީ: “ﷲ ގަންދީ ހުވާކޮށް ވިދާޅުވަމެވެ. ހަމަކަށަވރުން ތިއީ (މައްކާ) ﷲ ތަޢާލާގެ ބިންތަކުގެ ތެރެއިން އެއިލާހު އެންމެ ލޮބިވެވޮޑިގެންވާ ބިމެވެ. ތިމަންކަލޭގެފާނު ތި ރަށުން ނެރެނުލެވުނު ނަމަ ތިރަށުން ރަށުން ނުކުމެވާޑައިނުގަންނަވާނަމެވެ.”\nބައެއްމީހުން ރަސޫލުﷲ ޞައްލަﷲ ޢަލައިހިވަސައްލަމް އަށް ނިސްބަތްކޮށްއުޅޭ ހަދީޘެއްގައި ވެއެވެ. ((للَّهُمَّ إِنَّكَ أَخْرَجْتَنِي مِنْ أَحَبِّ الْبِلادِ إِلَيَّ ، فَأَسْكِنِّي أَحَبَّ الْبِلادِ إِلَيْكَ )) މާނައީ: ” އޭ ﷲ އެވެ. އިބަ އިލާހު މިއަޅާ އެންމެ ލޯބިވާ ބިމުން މިއަޅާނެރުއްވިއެވެ. އަދި އިބަ އިލާހު އެންމެ ލޯބިވެވޮޑިގަންނަވާ ބިމުގައި މިއަޅާ ވަޒަންވެރި ކުރެއްވިއެވެ.” މި ޙަދީޘަކީ މަޟޫއު ޙަދީޘެކެވެ. ބަޔަކު ހަދާފައިވާ ޙަދީޘެކެވެ. އަދ ހަދީޘްގެ މާނަވެސް ހަމަނުޖެހެއެވެ. ސަބަބަކީ މިޙަދީޘުން ދަލީލްކުރާގޮތުގައި ރަސޫލުﷲ ޞައްލަﷲ ޢަލައިހި ވަސައްލަމް އެންމެ ލޯބިވެވަޑައިގަންނަވާ ތަނަކީ ﷲ ތަޢާލާ އެންމެ ލޯބިވެވޮޑިގަންނަވާ ތަންކަމުގައި ނުވެއެވެ. އަދި ﷲ ތަޢާލާ އެންމެ ލޯބިވެވޮޑިގަންނަވާ ތަނަކީ ރަސޫލުﷲ ޞައްލަﷲ ޢަލައިހިވަސައްލަމް އަށް އެންމެ ލޯބިވެވަޑައިގަންނަވާ ތަންކަމުގައި ނުވެއެވެ. އެހެންނަމަވެސް ޙޤީޤތަކީ ރަސޫލުﷲ ޞައްލަﷲ ޢަލައިހި ވަސައްލަމް ލޯބިވެވަޑައިގަތުން ތަބަޢަވަނީ ﷲ ތަޢާލާ ގެ ލޯބިވެވޮޑިގަތުމަށެވެ. އަދި ﷲ ތަޢާލާ އެންމެ ލޯބިވެވޮޑިގްނަވާ ތަނަކީ ﷲގެ ރަސޫލާ ޞައްލަﷲ ޢަލައިހި ވަސައްލަމް އެންމެ ލޯބިވެވަޑައިގަންނަވާ ތަންކަމުގައި ނުވެ ނުދާނެއެވެ.\nއަޞްލު: فضل المدينة و آداب سكناها و زيارتها للعلامة المحدث عبد المحسن بن حمد العباد البدر -حفظه الله-.


Cafe ge usoolun drugs ge hidhumaiy dhey thanthan balai faaskukurumuge operation eh gai gina bayaku hayyaru koffi | Mihaaru\nޑްރަގްގެ މައްސަލާގައި މިރޭ ފާސްކުރި ލޮނުމިދިލިގޭގެ ކޮޓަރިއެއް.---ފޮޓޯ: މިހާރު\nކެފޭގެ އުސޫލުން މަސްތުވާތަކެތީގެ ވިޔަފާރި ކުރާ ތަންތަން ބަލައި ފާސްކުރުމުގެ އޮޕަރޭޝަނެއް\n19 ޑިސެމްބަރ 2019 - 21:23 51 comments\nމާލޭގައި ކެފޭ ހިންގާ އުސޫލުން މަސްތުވާތަކެތި ބޭނުން ކުރުމުގެ ވިޔަފާރި ކުރާ ގެތަކަށް އަމާޒު ކޮށްގެން، އެ ގެތައް ބަލައި ފާސްކުރުމުގެ ޚާއްސަ އޮޕަރޭޝަނެއްގައި ގިނަ ބަޔަކު ހައްޔަރުކޮށްފި އެވެ.\nމި މައްސަލަތަކުގެ ތުހުމަތަށް އެންމެ ފަހުން މިރޭ ފާސްކުރީ މ. ލޮނުމިދިލިގެ އެވެ. އެ ގެއިން ހަތަރު ފިރިހެން ކުޑަކުއްޖަކާއި ދެ ފިރިހެނަކާއި އަންހެނަކު ވަނީ ހައްޔަރުކޮށްފަ އެވެ.\nފުލުހުން ބުނީ، ލޮނުމިދިލިގެ އިތުރުން އެހެން ހަތަރު ގެއެެއް މި މަހުގެ މިހާތަނަށް ބަލައި ފާސްކޮށް 36 މީހަކު ހައްޔަރު ކޮށްފައިވާ ކަމަށެވެ. އެއީ، މ. ފެޝަންމީޑާއި މ. ނަދީ އިރުމަތީބަޔާއި ހ. ވެލިރަންގެ އަދި ގ. މެމޮރީވިލާ އެވެ.\nފުލުހުން ބުނިގޮތުގައި މި މަހުގެ ފަސްވަނަ ދުވަހު ފެޝަންމީޑް ބަލައި ފާސްކޮށް މަސްތުވާތަކެތި ކަމަށް ޝައްކު ކުރެވޭ އެއްޗިއްސާ އެކު 11 މީހަކު ހައްޔަރު ކޮށްފައިވާ ކަމަށެވެ. އަދި މި މަހުގެ 12 ވަނަ ދުވަހު ނަދީ އިރުމަތީބައިން މަސްތުވާތަކެތި ކަމަށް ޝައްކު ކުރެވޭ އެއްޗިއްސާ އެކު ހައްޔަރުކުރީ ހަތަރު މީހެކެވެ. މި މަހުގެ 16 ވަނަ ދުވަހު ވެލިރަންގެ އިން މަސްތުވާތަކެތި ކަމަށް ޝައްކު ކުރެވޭ އެއްޗިއްސާ އެކު 10 މީހަކު އަދި މެމޮރީވިލާ އިން މަަސްތުވާތަކެތި ކަމަށް ޝައްކު ކުރެވޭ އެއްޗިއްސާ އެކު ހަތަރު މީހަކު ހައްޔަރު ކޮށްފައިވާ ކަމަށް ފުލުހުން ބުންޏެވެ. މެމޮރީވިލާ ފާސްކުރީ އިއްޔެ އެވެ.\nފުލުހުން ބުނީ، މިއީ މީގެ ކުރިން ވެސް މިފަދަ މައްސަލަތަކުގައި ބަލައި ފާސްކޮށްފައިވާ ގެތައް ކަމަށެވެ.\nފުލުހުން ބުނީ މިއީ އެ ގެތަކުގެ ވެރި ފަރާތް ނުވަތަ ކުއްޔަށް ހިފައިގެން އުޅޭ ފަރާތްތަކުގެ ރުހުމާ އެކު، މާލީ މަންފާ ހޯދުމުގެ ނިޔަތުގައި ކުރާ ކަމެއް ކަމަށް ފާހަގަކުރެވޭ ކަމަށެވެ.\n"...މި އޮޕަރޭޝަންތަކަކީ ގެތަކުގެ ވެރި ފަރާތް ނުވަތަ ކުއްޔަށް ހިފާފައިވާ ފަރާތް ޒިންމާދާރު ކުރުމަށް ނުވަތަ ޖިނާއީ ތަހުގީގު ހިންގައި އެ ފަރާތްތަކާ މެދު ފިޔަވަޅު އެޅުމަށްޓަކައި، ހިންގާ އޮޕަރޭޝަންތަކެއް ކަން ފާހަގަކުރަން،" ފުލުހުން ބުންޏެވެ.


ދުނިޔޭގެ ރެކޯޑް ފޮތަށް އެރުމަށްޓަކައި ގަހެެއްގައި ބައްދައިގެން އަންހެނަކު 10 ގަޑިއިރު ހޭދަކޮށްފި – Dhen.mv\nދުނިޔޭގެ ރެކޯޑް ފޮތަށް އެރުމަށްޓަކައި ގަހެެއްގައި ބައްދައިގެން އަންހެނަކު 10 ގަޑިއިރު ހޭދަކޮށްފި\nޢާލިމް އަބްދުއްލަތީފް September 25, 2020 - 11:57 pm\nދުނިޔޭގެ ރިކޯޑް ފޮތަށް އެރުމަށްޓަކައި އެކި މީސްމީހުން އެކި ކަންކަން ކޮށް އުޅެއެވެ. އޭގެ ތެރެއިން ބައެއް ކަންކަމަކީ ކޫސަނި ކަންކަން ކަމުގައިވެސް ހީވެފައި އޮވެދާނެއެވެ. ނަމަވެސް ހަގީގަތުގައި އެއީ ކޫސަނި ކަންކަމެއް ނޫނެވެ. އެކަންކަމުގެ ސަބަބުން އެމީހާއަށް މަޝްހޫރުކަން ލިބި، ދުނިޔޭގެ ރިކޯޑް ފޮތުން ޖާގަ ވެސް ލިބެއެވެ.\nއެގޮތުން ދުނިޔޭގެ ރިކޯޑްފޮތުން ޖާގައެއް ހޯދުމަށްޓަކައި މީހަކު ގަހެއްގައި ބައްދަައިގެން 10 ގަޑިއިރާއި5މިނެޓު ހޭދަކޮށްފިއެވެ. ކުރިން މި ރިކޯޑް އޮތް މީހާ ގަހެއްގައި ބައްދައިގެން ހޭދަކޮށްފައި ވަނީ 8 ގަޑިއިރާއި 15 މިނެޓެވެ. އެޑްރިއޭން ލޯންގް ނަމަކަށް މި މީހާ ބައްދައިގެން ހުރީ "ވޮލްނަޓް ޓްރީ" އެއްގައެވެ.\nމި ކަންތައް ކުރުމަށް އޭނާއަށް ތަރުހީބު ދިނުމަށްޓަކައި ލޯންގްގެ ރަހުމަތްތެރިޔާ ސޭރާ ވަނީ ގިނަ ހަރަކާތްތަކެއް ކުރިއަށް ގެންގޮސްފައެވެ. އެގޮތުން ނެށުމާއި، ޔޯގާ ކްލާސްތައް ބޭއްވުން ހިމެނެއެވެ.\nލޯންގް ގަހުގައި ބައްދައިގެން ހުރި މި މަންޒަރު "ވޯލްޑް ރިކޯޑް ޓްރީ ހަގް ޕޭޖް" ގައި ވަނީ ވަގުތުން ދައްކާފައެވެ. އަދި އޭނާ ވަނީ ކާމިޔާބު ކަމާއެކު މި ރިކޯޑް ހާސިލުކޮށް ދުނިޔޭގެ ރިކޯޑް ފޮތުން ޖާގަ ހޯދާފައެވެ.\nމިއީ ދުނިޔޭގެ އެންމެ ފައި ދިގު މީހާާ، މީނާގެ ފައިގައި ކިތައް ފޫޓު ހުންނަކަން އެނގޭތަ؟\nއެކި ސައިޒުގެ 260 ޓީޝާޓު މަތިމައްޗަށް ލައިގެން ދުނިޔޭގެ ރިކޯޑު ފޮތުން މީހަކު ޖާގަ ހޯދައިފި\nމުސްލިމް އުންމަތަށް ލަދެއް؛ އިސްރާއީލަށް އެހީތެރިވާ އަދި ޔަހޫދީން ދެކެ ލޯބިވާ މީހުނަށް ދޭ އިނާމް އަރަބި5ވެރިއަކަށް\nއިންކަމް ސަޕޯޓް އެލަވަންސްގެ ގޮތުގައި 106 މިލިއަން ރުފިޔާ ދޫކޮށްފި\nޕޭމަންޓު ގޭޓުވޭ އެއް ނެތުމުގެ ސަބަބުންރަޝިއާ އަށް, ތޮޮއްޑޫ ފަޅޯ ވިއްކުމުގެ ދަތިތަކެއް


މަރިޔަމް ލީނާ 16 ފެބްރުއަރީ 2020 18:25\nމޯލްޑިވްސް އެއާޕޯޓްސް ކޮމްޕެނީ ލިމިޓެޑުގެ ސީއީއޯ ކަމުގެ މަޤާމަށް ކުރިމަތިލައްވައި އިންޓަވިއުއަށް ޖީއެމްއާރުން ހުޅުލޭ އެއާޕޯޓު ހިންގިއިރު، އެ އެއާޕޯޓުގެ ސީއީއޯއަކަށް ހުންނެވި އެންޑްރޫ ހެރިސަން ރާއްޖެ ވަޑައިގެން އުޅުއްވާކަމަށް "ދިޔަރެސް" އަށް މައުލޫމާތު ލިބިއްޖެއެވެ.\nއިނގިރޭސި ވިލާތުގެ ރައްޔިތެއް ކަމަށްވާ އެންޑްރޫ ހެރިސަން މިހާރު އުޅުއްވަނީ ޖީއެމްއާރުން ފިލިޕީންސްގައި ހިންގާ އެއާޕޯޓުގެ ސީއީއޯކަމުގެ މަޤާމުގައެވެ. އެންޑްރޫ ވަނީ ރާއްޖެ ވަޑައިގެން ރާއްޖޭގެ ސިޔާސީ ބައެއް އިސް ފަރާތްތަކާއިވެސް ބައްދަލު ކުރައްވާފައެވެ. މިގޮތުން އިޤްިތިސާދީ ވަޒީރު ފައްޔާޒު އިސްމާއިލް އާއި ބައްދަލު ކުރެއްވިކަމަށްވެއެވެ.\nއެމްއޭސީއެލް އިން މިދިޔަ މަހުގެ ފަހުކޮޅު ސީއީއޯއެއް ހޯދުމަށް ވަނީ އިއުލާންކޮށްފައެވެ. މިގޮތުން އެމްއޭސީއެލްގެ ސީއީއޯއަކަށް ކުރިމަތިލާން ބޭނުން މީހުންގެ ޝަރުތުތަކުގެ ތެރޭގައި އޭވިއޭޝަން ދާއިރާގައި 15 އަހަރުގެ ތަޖުރިބާ ހުރުން ހިމެނެއެވެ. އަދި އެ މުއްދަތުގައި މެނޭޖްމެންޓް ފެންވަރުގައި 10 އަހަރު އަދި ސީޓޫ ފެންވަރުގައި މަދުވެގެން5އަހަރު ހޭދަކޮށްފައިވާ މީހަކަށް ވާންޖެހެއެވެ. ސީޓޫ ފެންވަރަކީ ސީއީއޯ، ސީއެފްއޯ ފަދަ ކުރިއަށް ޗީފް އަންނަ މަޤާމުތަކެވެ. މީގެ އިތުރުން އޭވިއޭޝަން ދާއިރާއިން ޕޯސްޓް ގުރެޖުއޭޓް ޑިގްރީއެއް އޮތުމަކީވެސް ޝަރުތެކެވެ.3އަހަރު ދުވަހުގެ އެއްބަސްވުމެއްގެ ދަށުން ނަގާ ސީއީއޯއަށް މުއްދަތު ހަމަވުމުން އެއްބަސްވުން އާކުރެވޭނެ ކަމަށްވެއެވެ.\nއެމްއޭސީއެލް ހިންގުމާއި މިވަގުތު ހަވާލުވެ ހުންނެވީ އެ ކުންފުނީގެ ޗީފް އިންފޮމޭޝަން އޮފިސަރު މޫސާ ސޯލިހެވެ. މޫސާ ސޯލިހަކީ ރައީސް ސޯލިހްގެ ބޮޑުބޭބޭފުޅެވެ. އެމްއޭސީއެލްއަށް އާ ސީއީއޯއަކު އައްޔަން ކުރަން އުޅޭއިރު އެ ކުންފުނިން ތަރައްޤީކުރި ސީޕްލޭން ޓާމިނަލް ނުއަގުގައި ޓީއެމްއޭއަށް ދޭން އުޅޭތީ ގިނަ ބަޔަކުދަނީ ކަންބޮޑުވުން ފާޅުކުރަމުންނެވެ.\nޖީއެމްއާރު އެމްއޭސީއެލް ޓީއެމްއޭ ރައީސް ސޯލިހް މޫސާ ސޯލިހް\nJanuary 30, 2020 10:58:45\nއެމްއޭސީއެލްއިން ސީއީއޯއެއް ހޯދަން އިއުލާންކޮށްފި\nFebruary 14, 2020 16:00:16


Safari gai bodu rape case eh nuhingaa: Minister Imran\nސަފާރީގައި ބޮޑު ރޭޕް ކޭހެއް ނުހިނގާ: މިނިސްޓަރ އިމްރާން\n-4months ago0- ރިމާހް\nމިއަަހަރުގެ ޖޫންމަހުގެ ތެރޭގައި ހުޅުމާލޭގެ ފަޅުތެރޭގައި އަޅާފައި އޮތް ސަފާރީއެއްގައި ހިނގައިދިޔައީ އާންމުންގެ މެދުގައި ދެކެވޭފަދަ ބޮޑު ރޭޕް ކޭހެއް ނޫންކަމަށް ހޯމް މިނިސްޓަރ އައްޝައިޚް އިމްރާން ވިދާޅުވެއްޖެއެވެ.\nއެބޭފުޅާ މިހެން ވިދާޅުވީ ޕީއެސްއެމްގެ ދިވެހިރާއްޖޭގެ އަޑުން މިރޭ ގެނެސްދިން ޕްރޮގްރާމެއްގައި ވާހަކަދައްކަވަމުންނެވެ.\nއިމްރާން ވިދާޅުވީ އެ މައްސަލައިގެ ވިކްޓިމްގެ ބަޔާން އެކި ފަހަރުމަތިން ބަދަލުކޮށްފައިވާ ކަމަށާއި، އެކަމުގެ ސަބަބުން ޕްރޮސީޖަރަލް މައްސަލަތަކެއް ދިމާވެފައިވުން އެކަށީގެންވާ ކަމަށެވެ. އެގޮތުން އެ މައްސަލައިގެ ތުހުމަތު ކުރެވުނު މީހުންނަށް ތުހުމަތު ކުރެވިގެން ދިޔަގޮތާއި ގުޅިގެން މައްސަލަ ކުރިއަށް ގެންދިޔުމުގައި ޕްރޮސީޖަރަލް މައްސަލަ ހުރިކަމަށް މިނިސްޓަރ ވަނީ ފާހަގަކުރައްވާފައެވެ.\nހޯމް މިނިސްޓަރ ވިދާޅުވީ އެ މައްސަލައިގައި އާންމުންގެ މެދުގައި ވާހަކަދެކެވޭ ފަދައިން ބޮޑު ރޭޕް ކޭހެއް ނެތްކަމަށާއި، ކޮށްފައިވަނީ އާންމު ތަނެއްގައި ހުރެގެންވެސް ކުރެވިދާނެފަދަ ކަމެއް ކަމަށެވެ. ނަމަވެސް އެ ހިނގައިދިޔަ ކަމެއް ހާމަކުރެއްވުމަކީ ފަސޭހަކަމެއް ނޫންކަމަށް އެބޭފުޅާ ވަނީ ވިދާޅުވެފައެވެ.\nފާހަގަކޮށްލެވޭ ގޮތުގައި މި މައްސަލައިގެ ތަހުގީގަށް ވިކްޓިމް ދިން ބަޔާން ބަދަލުކުރަން ފުލުހުން މަސައްކަތްކުރާ ކަމަށްބުނެ، އެ އަންހެންމީހާގެ ގާނޫނީ ވަކީލުންގެ ފަރާތުން ވަނީ އެންއައިސީއަށް މައްސަލަވެސް ހުށައަޅާފައެވެ.


Eh rah3bayakah kuhyah dheegen faisa nagaafai ebahuri: Minister - vNews.mv\nއެއް ރަށް ތިން ބަޔަކަށް ކުއްޔަށް ދީގެން ފައިސާ ނަގާފައި އެބަހުރި: މިނިސްޓަރު\nމަރްޔަމް ލީން 08 July 2019, 16:30\nނިމިދިޔަ ސަރުކާރުން ރިސޯޓު ހަދަން އެއް ރަށް، ތިން ފަރާތަކަށް ކުއްޔަށްދީ، އެ ފަރާތްތަކުގެ އަތުން ފައިސާ ނަގާފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން މިނިސްޓަރު އަލީ ވަހީދު ވިދާޅުވީ ސަރުކާރު ލަސްވާ ވާހަކަ ބައެއް ބޭފުޅުން ދައްކާ ކަމަށާއި، ސަރުކާރު ލަސްވަނީ ނިންމަންޖެހޭ ގާނޫނީ އެތައް މައްސަލަތަކެއް ހުރުމުން ކަމަށެވެ. އެގޮތުން އދ. އަތޮޅު ފުށިދިއްގާ-ރަތްދިއްގާ، ރިސޯޓު ހަދަން ތިން ފަރާތަކަށް ދީ، އެފަރާތްތަކުގެ އަތުން ފައިސާ ނެގުމަކީ ގާނޫނީ މިފަދަ އެއް މައްސަލަކަން މިނިސްޓަރު ވަނީ ފާހަގަކުރައްވާފަ އެވެ.\n"މިފަދަ އެތައް މައްސަލައެއް އަދިވެސް އެބަހުރި. މިފާހަގަކޮށްލީ އެންމެ ކަމެއް،" އަލީ ވަހީދު ވިދާޅުވި އެވެ.\nމިނިސްޓަރު ވިދާޅުވީ ފުށިދިއްގާ-ރަތްދިއްގާގައި ރިސޯޓު ހަދަން އެއް ބައެއްގެ އަތުން ހަ ލައްކަ ޑޮލަރު ނަގާފައިވާއިރު އެހެން ބައެއްގެ އަތުން އިތުރު 1.3 މިލިއަން ޑޮލަރު ނަގާފައިވާ ކަމަށެވެ. މިފަދަ ބޮޑެތި މައްސަލަތައް ހުއްޓާ ސަރުކާރުގެ މަސައްކަތްތައް އަވަސްކުރެވޭނެ ކަމަށް ގަބޫލު ނުކުރައްވާ ކަމަށްވެސް ވިދާޅުވި އެވެ.\nމިސަރުކާރުން އެއްވެސް މީހަކަށް ގެއްލުންވާ ގޮތަށް އެއްވެސް ކަމެއް ނުކުރާނެ ކަމުގެ ޔަގީންކަންވެސް މިނިސްޓަރު ވަނީ ދެއްވާފަ އެވެ. އަލީ ވަހީދު ވިދާޅުވީ މި ސަރުކާރުން މަސައްކަތް ކުރާނީ ގާނޫނާއި ގަވާއިދުގެ ތެރެއިން ކަަމަށާއި، އެހެންކަމުން ފުށިދިއްގާ-ރަތްދިއްގާއަށް ފައިސާ ދައްކާފައިވާ ތިން ފަރާތުގެ ހައްގުވެސް ނުގެއްލޭ ގޮތަށް ސަރުކާރުން މަސައްކަތް ކުރާނެ ކަމަށެވެ.\n"މި މައްސަލަތަކުގެ ޑީޓެއިލްސް ކޯޓު ތަކުން ހޯދަން ޖެހޭ، މިނިސްޓްރީ ތަކުން ހޯދަން ޖެހޭ. އިންޓާނަލް ތަހުގީގު ހިންގަން ޖެހޭ. މި ލެވެލްގައި އެބަހުރި. ސިޓީ- ބިޓީ އެބަހުރި ފެނިފައި އަނެއްކާ ގެއްލިފައި. މި ޕްރެސްކޮންފަރެންސަށް އައުމުގެ ކުރިން މިިނިސްޓްރީ އަކުން ގުޅާފަ ވިދާޅުވި ފޯޖު ކޮށްފައި އޮތް ސިޓީއެއް ފެނިއްޖެއޭ. އެމިނިސްޓްރީގެ ތެރެއިން، އެމިނިސްޓްރީގެ މީހެއްގެ ނަމުގައި، މިމިނިސްޓްރީގެ ތެރޭގައި ސިޓީއެއްގެ ގޮތުގައި ފޯޖުކޮށްފައި އޮތް ސިޓީއެއް އައި. މުޅި ދިވެހި ދައުލަތް އެފުށް މި ފުށަށް ޖަހާފަ އޮތީ،" މިނިސްޓަރު ވިދާޅުވި އެވެ.\nމިފަދަ މައްސަލަތައް ކަމާބެހޭ އިދާރާތަކަށް ހުށަހަޅައިގެން މިމައްސަލަތަކަށް ހައްލު ހޯދާނެ ކަމުގައިވެސް މިނިސްޓަރު އަލީ ވަހީދު ވަނީ ވިދާޅުވެފަ އެވެ.


Roadha Mahaai Dhimaakoh Redwave In Anehkkaaves Baeh Kaaboathakethi Agu Heyo Kohffi - Vaguthu\nހޮސްޕިޓަލްތައް ފުރެނީ، ހުރިހާކަމެއް "ފަރުދީ ޒިންމާ އާއި ހަވާލު" - 13 ގަޑިއިރު ކުރިން\nކޮންމެ އަހަރަކުވެސް ރަމަޟާންމަހާ ދިމާކޮށް ކާބޯތަކެތީގެ އަގު ބޮޑުވަމުންދާ މައްސަލައަށް ހައްލެއް ހޯދުމަަށް ރެޑްވޭވުން ކާބޯތަކެތި އަގުތައް އަނެއްކާވެސް ހެޔޮކޮށްފިއެވެ.\nރެޑްވޭވުން ވަނީ މީގެ ހަފްތާއެއްހާ ދުވަސްކުރިން ފިޔާ، އަލުވި އަދި ބިހުގެ އަގު ހެޔޮކޮށްފައައެވެ. އަދި މިއަދު އަނެއްކާވެސް އިތުރު ބައެއް ތަކެތީގެ އަގަށް ހެޔޮ ބަދަލުތަކެއް މިވަނީ ގެނެސްފައެވެ.\nއެގޮތުން ގޭބިސީތަކުގައި އެންމެ ޢާންމުކޮށް ރޯދަމަހަށް ބޭނުންވާ ތަކެތީގެ ތެރެއިން އޮރެންޖު، ކެރެޓު، އިނގުރު، ލޮނުމެދު އަދި ލުނބޯގެ އަގު މިއަދު ރެޑްވޭވުން މިއަދު ވަނީ ހެޔޮކޮށްފައެވެ. އެގޮތުން އޮރެންޖެއް3ރުފިޔާއަށް، ކެރެޓު ކިލޯއެއް 25 ރުފިޔާއަށް ހުރިއިރު އިނގުރު ކިލޯއެއް ހުރީ 45 ރުފިޔާއަށެވެ. އަދި ލޮނުމެދު ކިލޯއެއް 35 ރުފިޔާއަށް ލިބޭއިރު ލުނބޯ ކިލޯއެއްގެ އަގު މިވަނީ 30 ރުފިޔާއަށް ހެޔޮކޮށްފައެވެ.\nއަދި މިތަކެތި މިއަގުތަކުގައި ރޯދަމަހުގައިވެސް ހިފެހެއްޓުމަށްޓަކައި ރެޑްވޭވްގެ އަމާޒެއްކަމުގައި އެކުންފުނިން މައުލޫމާތު ދެއެވެ.\nރެޑްވޭވުގެ އަމާޒަކީ އެންމެ ހެޔޮއަގުގައި ކާބޯތަކެތި ރައްޔިތުންނަށް ފޯރުކޮށްދިނުންކަމަށް އެ ކުންފުނިން ބުނެއެވެ. އަދި ހާއްސަކޮށް ރަމަޟާންމަހު ރައްޔިތުންނަށް ލުއިކޮށްދީ އަގުތައް ހެޔޮކޮށްދިނުމަށް ދުރާލާ ރެޑްވޭވުން ވަނީ މަސައްކަތް ފަށާފައެވެ.\nމާޗް 29, 2021 19:40\nވަރަށް ރަގަޅު! މަ އުއްމީދުކުރަން އެހެން ވިޔަފާރިވެރިންވެސް މިގޮތަށް ކަންކުރާނެކަމަށް\nމާޗް 29, 2021 20:44\nރެޑްވޭވަށް ކާމިޔާބީއާއި ަނަވަސްކަމާ އުފާފަގަތި ދުވަސްަކަކަށް އެދެން. ހުރިހާ ވިޔަފާރިވެރިންނާ ދަނޑުވެރިންވެސް މިކަންމިގޮތަށް ކުރުން ރަގަޅު މިކަމުގެ ސަބަބުން ވިޔަފާރިއަށްވާނީ ގެއްލުމެއްނޫން ހުރިހާގޮަކުންވެސްވާނީ ރަގަޅު. ކަޑޫދޫ ދަނޑުވެރިންވެސް މިކަމާ ވިސްނާނެކަމަށް އުންމީދުކުރަން.\nމާޗް 30, 2021 09:37


Thimarafuttah Japan defender eh genesfi | Mihaaru\nތިމަރަފުއްޓަށް ގެނައި ޖަޕާން ޑިފެންޑަރު ޓަކޫ (ވ) އާއި އެ ޓީމުގެ އޮފިޝަލް އިސްމާއިލް ސަނާހު.--\n11 ޖުލައި 2018 - 14:013comments\nޖަޕާނުގެ ޑިފެންޑަރު އުމުރުން 29 އަހަރުގެ ޓަކޫ ޔަނަގިޑާޓޭ މީގެ ކުރިން ކުޅެފައިވަނީ ކެމްބޯޑިއާ ލީގުގަ އެވެ. އޭނާ ވަނީ އެ ލީގުގެ ނެޝަނަލް ޑިފެންސް މިނިސްޓްރީ ޓީމާއި ވެސްޓާން ޕްނޮމް އެފްސީ އަދި ނެޝަނަލް ޕޮލިސް ޓީމަށް ކުޅެފަ އެވެ.\nޓަކޫ އަކީ ތިމަރަފުށީ ޓީމަށް ގެނައި ހަތަރު ވަނަ ބިދޭސީ ކުޅުންތެރިއާ އެވެ. އެ ޓީމުގައި މި ވަގުތު ވެސް ތިން ބިދޭސީ ކުޅުންތެރިން އެބަތިއްބެވެ. އެއީ ގޯލްކީޕަރު އަޑެޓުންޖީ ލޯރެންސް އާއި ފަހަތަށް ކުޅޭ އަޔޮޑެޖީ ޓޫންޑޭ އަދި ކޮއާސީ ޖެއަން ފްރަންކޮއިސް އެވެ.\nމި ފަހަރުގެ މިނިވަން ޗެމްޕިއަންޝިޕުން ދިވެހި ޕްރިމިއާ ލީގަށް އައިސް ކުޅެމުންދާ ހަތަރު ޓީމުގެ ތެރެއިން އެ ރަށަކަށް ނިސްބަތްވާ އެންމެ ގިނަ ކުޅުންތެރިން ތިބީ ތިމަރަފުށީ ޓީމުގަ އެވެ. ބިދޭސީ ހަތަރު ކުޅުންތެރިން ފިޔަވައި ތިމަރަަފުށީ ޓީމުގައި ހިމެނެނީ މުޅިން އެ ރަށަށް ނިސްބަތްވާ ކުޅުންތެރިންނެވެ.\nތިމަރަފުށީގެ ވިސްނުމަކީ މި ފަހަރުގެ ލީގުގައި އެ ރަށަށް ނިސްބަތްވާ ގިނަ ކުޅުންތެރިން ފުރަތަމަ ޑިވިޝަނަށް ތައާރަފްކޮށްދިނުން ކަމަށް އެ ޓީމުން ވަނީ މީގެ ކުރިން ބުނެފަ އެވެ. އަދި މުބާރާތުގައި ކުރިއަށްދާން ބޭނުންވާތީ އެންމެ ފުރަތަަމަ ޓާގެޓަކީ ދިވެހި ޕްރިމިއާ ލީގުގެ ގަދަ އަށެއްގެ ތެރޭގައި ހިމެނި ދެ ވަނަ ބުރުގައި ކުޅުމުގެ ފުރުސަތު ހޯދުމެވެ.\nދިވެހި ޕްރިމިއާ ލީގުގައި ތިމަރަފުށި ކުޅުނު ފުރަތަމަ މެޗުން އެންމެ ފަހުގެ ޗެމްޕިއަން ނިއު ރޭޑިއަންޓް އަތުން 10-0 އިން ބަލިވިއިރު، ދެ ވަނަ މެޗުން ގްރީން ސްޓްރީޓްސްއާ ވާދަކޮށް ބަލިވީ 2-0 އިންނެވެ. ތިން ވަނަ މެޗުގައި ތިމަރަފުށި ވަނީ ށ. ފޯކައިދޫއާ 2-2 އިން އެއްވަރުވެފަ އެވެ.\nލީގުގައި އެންމެ އަވަހަށް ދެން ތިމަރަފުށި ކުޅޭ މެޗު އޮންނާނީ އަންނަ ހޯމަ ދުވަހު ހަވީރު އެވެ. ނުކުންނާނީ ބ. ފެހެންދޫއާ ދެކޮޅަށެވެ.\nއިތުރު ލިޔުންތައް ތ. ތިމަރަފުށި ދިރާގު ދިވެހި ޕްރިމިއާ ލީގު 2018